Въпрос с искане за писмен отговор E-011805/2011
до Комисията
Член 117 от Правилника за дейността
Димитър Стонов (NI) и Слави Бинев (NI)
(13 декември 2011 г.)
Относно: Контрол върху корупцията в спорта
Основен проблем не само на територията на ЕС, но и в цял свят е корупцията в спорта. През последните години в доста държави като Беларус, Полша, Италия, България и Германия се наблюдават корупционни схеми в различни спортове като по този начин чрез незаконните залагания циркулират около 90 милиарда долара по света, като също толкова са и парите в законните букмейкърски къщи. На практика проблемът е не само в нарушаването на принципа за честна игра, но и във връзките между организираната престъпност и нелегалните залагания, спортни агенти, съдии, служители на клубове и спортисти. В обхвата на корупцията влизат и онлайн незаконните залагания, които се осъществяват от нелицензирани фирми с възмездна цел, и в повечето случаи печалбата е необлагаема и се използва за престъпни цели. Например в България собствениците на нелегалните пунктове създават акаунти в интернет сайтове, базирани извън територията на страната и в офшорни зони, чрез които осъществяват залагания на резултати от спортни срещи. Сред футболните мачове, за които са приемани залагания, са такива от българското и европейското футболно първенство.
1. Счита ли Комисията, че специалните мерки за превенция на корупцията в спорта могат да съчетаят в себе си максимални санкции за организиране на корупционни схеми и участие в тях едновременно под формата на глоби и ефективни присъди — лишаване от свобода?
2. Как Комисията ще прикани отделните държави-членки да променят националното си законодателство в съзвучие с европейското, при положение че в някои от тях уговарянето на резултати и мачове не е инкриминирано като престъпление?
3. Какви мерки ще бъдат предприети относно трансграничното незаконно залагане от територията на една държава-членка на друга?