3.3.2010 B7-0134/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Европейския съвет и на Комисията
съгласно член 110, параграф 2 от Правилника за дейността
относно Беларус
Charles Tannock
,
Michał Tomasz Kamiński
,
Ryszard Antoni Legutko
,
Tomasz Piotr Poręba
,
Ryszard Czarnecki
,
Paweł Robert Kowal
,
Konrad Szymański
,
Adam Bielan
,
Marek Henryk Migalski
,
Mirosław Piotrowski
от името на групата ECR
PE432.993v01-00 B7‑0134/2010 Резолюция на Европейския парламент относно Беларус
Европейският парламент ,
– като взе предвид своите предходни резолюции относно положението в Беларус, и по-специално своята резолюция от 2 април 2009 г. относно двугодишната оценка на диалога ЕС–Беларус Приети текстове, P6_TA(2009)0212 .
,
– като взе предвид съобщението на Комисията от 3 декември 2008 г. относно „Източно партьорство“ ( COM(2008)0823 ),
– като взе предвид декларацията на Европейския съвет относно Източното партньорство от заседанието му, проведено на 19–20 март 2009 г., както и съвместната декларация от посветената на Източното партньорство среща на високо равнище, проведена в Прага на 7 май 2009 г.,
– като взе предвид декларацията относно Източното партньорство, направена от Европейския съвет по време на заседанието му на 10 и 11 декември 2009 г.,
– като взе предвид член 110, параграф 2 от своя правилник,
A. като има предвид, че прилагането на ограниченията за пътуване, налагани на някои длъжностни лица в правителството на Беларус в съответствие с условията, посочени в Обща позиция 2009/314/ОВППС на Съвета, беше спряно до октомври 2010 г.,
Б. като има предвид, че Съюзът на поляците в Беларус (СПБ), предвождан от Andzelika Borys, не е признат официално от беларуските органи, които активно подкрепят конкурентната организация със същото наименование, предвождана от Stanisław Siemiaszko,
В. като има предвид, че на 8 февруари 2010 г. „Полският дом“ в Ivyanets, управляван от СПБ, беше превзет със сила от беларуската полиция и предаден на организацията на г-н Siemiaszko; като има предвид, че на 10 февруари 2010 г. по време на протестните действия в защита на „Полския дом“ в Ivyanets бяха задържани около 40 активисти на СПБ, които бяха осъдени на затвор и плащане на глоби,
Г. като има предвид, че на 17 февруари 2010 г. след съдебен процес, проведен при тежко нарушаване на всички признати процесуални норми, беларуският съд в област Valozhyn подкрепи действията на полицията и потвърди предаването на „Полския дом“ в Ivyanets на предвожданата от г-н Siemiaszko организация; като има предвид, че много членове на СПБ, които се опитваха да достигнат до съда, бяха задържани по пътя или им беше отказан достъп до помещенията на съда по време на заседанието,
Д. като има предвид, че съдът в Гродно осъди „Polonica“, дружество, което организира курсове по полски език за над 400 деца в Беларус, да плати глоба от 25 000 щатски долара; като има предвид, че това решение, което на практика ще доведе до ликвидация на дружеството, оглавявано от Andzelika Borys, беше резултат от един пълен с грешки и несправедлив процес,
Е. като има предвид, че действията на беларуските органи с оглед на смяната на ръководството на СПБ и изземването на неговата собственост противоречи на декларацията, направена по време на посветената на Източното партньорство среща на високо равнище в Прага на 7 май 2009 г., която беше подписана и от Беларус,
Ж. като има предвид, че въпреки многократните неотложни искания от страна на полското правителство, заместник-председателят на Комисията/върховен представител на Съюза по въпросите на външните работи и политиката на сигурност Катрин Аштън направи изявление чак една седмица след този случай,
З. като има предвид, че етническите поляци наброяват 400 000 души от общото 10-милионно население на Беларус,
И. като има предвид, че беларуските органи продължават да потискат опозицията, като разпръскват мирни протести и нападат участниците в тях,
Й. като има предвид, че министърът на външните работи на Беларус Сергей Мартинов заяви, че „Беларус има положително мнение за участието в инициативата „Източно партньорство“, като добави, че Беларус възнамерява да участва в тази инициатива,
K. като има предвид, че беларуската делегация на Парламентарната асамблея Европейски съюз – Източно партньорство ще се състои от 10 наблюдатели от политическата опозиция и гражданското общество,
Л. като има предвид, че членството на Беларус в Евронест беше прекратено, тъй като то не се признава от Европейския парламент, ОССЕ или Съвета на Европа,
М. като има предвид, че към членовете на Парламента на Беларус ще бъде отправена покана да се присъединят към Парламентарната асамблея Евронест и да участват в нейните дейности веднага щом парламентарните избори в Беларус бъдат признати за свободни, справедливи и демократични,
Н. като има предвид, че на 1 февруари 2010 г. Александър Лукашенко подписа указ за налагане цензура върху интернет, с който се създава „център за анализи“, способен да наблюдава интернет и изискващ от доставчиците на услуги да блокират в рамките на 24 часа достъпа до всеки посочен от него уебсайт, с което Беларус беше поставен в положение, подобно на държави като Китай, Северна Корея и Иран,
О. като има предвид, че след двугодишна дейност телевизия TV Belsat е основният независим източник на информация за гражданите на Беларус и единствената телевизия, която излъчва пълен набор от програми на беларуски език и привлича все по-голям брой редовни зрители в Беларус,
1. силно осъжда действията на беларуското правителство срещу членовете на организацията, представляваща полското национално малцинство, и повтаря призива си към Беларус да зачита правата на човека и правата на всички свои граждани;
2. силно осъжда политически мотивираните процеси и очевидната зависимост на съдебната система от изпълнителната власт в Беларус; във връзка с това призовава апелативните съдилища да отхвърлят решението за предаване на „Полския дом“ в Ivyanets на организацията на г-н Siemiaszko и за налагане на глоба на „Polonica“ в размер на 25 000 щатски долара;
3. счита, че степента на сътрудничество на ЕС с беларуските органи следва да бъде непосредствено обвързана със степента на зачитане на правата на човека в Беларус;
4. призовава Съвета да разгледа възможността за възстановяване на ограниченията за пътуване, наложени на някои длъжностни лица в беларуското правителство, и за налагане на допълнителни санкции на беларуските органи, които няма да засегнат населението;
5. изразява загрижеността си относно слабото и закъсняло изявление на заместник-председателя на Комисията/върховен представител на Съюза по въпросите на външните работи и политиката на сигурност относно репресията на полското национално малцинство; призовава Катрин Аштън за по-голямо ангажиране от нейна страна в наблюдаването на събитията в Беларус;
6. силно осъжда решението на беларуските органи да ограничат достъпа до интернет;
7. повтаря призива си към беларуските органи да гарантират свобода на медиите, свобода на сдружаване и на събирания, свобода на религията за църкви, различни от Беларуската православна църква, и други политически права и свободи;
8. повтаря своя призив към Съвета и Комисията да отпуснат финансова помощ на TV Belsat и да настоява беларуското правителство официално да регистрира Belsat в Беларус;
9. счита, че свободните и справедливи избори са основата на демокрацията и че докато такива избори не бъдат проведени в Беларус, Парламентът на тази държава не следва да бъде признаван за легитимен от Европейския съюз; повтаря призива си към органите на Беларус да осъществят всеобхватна реформа на изборното законодателство в съответствие с препоръките на ОССЕ/СДИПЧ, за да гарантират свободни, справедливи и прозрачни избори в бъдеще; призовава заместник-председателя на Комисията/върховен представител на Съюза по въпросите на външните работи и политиката на сигурност да не се ангажира в никакво сътрудничество с членове на беларуския парламент, докато не се проведат подобни избори, и да засили връзките си с беларуската опозиция и гражданско общество;
10. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на правителството на Беларус.
