Въпрос с искане за писмен отговор E-000959/2011
до Комисията
Член 117 от Правилника за дейността
Antonyia Parvanova (ALDE)
(9 февруари 2011 г.)
Относно: Храни за медицински цели
Храните за специални медицински цели (ХСМЦ) са предназначени за пациенти, които са недохранени или заплашени от недохранване, защото поради заболяване, операция или страничните ефекти от някакво лечение не могат усвояват основните хранителни вещества, от които се нуждаят. Те са особено важен и разходно-ефективен ресурс, който здравните специалисти използват ежедневно, за да гарантират, че пациентите им приемат хранителните вещества, от които се нуждаят.
Медицинските храни се регулират от Рамкова директива 2009/39/ЕО относно храни, предназначени за специфична хранителна употреба (ХПСХУ) и вертикална Директива 1999/21/ЕО относно диетичните храни за специални медицински цели (ХСМЦ).
Освен това те трябва да са в съответствие с общото законодателство на ЕС в областта на храните по отношение на безопасност, хигиена и етикетиране. Въпреки това някои от предвижданите понастоящем разпоредби, като изискванията за минимален размер на буквите и обявяване на хранителната стойност съгласно предложението за предоставянето на информация за храните на потребителите, не изглеждат подходящи за използване на тези продукти от здравните специалисти и пациентите.
1. Като се има предвид горепосоченото, възнамерява ли Комисията да коригира факта, че предложението за предоставянето на информация за храните на потребителите не разграничава ХСМЦ като храни, предназначени за пациенти, а не за потребители? Комисията ще предостави ли някакви изключения за ХСМЦ, така че те да могат правилно да се използват от здравните специалисти и пациентите? Ако отговорът е положителен, как това може да бъде направено по най-ефективен начин?
2. Освен това, в контекста на предстоящия преглед на Директивата относно ХПСХУ през 2011 г., Комисията ще гарантира ли, че разпоредбите относно информацията за храните за медицински цели и тяхното етикетиране ще вземат предвид спецификата на тези продукти и ще отговорят адекватно на потребностите на здравните специалисти и пациентите?