Въпрос с искане за писмен отговор E-006332/2011
до Комисията
Член 117 от Правилника за дейността
Димитър Стоянов (NI) и Слави Бинев (NI)
(30 юни 2011 г.)
Относно: Контролът над еврофондовете
Злоупотребите със средства, получени от еврофондовете, е един от основните проблеми, пред които са изправени държавите-членки и ЕС. Липсата на прозрачност в управлението и разпределението на европейския бюджет намалява доверието на гражданите в европейските институции и по-специално в техните демократично избрани представители в Европейския парламент. С оглед зачитане на правото на всеки европейски гражданин (данъкоплатец) да знае къде и как точно са похарчени средствата отпуснати от ЕС на неговата страна: 1.
не смята ли Европейската комисия, че би било подходящо да изготви предложение за законодателен акт, с който да се задължават държавите-членки публично да оповестяват как се изразходват средствата, получени от европейските фондове? 2.
не смята ли Европейската комисия, че е необходимо въвеждането на санкция от наказателен характер за злоупотребата с еврофондове в държавите-членки, в които такава все още не съществува, по подобие на останалите?