18.11.2009 B7-0154/2009 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0210/2009
съгласно член 115, параграф 5 от Правилника за дейността
относно обезщетяването на пътниците в случай на фалит на авиокомпания
Roberts Zīle
,
Jacqueline Foster
от името на групата ECR
PE428.772v01-00 B7‑0154/2009 Резолюция на Европейския парламент относно обезщетяването на пътниците в случай на фалит на авиокомпания
Европейският парламент ,
– като взе предвид въпроса с искане за устен отговор от 15 октомври 2009 г. до Комисията относно обезщетяването на пътниците в случай на фалит на авиокомпания ( O-0089/09 – B7-0210/2009 ),
– като взе предвид Директива 90/314/ЕИО на Съвета от 13 юни 1990 г. относно пакетните туристически пътувания, пакетните туристически ваканции и пакетните туристически обиколки,
– като взе предвид Регламент (ЕО) № 2027/97 на Съвета от 9 октомври 1997 г. относно отговорността на въздушните превозвачи в случай на произшествия,
– като взе предвид Регламент (ЕО) № 785/2004 на Европейския парламент и на Съвета от 21 април 2004 г. относно застрахователните изисквания за въздушни превозвачи и оператори на въздухоплавателни средства,
– като взе предвид Регламент (EО) № 261/2004 на Европейския парламент и на Съвета от 11 февруари 2004 г. относно създаване на общи правила за обезщетяване и помощ на пътниците при отказан достъп на борда и отмяна или голямо закъснение на полети и за отмяна на Регламент (ЕИО) № 295/91,
– като взе предвид Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността,
– като взе предвид 115, параграф 5 от своя правилник,
A. като има предвид, че Директива 90/314/ЕИО на Съвета регулира аспекти от дейността с пакетните туристически ваканции и предвижда подходящо обезщетение и репатриране на потребителите в случай на фалит на фирми за пакетни туристически ваканции,
Б. като има предвид, че Регламент (ЕО) № 2027/97 определя естеството на отговорността на въздушните превозвачи в случай на произшествия и условията за обезщетяване на пътниците,
В. като има предвид, че Регламент (ЕО) № 785/2004 установява застрахователните изисквания, които въздушните превозвачи и операторите на въздухоплавателни средства трябва да изпълняват,
Г. като има предвид, че Регламент (ЕО) № 261/2004 предвижда обезщетяване и помощ на пътниците, на които е отказан достъп на борда или чиито полети са отменени или имат голямо закъснение,
Д. като има предвид, че Регламент (ЕО) № 1008/2008 установява строги финансови правила за операторите на въздухоплавателни средства,
Е. като има предвид, че през последното десетилетие броят на относително малките нискотарифни въздушни превозвачи, които летят до популярни ваканционни дестинации, както и броят на превозваните от тях пътници, нарасна значително,
Ж. като има предвид, че през последните години имаше редица фалити в сектора на въздухоплаването, вследствие на които в някои случаи множество пътници останаха блокирани в своите курорти, без да могат да използват обратния полет,
1. припомня, че Комисията е предприела мащабно проучване на проблемите, свързани с фалита на авиокомпаниите, и тяхното отражение върху пътниците;
2. отбелязва резултатите от това проучване и набора от възможности, които то разглежда;
3. отбелязва, че по време на пленарното заседание на 7 октомври членът на Комисията Таяни пое ангажимент пред Парламента да пристъпи към оценка на въздействието;
4. отправя искане към Комисията да гарантира, че националните въздухоплавателни/регулаторни органи изпълняват задълженията си, като извършват редовни оценки на финансовото състояние на своите регистрирани авиокомпании и упражняват своите правомощия да прекратяват и/или да отнемат оперативния лиценз преди превозвачът да бъде обявен в ликвидация;
5. в тази връзка припомня, че в допълнение към националния регулаторен контрол съществуват редица възможности, които Комисията трябва да следва, за да защити позицията на пътниците в случай на фалит на авиокомпания и че тези възможности следва да включват задължителната информация за пътниците относно риска, възможностите за застраховане и други защитни механизми;
6. призовава Комисията – в случай че националните регулаторни органи не се съобразят с тези искания до 1 юли 2010 г., да разгледа възможността за законодателно предложение, което би имало за цел да осигури обезщетяването на пътниците на обявените в ликвидация авиокомпании и би установило финансовите и административните условия, които биха гарантирали репатрирането на пътниците, които са блокирани на чуждестранно летище в случай на фалит на авиокомпания;
7. заявява, че всички необходими законодателни мерки от подобен характер трябва да бъдат разумни и добре балансирани и да не водят до допълнителна, непропорционална административна и институционална тежест, както за авиокомпаниите, така и за съответните държавни или общностни органи, нито да нарушават конкуренцията, което би довело до увеличаване на цените на билетите за пътниците;
8. призовава Комисията да проучи възможността за бързо освобождаване на конфискувани въздухоплавателни средства от националните въздухоплавателни/регулаторни органи, така че те да могат да се използват за отвеждането на блокираните пътници у дома;
9. възлага на своя председател да предаде настоящата резолюция на Съвета, Комисията и парламентите и правителствата на държавите-членки.
