14.11.2007
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 115, параграф 5 от правилника, от
– Elisabeth Jeggle, Bernd Posselt и Eija-Riitta Korhola, от името на групата PPE-DE
– Gintaras Didžiokas, Ryszard Czarnecki, Janusz Wojciechowski, Adam Bielan, Hanna Foltyn-Kubicka, Ewa Tomaszewska, Zdzisław Zbigniew Podkański, Konrad Szymański и Brian Crowley, от името на групата UEN
вместо предложенията за резолюция, внесени от следните групи:
– PPE-DE ( B6‑0452/2007 )
– UEN ( B6‑0453/2007 )
за Узбекистан
Резолюция на Европейския парламент относно Узбекистан
Европейският парламент ,
–
като взе предвид предходната си резолюция относно Узбекистан от 26 октомври 2006 г.,
–
като взе предвид стратегическия документ на Комисията за Централна Азия (2007-2012 г.),
–
като взе предвид заключенията на Съвета от 15-16 октомври 2007 г.,
–
като взе предвид писмата от 15 май 2007 г. и 3 юли 2007 г., изпратени на узбекския министър на външните работи от председателя на Европейския парламент Hans-Gert Pöttering,
–
като взе предвид „Оценката на Узбекистан” от 14 февруари 2007 г., направена от Генерална дирекция „Външни политики на Съюза” на ЕП, Дирекция Б,
–
като взе предвид Споразумението за партньорство и сътрудничество между Европейските общности и техните държави-членки, от една страна, и Република Узбекистан, от друга страна, влязло в сила на 1 юли 1999 г.,
–
като взе предвид клаузите в това споразумение, отнасящи се до правата на човека,
–
като взе предвид изявленията на председателството на Съвета относно положението с правата на човека в Узбекистан през 2005 г. и 2006 г.,
–
като взе предвид член 115, параграф 5 от своя правилник,
А.
като има предвид, че Съветът по общите въпроси наложи санкции на Узбекистан и ги удължи след събитията от м. май 2005 г. в Андижан,
Б.
като има предвид, че правителството не е взело под внимание всички условия, определени от Съвета при прилагането на санкциите,
В.
като има предвид, че Съветът по външните отношения на своето заседание, проведено на 15-16 октомври 2007 г., поднови за 12-месечен период оръжейното ембарго, посочено в Обща позиция 2006/787/ОВППС, както и визовите ограничения за физически лица, изброени в приложението към Обща позиция 2007/338/ОВППС,
Г.
като има предвид, че в същия случай Съветът вдигна забраната за издаване на визи на длъжностни лица от Узбекистан, в съответствие с посоченото в приложението към Обща позиция 2007/338/ОВППС, за шест месеца, с цел насърчаване на узбекските власти да предприемат допълнителни положителни мерки за подобряване на положението с правата на човека,
Д.
като има предвид, че през 2007 г. узбекските власти демонстрираха своето желание да се включат в диалог с ЕС, провеждайки два кръга експертни разговори относно събитията в Андижан, както и първия кръг от диалога между ЕС и Узбекистан за правата на човека,
1.
потвърждава сериозните си опасения относно положението с правата на човека в Узбекистан;
2.
отново изтъква значението на отношенията между ЕС и Узбекистан и признава решаващата роля на Узбекистан в Централноазиатския регион, но подчертава, че тези отношения трябва да се основават на взаимно зачитане на принципите на демокрация, правова държава и права на човека, както е ясно определено в Споразумението за партньорство и сътрудничество между ЕС и Узбекистан;
3.
отбелязва, че политиката, свързана с целеви санкции, досега не е довела до положителни резултати; следователно счита, че е обосновано да се насърчат властите на Узбекистан чрез вдигане, за период от шест месеца, на забраната за издаване на визи на длъжностни лица от Узбекистан, определена в приложението към Обща позиция 2007/338/ОВППС,
4.
приканва Европейския съвет да наблюдава и ясно да оцени след шест месеца резултата от тази мярка в отношенията между ЕС и Узбекистан, евентуално съставяйки си съответните заключения въз основа на тази оценка;
5.
приветства постигнатия през 2007 г. общ напредък в отношенията между ЕС и Узбекистан;
6.
по-конкретно отбелязва демонстрираното от узбекските власти желание да се включат в диалог с ЕС, провеждайки два кръга експертни разговори относно събитията в Андижан, както и първия кръг от диалога между ЕС и Узбекистан за правата на човека;
7.
насърчава узбекските власти да постигнат още по-голям напредък в областта на правата на човека;
8.
настоятелно призовава узбекските власти да изпълняват изцяло своите международни задължения, свързани с основните свободи, свободата на печата и средствата за масова информация, както и с правовата държава;
9.
изразява своето безпокойство по отношение на отказа на министерството на правосъдието в Узбекистан да признае официално службата на организацията "Human Rights Watch", като призовава узбекските власти да преразгледат своето решение, за да демонстрират ангажираността си към развитието на гражданско общество в тяхната страна;
10.
настоятелно призовава правителството на Узбекистан да освободи петнадесетте узбекски защитници на правата на човека, тъй като за ЕС закрилата на защитниците на правата на човека се е превърнала в централен въпрос на външната му политика, по-специално чрез Ръководните принципи на Европейския съюз относно защитниците на правата на човека, приети през 2004 г.;
11.
възлага на своя председател да предаде настоящата резолюция на Съвета и Комисията, както и на специалния представител на ЕС за Централна Азия, на правителството и парламента на Узбекистан и на Генералния секретар на ООН.
