Въпрос с искане за устен отговор O-0074/2010
Съвета
Член 115 от Правилника за дейността
Reimer Böge
от името на Комисия по бюджети Относно: Преглед на многогодишната финансова рамка за периода 2007-2013 г.
Съгласно Договора от Лисабон Съюзът има нови приоритети, включително в областта на външната дейност, спорта, космическото пространство, изменението на климата, енергетиката, туризма и гражданската защита. В член 311 от Договора за функционирането на Европейския съюз (ДФЕС) се изисква Съюзът да си осигурява средствата, необходими за постигане на неговите цели и успешното изпълнение на неговите политики. В Декларация № 3 от МИС от 17 май 2006 г. за бюджетната дисциплина и доброто финансово управление се посочва, че „в съответствие със заключенията на Европейския съвет Комисията се приканва да предприеме пълен и широкообхватен преглед на всички аспекти на разходите на ЕС, включително на Общата селскостопанска политика, и на средствата, в това число компенсацията в полза на Великобритания, и да докладва през 2008/2009 г.“ Освен това в точка 4 от МИС се предвиждат корекции в многогодишната финансова рамка за периода 2007–2013 г. (МФР), „ако [...] възникнат бюджетни последици от преразглеждане на Договора“.
Комисията проведе съществени публични консултации относно финансите на ЕС предвид заключенията от Европейския съвет от 15–16 декември 2005 г., в които Комисията беше приканена да предприеме широкообхватен преглед на всички аспекти на разходите и ресурсите на ЕС.
През последните четири години от действащата МФР годишните бюджети можеха да се одобряват единствено чрез усвояване на съществуващите резерви или чрез прилагане на инструментите, предвидени в МИС за финансиране на приоритети като програмата „Галилео“, Инструмента за продоволствена помощ или Европейския план за възстановяване. Резервите по всички тавани на действащата МФР са понастоящем много ограничени и ще останат такива и през периода 2011–2013 г. Резервът по функция 2 (селско стопанство) не оставя почти никаква свобода на действие през предстоящите години, оставащите резерви по функции 1а и 4 не осигуряват никаква възможност да се посрещат непредвидени разходи, а резервите по функции 3б и 5 също намаляват.
Следователно МФР следва да бъде преразгледана, така че да се осигурят необходимите допълнителни ресурси, за да могат да бъдат осъществени политическите приоритети, предвидени в Договора от Лисабон, както и други инициативи, които позволяват на ЕС да изпълни ангажиментите си и да оправдае очакванията на своите граждани. Поради факта, че необходимостта от преразглеждане е пряко свързана с въвеждането на Договора от Лисабон, към този въпрос следва да се подходи като към част от пакета мерки, необходими за приравняване на съществуващите бюджетни структури към изискванията на Договора от Лисабон.
В прегледа от Лисабон следва да бъдат включени технически и политически корекции на действащите МИС и МФР въз основа на доклада за функционирането на МИС и прегледа на някои съществуващи бюджетни пакети в рамките на многогодишните програми, договорени за периода до 2013 г.
Съгласно член 312 от ДФЕС Съветът приема регламент за определяне на многогодишната финансова рамка. Този регламент следва да приведе разпоредбите на действащото Междуинституционално споразумение за бюджетната дисциплина („действащо МИС“) в съответствие с изискванията на Договора.
Съгласен ли е Съветът, че е налице нужда да се преразгледа настоящата финансова рамка, така че тя да отговаря на заключенията на Европейския съвет от 15-16 декември 2005 г. и да се приведе в съответствие с изискванията на Договора от Лисабон? Как възнамерява Съветът да финансира инициативите, посочени в стратегията „Европа 2020“, както и различните инициативи и политически ангажименти, които е поел за настоящата и следващата МФР?
Съгласен ли е Съветът, че такова преразглеждане следва да отговаря на духа и текста на разпоредбата на член 312, параграф 5 от ДФЕС, посредством която решенията за изменение на пределните суми по многогодишната финансова рамка се договарят съвместно между институциите в контекста на структурирания политически диалог с Парламента, при който изцяло се вземат предвид желанията на Парламента?
ОВ L 139, 14.6.2006 г., стр. 1.