Въпрос с искане за устен отговор O-0153/2010
до Комисията
Член 115 от Правилника за дейността
Sylvie Goulard
от името на групата ALDE Относно: Най-нови развития във връзка с международните валутни курсове
През юни миналата година китайските органи взеха решение да сложат край на фиксирането на курса на юана спрямо щатския долар и позволиха курсът да се променя в силно ограничен диапазон. Оттогава той се понижи с почти 10% спрямо еврото. Предложението на китайското правителство да изкупи държавния дълг на Гърция може да повиши още повече курса на еврото спрямо ренминби. Японската централна банка предприе действия в посока количествено облекчаване, за да задържи нисък курса на йената, а Бразилия обяви, че задържа курса на реала. Няколко други големи икономики предприеха стъпки за облекчаване на нарастващия натиск върху техните валути и се очакват още действия в посока количествено облекчаване.
Напълно възможно е тези мерки да доведат до ново покачване на обменния курс на еврото спрямо валутите на основните търговски партньори и поради това да се отразят неблагоприятно върху все още крехкото икономическо възстановяване в Европейския съюз.
Каква е оценката на Комисията за това положение? Каква политика е приела или е готова да приеме Комисията, за да се постигне международно споразумение относно валутните курсове? Какви конкретни стъпки ще предприеме тя, за да смекчи евентуалните отрицателни отражения върху икономиката на ЕС? Опитвала ли се е вече Комисията да координира общ подход от страна на държавите-членки? Възнамерява ли Комисията да направи предложение относно единното външно представителство на еврозоната, по-специално в Международния валутен фонд (МВФ)?
