Отговор, даден от г-н Дали от името на Комисията
(24 януари 2012 г.)
Комисията следи отблизо въпросите, свързани с наличието на фуран в храните. От 2007 г. съществува препоръка на Комисията, която приканва държавите-членки да осъществяват ежегоден мониторинг на наличието на това вещество в храните, които са били подложени на топлинна обработка (Препоръка на Комисията 2007/196/ЕО ОВ L 88, 29.3.2007 г., стр. 56. ). В него се включва анализ на кафето и на консервираните бебешки храни. Държавите-членки съобщават получените резултати директно на Европейския орган за безопасност на храните (ЕОБХ), който изготвя годишен доклад относно констатациите.
Комисията обмисля да поиска от ЕОБХ актуализирана оценка на риска от фуран. Независимо от това, все още липсва информация относно токсичността на посоченото вещество, като все още текат изследвания в тази връзка. Поради това уместността на евентуално искане за оценка на риска от фуран зависи от наличието на първи резултати от понастоящем провежданите токсикологични изследвания на веществото.
