Въпрос за времето за въпроси H-000147/2011
до Комисията
Период на сесията: Април 2011
Член 116 от Правилника за дейността
Anne E. Jensen
(ALDE) Относно: Използването на "SafeSeaNet" с цел гарантиране на единно морско пространство
При създаването на пилотния проект „Син пояс”, през ноември 2010 г., Комисията реши да се съсредоточи върху плавателните съдове, които се използват изключително в рамките на вътрешната търговия на ЕС. В частност, в проекта се подчертават ползите от използването на „SafeSeaNet”, като инструмент за намаляване на административната тежест върху морските превози на къси разстояния. Морските превози на дълги разстояния обаче също биха могли да се облагодетелстват от използването на „SafeSeaNet”, като инструмент за намаляване на административната тежест, тъй като тези оператори превозват и стоки между пристанищата на ЕС в определени отсечки от своите международни плавания.
Как ще гарантира Комисията, че морските превози на дълги разстояния също се ползват от потенциалните улеснения, предвидени в проекта „Син пояс”, и как възнамерява да включи пълноценно тези оператори в пилотните проекти?
Ще работи ли Комисията в бъдеще за създаването на реално единно морско пространство, в която както морските превози на къси разстояния, така и морските превози на дълги разстояния да извличат полза от „SafeSeaNet”, за да се гарантират по този начин равнопоставени условия на конкуренция с другите видове транспорт и да се намали административната тежест във всички части на търговското корабоплаване?
