ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0091/08
съгласно член 108 от Правилника за дейността на ЕП
от
Rebecca Harms
и
Claude Turmes
, от името на групата Verts/ALE
към Комисията
Относно: Овладяване на цените на енергия
Без целенасочена промяна в производството и потреблението на енергия търсенето ще продължи да нараства. Ще продължат да нарастват както цените на енергията, така и цените на петрола.
1. Аспекти на пестенето на енергия и енергийна ефективност: Какви действия възнамерява да предприеме Комисията с цел намаляване на търсенето на енергия, по-специално посредством насърчаване на пестенето на енергия и на мерки за енергийна ефективност, включително финансови стимули, както и средства за поощряване на държавите-членки за по-ефективно прилагане на съществуващото законодателство? Как може да бъде гарантирано приемането от страна на ЕС на задължителна цел за пестене на енергия/енергийна ефективност за 2020 г.?
2. Насърчаване на възобновяема енергия: Какви мерки са предвидени за поощряване на инвестициите за финансиране на алтернативни технологии за възобновяема енергия и научни изследвания в тази област? Дали Комисията ще бъде в състояние да предостави на разположение в срок до 30 юни 2009 г. задължителен образец за национални планове за действие относно енергията от възобновяеми източници (RAP), както бе предложено от Европейския парламент в доклада, гласуван от комисията по промишленост, изследвания и енергетика (ITRE) на 11 септември 2008 г.?
3. Определяне на приоритетите по отношение на енергийната ефективност и възобновяемите източници на енергия в бъдещия втори стратегически преглед по въпросите на енергията: По какъв начин Комисията ще гарантира, че пестенето на енергия, енергийната ефективност и енергията от възобновяеми източници ще бъдат определени като приоритети в стратегическото планиране на бъдещата енергийна политика на ЕС, в качеството им на устойчиви решения за намаляване на зависимостта на ЕС от конвенционалните горива? По какъв начин Комисията възнамерява да наложи пределна граница на емисиите на парникови газове за електроцентралите, ползващи изкопаеми горива, с цел насърчаване на новаторството, но при запазване на технологичната неутралност?
