23.11.2009 B7-0163/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно политическо решение на проблема с пиратството в крайбрежните води на Сомалия
Geoffrey Van Orden
,
Paweł Robert Kowal
,
Charles Tannock
,
Tomasz Piotr Poręba
,
Ryszard Czarnecki
,
Michał Tomasz Kamiński
,
Adam Bielan
,
Ryszard Antoni Legutko
от името на групата ECR
PE432.779v01-00 B7‑0163/2009 Резолюция на Европейския парламент относно политическо решение на проблема с пиратството в крайбрежните води на Сомалия
Европейският парламент ,
– като взе предвид, наред с другото, своите резолюции от 19 юни 2009 г. и 20 ноември 2008 г. относно положението в Сомалия,
– като взе предвид резолюцията си от 23 октомври 2008 г. относно морското пиратство,
– като взе предвид заключенията на Съвета по общи въпроси и външни отношения от 17 ноември 2009 г.,
– като взе предвид заключенията на Съвета от 16 ноември 2009 г.относно интегрирана морска политика,
– като взе предвид Конвенцията на ООН за преследване на незаконните действия, насочени срещу сигурността на морското корабоплаване, от 10 март 1988 г.,
– като взе предвид Резолюции 1814(2008), 1816(2008), 1844(2008) и 1872(2009) на Съвета за сигурност на ООН относно Сомалия,
– като взе предвид Мирното споразумение от Джибути, в което се очертава Преходната федерална харта,
– като взе предвид член 110, параграф 2 от своя правилник,
A. като има предвид, че пиратството представлява нарушение на националното и международното право; като има предвид, че това явление пречи на световната търговия и генерира големи икономически разходи, особено за корабоплавателните дружества,
Б. като има предвид, че на 8 декември 2008 г. Европейският съюз стартира своя военна операция, имаща за цел да предотвратява и потушава пиратските нападения и въоръжените грабежи край бреговете на Сомалия и да допринася за защитата на търговските кораби, по-специално на плавателните съдове на Световната програма за изхранване, доставящи помощи под формата на храни за разселени лица в Сомалия,
В. като има предвид, че началото на военната операция, EUNAVFOR - операция „Аталанта” за Сомалия, беше поставено в подкрепа на Резолюции 1814(2008), 1816(2008), 1838(2008) и 1846(2008) на Съвета за сигурност на ООН,
Г. като има предвид, че на 17 ноември 2009 г. Съветът се съгласи да удължи с още една година срока на действие на операция „Аталанта“ след изтичането на настоящия мандат на 12 декември 2009 г. и одобри Концепция за управление на кризи за евентуална мисия по ЕПСО, за да се допринесе за обучението на двухиляден личен състав от силите за сигурност на преходното федерално правителство на Сомалия (ПФП),
Д. като има предвид, че от октомври 2008 г. бяха организирани няколко международни военноморски мисии (например НАТО и военноморски сили от различни държави), действащи в морска зона, която обикновено включва южната част на Червено море, Аденския залив и част от Индийския океан, включително Сейшелските острови,
Е. като има предвид, че пиратството се е превърнало в доходоносен бизнес, с огромни откупи, които се искат за физически лица, както и че съвременните пирати използват по-сложни методи, въоръжени са много добре и имат въведена ясна стратегия, като са в състояние да се адаптират бързо към нови тактики,
Ж. като има предвид, че пиратството в крайбрежните води на Сомалия и в другите държави от Африканския рог представлява растяща заплаха за човешкия живот и безопасност, както и за предоставянето на хуманитарна помощ,
З. като има предвид, че тези актове на пиратство и въоръжени грабежи са последица от продължаващия конфликт и политическата нестабилност в Сомалия,
И. като има предвид, че борбата срещу пиратството не може да бъде спечелена единствено с военни средства, а зависи и от успеха при насърчаването на мира, развитието и изграждането на държавност в Сомалия,
Й. като има предвид, че в резултат от пиратството Световната програма за изхранване (СПИ) трябваше да преустанови доставките на продоволствена помощ за Сомалия, влошавайки и без това несигурното хуманитарно положение,
К. като има предвид, че Сомалия няма общо функциониращо правителство от отхвърлянето на режима на Said Barre през 1991 г., като оттогава политическото положение се характеризира с анархия, бидейки белязано от борба между различни кланове и бандитизъм, както и че зоната на бившия британски протекторат Сомалиленд , с нейното отцепило се правителство, е единствената стабилна и демократична част на Сомалия, макар засега да не е призната от никоя чужда държава,
Л. като има предвид, че понастоящем международната общност признава единствено суверенитета и териториалната цялост на Република Сомалия,
1. строго осъжда всяка проява на пиратство или въоръжен грабеж, по-специално по крайбрежието на Сомалия;
2. настоятелно призовава преходното федерално правителство да спазва принципите, определени в Мирното споразумение от Джибути; подчертава необходимостта от засилване на усилията му за стабилизиране на страната и от допълнителен диалог и помирение;
3. отбелязва приноса на EU NAVFOR-„Аталанта” за морската сигурност в крайбрежните води на Сомалия, както и това, че развръщането на кораби от ЕС е намалило броя на нападенията тази година;
4. призовава за по-голяма координация на различните международни военноморски сили, общо 27 кораба от 16 различни държави, провеждащи операции срещу пиратството в региона, и по-специално тези на ЕС, НАТО и САЩ; подчертава, че липсата на ефективна координация може по-скоро да доведе до конкуренция, отколкото до сътрудничество;
5. изразява особена загриженост по отношение на това, че три основни военноморски мисии (EU NAVFOR, оглавяваната от САЩ коалиция CTF-151, НАТО) в крайбрежните води на Сомалия използват едни и същи военноморски ресурси без подходяща координация на действията им;
6. подчертава необходимостта от по-тясно сътрудничество на всички нива, за да се избегне ненужното дублиране на дейността между мисиите на ЕС и НАТО, тъй като и двете организации провеждат операции в един и същи регион, имат едни и същи интереси и в голяма степен обхващат едни и същи европейски нации; подчертава, че ефикасността на сътрудничеството и неговата хармоничност, както и ясното разделение на труда и отговорностите, ще представляват важни условия в бъдеще;
7. изразява загриженост поради предложенията по линия на ЕПСО за обучение на силите на преходното сомалийско правителство, имайки предвид слабостите в предходни мисии за обучение на ЕС, по-специално мисията на EUPOL в Афганистан;
8. подчертава, че по-нататъшна безнаказаност на пиратството противоречи на възпирането; следователно призовава за незабавни и ефективни мерки за подвеждане под съдебна отговорност и налагане на наказания на лицата, заподозрени в извършване на пиратски действия; отбелязва, че някои държави-членки на ЕС имат неадекватни предпазни мерки по наказателното право срещу пиратството в открито мор;
9. призовава всички държави да възприемат твърда и съгласувана политика срещу плащането на откуп;
10. подчертава, че воденето на успешна борба с пиратството ще бъде възможно само ако се предприемат ефективни, добре координирани международни действия, включително повишено внимание върху нестабилното и често анархично политическо положение вътре в страната, съчетано с липса на икономическо развитие;
11. припомня, че международната общност и всички страни по настоящия конфликт имат отговорност да защитават мирното население, да правят възможни доставките на помощ и да зачитат хуманитарното пространство и безопасността на хуманитарните работници; затова призовава за незабавно създаване на подходящите условия за адекватен отговор на хуманитарната катастрофа в Сомалия;
12. призовава международната общност, и в частност ЕС, да засили предоставянето на хуманитарна помощ на вътрешно разселените и нуждаещите се лица;
13. призовава ООН да играе по-пряка роля в стабилизирането на региона и осигуряването на зачитане на принципа на правовата държава;
14. възлага на своя председател да предаде настоящата резолюция на Съвета, Комисията, генералните секретари на Африканския съюз, ООН и Междуправителствения орган за развитие (IGAD), министър-председателя на преходното федерално правителство на Сомалия, правителството на Етиопия и Панафриканския парламент.
