24.10.2011 B7-0551/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
внесено съгласно член 110, параграф 2 от Правилника на дейността
относно положението в Египет и Сирия, в частност относно християнските общности
Hélène Flautre
,
Franziska Katharina Brantner
,
Frieda Brepoels
,
Judith Sargentini
,
Ulrike Lunacek
,
Raül Romeva i Rueda
от името на групата Verts/ALE
PE472.748v01-00 B7‑0551/2011 Резолюция на Европейския парламент относно положението в Египет и Сирия, в частност относно християнските общности
Европейският парламент,
– като взе предвид предходните си резолюции относно Египет, и по-специално резолюцията си от 15 февруари относно положението в Египет, както и резолюцията си от 21 януари 2010 г. относно атаките срещу християнски общности,
– като взе предвид годишните си доклади относно положението с правата на човека по света, и по-специално резолюцията си от 16 декември 2010 г. относно годишния доклад за 2009 г. относно правата на човека по света,
– като взе предвид член 18 от Всеобщата декларация за правата на човека от 1948 г. и член 18 от Международния пакт за граждански и политически права от 1966 г., по който Египет е страна,
– като взе предвид Декларацията на ООН от 1981 г. за премахване на всички форми на нетърпимост и дискриминация, основани на религиозна принадлежност или убеждения,
– като взе предвид докладите на специалния докладчик на ООН за свободата на религията и убежденията, и по-специално докладите му от 15 декември 2010 г. и 18 юли 2011 г.,
– като взе предвид изявленията на върховния представител на Съюза по въпросите на външните работи и политиката на сигурност/заместник-председател на Европейската комисия Катрин Аштън относно Египет, и по-специално нейното изявление от 10 октомври относно насилието в Египет,
– като взе предвид решението на Европейската комисия от 17 август 2011 г. да одобри отпускането на 100 милиона евро за Египет, за да се спомогне за подобряването на условията на живот на бедните в Кайро, да се създадат повече работни места и да се осигури по-широк достъп до енергията от устойчиви енергийни източници,
– като взе предвид споразумението за асоцииране ЕС-Египет от 2004 г. и договорения през 2007 г. план за действие,
– като взе предвид съвместното съобщение относно „Нов отговор на промените в съседните държави“ на Европейската комисия и върховния представител до Европейския парламент, Съвета, Европейския икономически и социален комитет и Комитета на регионите от 25 май 2011 г.,
– като взе предвид предходните си резолюции относно Сирия, и по-специално резолюциите от 7 юли 2011 г. и 15 септември 2011 г.,
– като взе предвид заключенията на Съвета по външни работи от 10 октомври 2011 г.,
– като взе предвид изявлението на върховния представител на ЕС по въпросите на външните работи и политиката на сигурност от 13 октомври 2011 г. относно налагане на санкции на Сирия от страна на ЕС,
– като взе предвид Международния пакт за граждански и политически права от 1966 г., по който Сирия е страна,
– като взе предвид Конвенцията на ООН против изтезанията и други форми на жестоко, нечовешко или унизително отнасяне или наказание от 1975 г., по която Сирия е страна,
– като взе предвид член 110, параграф 2 от своя правилник,
Относно Египет
A. като има предвид, че вследствие на нападенията над коптски църкви, проведени през март, май и септември 2011 г., както и на липсата на задоволителна реакция от страна на местните и националните органи с цел действително подвеждане под отговорност на извършителите на тези нападения, по-специално в южната част на провинцията Асуан, на 9 октомври в Кайро беше организирано мирно шествие главно от коптската общност, за да се призоват египетските органи да предприемат всички необходими мерки за задържането и подвеждането под отговорност на извършителите и подбудителите на нападенията над църквата, да приемат единен закон за изграждането на религиозни храмове, да криминализират реално религиозната дискриминация и да възстановят пострадалата при нападението църква; като има предвид, че при този протест се отправиха призиви срещу режима и той се превърна в кървава баня, като причини смъртта на 27 цивилни лица и вероятно на трима войници, като над 300 души бяха ранени – най-тежката проява на насилие в Египет след свалянето на Мубарак от власт през февруари;
Б. като има предвид, че египетските органи реагираха на този трагичен инцидент със започването на проверка на областта Масперо от страна на Главна прокуратура и провеждането на разследване, ръководено от военен съдебен орган, както и със създаването на съставена от съдебни служители комисия, натоварена с установяването на свързаните с това събитие факти;
В. като има предвид, че през следващите дни към протестиращите копти се присъединиха противопоставящи се на религиозното сектантство мюсюлмани, като призоваха за провеждането на безпристрастно разследване на твърденията за това, че органите на властта и бандити са използвали смъртоносна сила, както и че държавните средства за масово осведомяване са подбуждали свързано със сектантство насилие; като има предвид, че коптите съставляват около 10% от населението на Египет и се оплакват от дискриминация, включително от постоянни забавяния при издаването на разрешителни за изграждането на религиозни храмове; като има предвид, че водачът на коптската църква папа Шенуда III от коптската Александрийска православна църква осъди насилието и религиозни водачи, в т.ч. великият имам на „Ал Азхар” – Ahmed El-Tayeb, сега отправят призиви за национално единение и диалог между различните вероизповедания;
Г. като има предвид, че Канал 1 на египетската държавна телевизия призова гражданите на Египет да излязат по улиците, за да защитят египетската армия, която според този телевизионен канал е била нападната от протестиращи ожесточени християни, като по този начин положението допълнително се изостри и по време на предаването на събитията беше проявена дискриминация спрямо определени граждани;
Д. като има предвид, че политическите и религиозните водачи имат задължението да се борят на всяко равнище срещу екстремизма и да насърчават взаимно уважение; като има предвид, че всички държави имат моралното и правно задължение да защитават свободата на вероизповеданието чрез изкореняването на дискриминационните закони, които могат да доведат до избухването на мащабен конфликт;
Е. като има предвид, че финансовият министър на Египет Hazem el-Beblawi подаде оставка, за да изрази своя протест срещу начина, по който правителството се справи със сблъсъците, която бе отхвърлена от управляващия военен съвет; като има предвид, че египетският министър на туризма Abdel Nour изрази критика срещу египетската държавна телевизия поради подстрекаването на насилие срещу коптите и нарече събитията катастрофа във всяко едно отношение, както и че органите на властта не намериха решителен изход от кризата;
Ж. като има предвид, че приложното поле на закона за извънредното положение, разширено от Върховния съвет на въоръжените сили след сблъсъците между демонстранти и силите за сигурност в израелското посолство през септември миналата година, сега е върнато към първоначалния си вариант, обхващайки престъпления като разстройване на движението по пътищата, блокиране на шосета или улици, излъчване на слухове по радиото или телевизията, притежаване и търговия с оръжия, както и „атака срещу свободното упражняване на труд”, според официални изявления;
З. като има предвид, че задържаните в съответствие със закона за извънредното положение цивилни лица се изправят пред военни съдилища, които нарушават правото на справедлив съдебен процес и отказват на подсъдимите правото на обжалване; като има предвид, че по данни на организациите за защита на правата на човека от началото на прилагането на ограничителните мерки в тези специални съдилища са заведени дела срещу повече от 12 000 цивилни лица, както и че болшинството от египетските НПО, защитаващи правата на човека, адвокатски сдружения и политически фигури от всички политически групи настояват цивилните лица да се съдят в граждански съдилища, за да се гарантира справедлив съдебен процес;
И. като има предвид, че лишеният от свобода заради убежденията си 25-годишен блогър Maikel Nabil Sanad, който бе задържан на 28 март, съден от военен съд на 10 април и осъден на три години лишаване от свобода поради твърдения, че разпространява лъжи и слухове относно въоръжените сили на своя блог, е в гладна стачка от 23 август; като има предвид, че здравето му се е влошило сериозно след отнемането на животоспасяващите му лекарства за сърдечно заболяване от страна на управата на затвора;
Й. като има предвид, че неотдавна беше обявено създаването на комисия за проверка на гражданските институции и НПО, чиято цел е да се затегне законовият контрол над чуждестранното финансиране за организациите на гражданското общество, и в резултат на това до Централната банка е отправено искане за наблюдение на всички банкови транзакции на НПО; като има предвид, че същевременно прокурорът, отговарящ за сигурността в страната, обвини организации, получавали незаконно финансиране от чуждестранни източници, в „държавна измяна” и „заговор срещу Египет” чрез външни отношения, насочени към накърняване на свързаните с националната сигурност интереси на Египет; като има предвид, че освен това отправените към НПО заплахи, особено към ангажираните със защитата на правата на човека, по време на усилена клеветническа кампания, инициирана от държавния печат, послужиха за загубата на легитимност и опетняването им в очите на обществеността като лица, действащи срещу интересите на Египет;
К. като има предвид, че в официално публично изявление, направено на 12 октомври 2011 г., Върховният съвет на въоръжените сили потвърди своя ангажимент за защита на правото на всички граждани на мирни протести и свобода на събранията, свобода на убежденията и свобода на изразяване на мнение, като конституционно гарантирани права, както и за защита на принципите на правовата държава, независимо от това кой е обвиняемият;
Л. като има предвид, че Европейският съюз неведнъж е изразявал своя ангажимент към свободата на вероизповеданието, свободата на съвестта и свободата на мисълта и е подчертавал, че правителствата са длъжни да гарантират тези свободи в целия свят; като има предвид, че развитието на правата на човека, демокрацията и гражданските свободи е общата основа, върху която Европейският съюз гради своите отношения с трети страни и която е предвидена в споразуменията между ЕС и трети страни;
М. като има предвид, че преходният период след революцията от 25 януари в Египет се характеризира с тенденция към маргинализирането на жените, които бяха изключени от Комисията по конституционни въпроси, и с анулирането на квотата за жени при преразглеждането на закона за политическите права, както и с увеличаващите се призиви за отмяна на придобитите от жените законови права през последното десетилетие;
Относно Сирия
Н. като има предвид, че според неотдавна публикувана оценка на ООН от март 2011 г. насам са загинали над 3000 души, включително поне 187 деца, а хиляди други са били ранени, задържани, подложени на изтезания или изчезнали в резултат на бруталните репресии срещу населението от страна на сирийския режим; като има предвид, че въпреки широко разпространеното заклеймяване от страна на международната общност белязаните с насилие строги мерки, нарушенията на правата на човека и малтретирането на цивилни лица и техните семейства от силите за сигурност в Сирия продължават и се разрастват още повече;
О. като има предвид, че въстанието и народната съпротива срещу режима на Асад не изглеждат отслабени или сплашени от съпроводените с насилие репресии, а напротив – изглежда, че те се разпространяват в някои от главните градове на страната, като се развиват в посока гражданска война, която би могла да дестабилизира целия регион;
П. като има предвид, че усилията на Турция и на Арабската лига за посредничество с цел постигане на мирно решение за въстанието досега търпят провал;
Р. като има предвид, че върховният комисар на ООН по правата на човека настоятелно призова международната общност да предприеме действия, за да защити цивилните лица от прилаганите от режима строги мерки; като има предвид, че на 17 октомври генералният секретар на ООН призова сирийския режим да спре убийствата на цивилни лица и да приеме международно разследване на нарушенията на правата на човека;
С. като има предвид, че въпреки тези призиви и международни усилия сирийският режим продължава да търси военно решение на бунта, като по този начин допринася за милитаризирането на конфликта, по отношение на който режимът твърди, че иска да го предотврати; като има предвид, че реформите и амнистиите, обявени и обещани от Башар ал Асад, така и не са осъществени;
Т. като има предвид, че в своите заключения от 10 октомври 2011 г. Съветът приветства усилията на сирийската политическа опозиция за установяването на обединена платформа, призова международната общност също да приветства тези усилия, отбеляза създаването на Сирийския национален съвет като положителна крачка напред и приветства ангажимента от негова страна за възпрепятстване на насилието и запазване на демократичните ценности; като има предвид, че членове на Европейския парламент проведоха няколко пъти в последните месеци размяна на мнения с представители на сирийската опозиция в изгнание;
Относно Египет
1. изразява отново своята солидарност с египетския народ в този критичен и труден период на демократичен преход в страната и потвърждава своята подкрепа за неговите законни демократични стремежи; призовава египетските органи да гарантират пълно зачитане на всички основни права, в това число на свободата на сдружаване, свободата на мирни събрания и свободата на изразяване на мнение;
2. осъжда строго всички прояви на насилие и изразява съжаление за т.нар. „събития от Масперо”, които доведоха до смъртта на над 20 души и до раняването на 300 души, и изразява своята солидарност и съчувствие на семействата на всички жертви; е шокиран от сцените на брутални нападения, в това число от танкове на военните сили, както и от прекомерно използване на сила от страна на египетската армия спрямо демонстрантите;
3. подчертава, че събитията от Масперо са в очевидно противоречие с духа от площад „Тахрир” и изтъква колко е важно да бъде проведено независимо, задълбочено и прозрачно разследване на събитията от Масперо от независим граждански съдебен орган, за да се подведат под отговорност всички виновни за това лица; изтъква, че дезинформацията и подбуждащи към ненавист речи от страна на медиите, за които е докладвано, са особено тревожни и е необходимо да им се обърне сериозно внимание;
4. призовава египетските органи да приемат подходяща политика и правна рамка за провеждане на борба срещу всички форми на дискриминация и за гарантиране равенство между всички египетски граждани; приветства в тази връзка промяната в наказателния кодекс, състояща се в криминализирането на действията на дискриминация въз основа на полова или расова принадлежност, на език, религия или вероизповедание; независимо от това подчертава необходимостта от приемане на всеобхватна правна рамка и на политика за провеждането на борба срещу всички форми на дискриминация, в съответствие с международните стандарти в областта на правата на човека;
5. отбелязва съобщенията, свързани с намеренията от страна на органите за преразглеждане на правната рамка относно изграждането на храмове и за разглеждане на въпроса за узаконяването на вече съществуващите; в тази връзка подчертава колко е важно прилагането на уеднаквен кодекс за всички храмове независимо от религията, към която принадлежат с цел избягване на по-нататъшно дискриминиране;
6. изразява съжаление във връзка с това, че правителството нито е приело, нито изменило до този момент проектозаконите за уеднаквено третиране на храмовете и тези за провеждане на боба срещу дискриминацията, както се беше ангажирало да подходи след нападението над църквата в Имбаба;
7. изразява загрижеността си във връзка с факта, че законът за извънредно положение предоставя на силите за сигурност неограничени правомощия за извършване на претърсвания, арести и задържане; призовава за отмяна на извънредното положение в съответствие с първите искания на революцията от 25 януари и в съответствие с изявленията от страна на Върховния съвет на въоръжените сили и на правителството във връзка с отмяната на закона за извънредно положение преди провеждането на изборите; призовава настоятелно египетските органи да преустановят изправянето на граждани пред военни съдилища и да им гарантират справедлив и честен процес; изтъква, че подновяване на действието и пълното прилагане на закона за извънредно положение и разпростирането на юрисдикцията на военните си съдилища в цялата египетска територия, за да се оправдае широко разпространеното използване на военни съдилища, допринася за нарастване на загрижеността по отношение на правителството и реалният ангажимент от страна на Върховния съвет на въоръжените сили във връзка с исканията, повдигнати от революцията от 25 януари, и представлява пречка за демократичния преход на Египет към демократични избори, предвидени за 28 ноември и за 23 януари;
8. съжалява, че отношението на Египет към защитниците на правата на човека и политическите активисти изглежда слабо променено от момента на оттеглянето на бившия президент от властта; изразява своята загриженост във връзка с нееднократните нападения от страна на египетските органи срещу организации на гражданското общество, които се ползват с чуждестранно финансиране; призовава органите да оповестят публично доклада на анкетната комисия, изготвен под ръководството на министъра на правосъдието, с цел разследване на чуждестранното финансиране на египетски НПО; изразява загриженост, че редица НПО, в това число защитници на правата на човека, понастоящем биват разследвани в тази връзка и са обект на кампания за „оклеветяване” от страна на правителството, посредством медиите;
9. подчертава значението на гражданското общество във всяко едно демократично общество и в тази връзка призовава египетските органи да приобщят изцяло и да се допитват до организациите на гражданското общество в процеса на демократичен преход, в това число относно изборния процес, и да преустановят всяка една форма на тормоз или заплашване, на които понастоящем пряко или косвено са подложени организациите на гражданското общество, по-специално да оттеглят всички предявени обвинения в извършени престъпления и да преустановят провежданата в медиите кампания срещу НПО; призовава египетските органи да приемат нов закон за присъединяване в съответствие с международните стандарти в областта на правата на човека и в тясно сътрудничество с НПО и с групите, защитници на правата на човека;
10. осъжда всички форми на дискриминация и нетолерантност към религиозните лица, вероотстъпниците и невярващите въз основа на религия и вероизповедание, както и въз основа на пол, етнически произход, език или поради увреждания, сексуална ориентация или полова идентичност; подчертава отново, че правото на свобода на мисълта, съвестта и религията е основно човешко право;
11. подчертава отново своята подкрепа за всички инициативи, насочени към насърчаване на диалога и взаимното уважение между религиозните и други общности; призовава всички религиозни органи да насърчават търпимостта и да предприемат инициативи срещу омразата, агресивната радикализация и екстремизма;
12. изразява съжаление във връзка с възстановяването на Министерство на медиите, след като то е било премахнато, тъй като подобно министерство застрашава свободата на изразяване и свободата на пресата; изразява дълбока загриженост във връзка с непрестанния натиск спрямо видния телевизионен водещ редактор Йосри Фуда, който реши да отмени своето политическо предаване, считано от 21 октомври, за да изрази протест срещу усилията от страна на органите за възпрепятстване на свободата на изразяване; изразява загриженост във връзка с прогресивното замразяване издаването на лицензи на прогресивните политически канали от 7 септември насам;
13. призовава за реформа в областта на сигурността в Египет и за обръщане на по-голямо внимание на въпроса за свободата на изповядване на религия и на положението на религиозните малцинства в споразуменията и в сътрудничеството с трети държави, както и при изготвянето на доклади, свързани с правата на човека, и за определяне на конкретните и незабавни стъпки в подкрепа на работата на НПО и на защитниците на правата на човека в съответствие с насоките на ЕС относно защитниците на правата на човека, както и за приемане на стратегия на ЕС в областта на правата на човека по отношение на Египет, която да се основава на провеждането на консултации с независими египетски НПО;
14. подчертава значението на свободата на изразяване и на медийния плурализъм; в тази връзка изразява загриженост по отношение на нарастващия брой сигнали за цензуриране и упражняване на натиск над журналисти и автори на интернет блогове; призовава настоятелно египетските органи да преустановят несправедливото и ужасяващо преследване на Майкел Набил Санад и настоява за неговото незабавно и безусловно освобождаване, както и на всички останали неоснователно задържани лица поради факта, че свободно са изразявали възгледите си в Египет;
15. изтъква, че зачитането на правата на жените, равенството между половете и участието на жените в политиката са съществени за реалното демократично развитие в Египет; призовава настоятелно органите да насърчават равенството между половете, да дадат своя принос за премахване на дискриминацията, насочена срещу жените, за провеждането на борба срещу насилието, основаващо се на половата принадлежност, и за насърчаване на равенството в участието на жените в икономическия и политическия живот;
Относно Сирия
16. строго осъжда несъразмерното и брутално прибягване към насилие срещу мирни участници в протестите и системното преследване на про-демократичните активисти, защитниците на правата на човека и журналистите;
17. призовава за оттегляне на Bashar al Assad, чийто режим вече няма никаква легитимност след продължаващите безмилостни репресии над сирийското население; счита, че неговото оттегляне би проправило път и би улеснило процеса на преход, който следва да се основава на надежден и приобщаващ диалог, в който да вземат участие всички демократични сили и съставни елементи на сирийското общество, с оглед започването на процес на задълбочени демократични реформи;
18. изразява още веднъж своята солидарност и твърда подкрепа към борбата на сирийския народ за свобода, демократични промени и прекратяване на авторитарния режим; настоятелно призовава върховния представител на ЕС/заместник-председател на Комисията да предостави на организираните сирийски сили на демократичната опозиция в рамките на Сирия и извън нея необходимата силна политическа и техническа подкрепа, така че тяхната мирна борба да има успех;
19. отново изразява своята дълбока загриженост относно сериозните нарушения на правата на човека, извършвани от сирийските органи, включително масови арести, извънсъдебни убийства, произволно задържане, случаи на изчезване и изтезания; счита, че тези широко разпространени и системни нарушения на задълженията на Сирия съгласно международното законодателство в областта на правата на човека могат да достигнат до размера на престъпления срещу човечеството; счита, че Съветът за сигурност на ООН следва да отнесе Сирия до Международния наказателен съд с цел да се осигури правосъдие на сирийското население и да се избегнат нови жертви;
20. подчертава призива от страна на сирийските опоненти и демонстратори за изпращането на международни наблюдатели, които да предотвратят нападенията срещу цивилното население и да осигурят пълен достъп на международните хуманитарни организации и на организациите за защита на правата на човека, както и на международните медии до страната;
21. съжалява за нарастващия брой на презграничните нахлувания на сирийски трупи в ливанската територия, откъдето са получени множество свидетелства за убийства и отвличания; в тази връзка призовава върховния представител на ЕС/заместник-председател на Комисията да прикани настоятелно ливанските органи да гарантират защитата и сигурността на всички сирийски граждани, бягащи от своята страна, в това число хуманитарното право;
22. насърчава върховния представител на ЕС/заместник-председател на Комисията и държавите-членки да продължат тясното си сътрудничество с Турция и със съседните на Сирия страни, с Арабската лига и с други международни участници с оглед достигането до обща позиция за разрешаването на кризата в рамките на Съвета за сигурност на ООН и да продължат да упражняват натиск върху сирийския режим с цел спиране на военната ескалация спрямо собствения му народ;
23. приветства новия набор от санкции, приети от ЕС относно Сирия; призовава независимо от това Съвета да намери начин тези санкции да бъдат по-добре насочени и да не засегнат или да се отразят пряко или косвено на цивилното население, чието ежедневие търпи сериозно влошаване през последните месеци; счита, че лицата, извършили престъпления, трябва да бъдат подведени под отговорност;
24. възлага на своя председател да предаде настоящата резолюция на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите-членки, на правителството и на парламента на Египет, на правителството и на парламента на Сирия, на генералния-секретар на Арабската лига и на генералния секретар на ООН.
