15.9.2010 B7-0524/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Съвета и на Комисията
съгласно член 110, параграф 2 от Правилника за дейността
относно неуспехите в защитата на правата на човека и правосъдието в Демократична република Конго
Filip Kaczmarek
,
Andrzej Grzyb
,
Cristian Dan Preda
,
Peter Šťastný
,
Mario Mauro
от името на групата PPE
PE446.614v01-00 B7‑0524/2010 Резолюция на Европейския парламент относно неуспехите в защитата на правата на човека и правосъдието в Демократична република Конго
Европейският парламент ,
– като взе предвид предишните си резолюции относно Демократична република Конго, по-специално резолюцията си от 17 декември 2009 г., относно сексуалното насилие от страна на въоръжени групировки и постоянните нарушения на правата на човека в Демократична република Конго,
– като взе предвид Конвенцията против изтезанията и други форми на жестоко, нечовешко или унизително отнасяне или наказание на Общото събрание на ООН от 10 декември 1984 г. и Декларация № 3318 на Общото събрание на ООН за защита на жените и децата при критични обстоятелства и въоръжени конфликти от 14 декември 1974 г., по-специално параграф 4, в който се призовава за ефективни мерки срещу преследването, изтезанията, насилието и унизителното отношение към жени и деца;
– като взе предвид Резолюция 1325 на Съвета за сигурност на Обединените нации относно защитата и спазването на сексуалните права и правата на човека на жените и децата,
– като има предвид изявлението на ръководителя на външната политика на ЕС Катрин Аштън и на члена на Европейската комисия, отговарящ за развитието, Андрис Пиебалгс, от 27 август 2010 г., в което се осъждат масовите изнасилвания в Демократична република Конго,
– като взе предвид доклада на генералния секретар на ООН от 23 август 2010 г. относно неотдавнашните масови изнасилвания на граждани, извършени от членове на въоръжени групировки в източната част на Демократична република Конго,
– като взе предвид член 110, параграф 2 от своя правилник,
A. като има предвид, че на 23 август 2010 г., понеделник, Обединените нации съобщиха, че по-рано същия месец най-малко 179 жени и деца са били изнасилени в град Лувунджи и неговите околности, провинция Северен Киву, където действат руандийските бунтовниците на племето хуту,
Б. като има предвид, че масовите изнасилвания се случиха само на 20 километра от базата на мироопазващите сили на Обединените нации; като има предвид, че служителите на мироопазващите сили на Обединените нации са научили за изнасилванията едва няколко дни по-късно,
В. като има предвид, че според информацията, предоставена от правозащитници, от началото на тази година Демократичният фронт за освобождението на Руанда и паравоенни сформирования на руандийското племе хуту прилагат целенасочена стратегия, която се изразява в разрастване на сексуалното насилие и в масово изгаряне на села, домове, училища и църкви,
Г. възмутени от непресекващите случаи на изнасилвания и на други форми на сексуално насилие срещу жени и деца и дълбоко вкоренената култура на ненаказуемост за подобни престъпления, което представлява сериозно и систематично нарушаване на правата на жените и децата в източната част на ДР Конго,
Д. като има предвид, че сексуалното насилие и насилието, основаващо се на различията на пола, се използват като оръжие по време на война и следователно трябва да бъдат заклеймени като военни престъпления и престъпления срещу човечеството,
Е. като има предвид, че през 2008 г. и 2009 г. ЕС докладва за над 15 000 случая на изнасилване в ДР Конго,
Ж. като има предвид, че бившият конгоански ръководител Jean-Pierre Bemba Gombo подлежи на съдебно производство в Международния наказателен съд във връзка с военни престъпления, включително изнасилвания,
З. загрижен за положението на несигурност, което прави почти невъзможно хуманитарни организации да доставят храни и лекарствени средства на уязвимото население, което повишава риска от епидемии, в това число малария, СПИН и други тежки заболявания в провинциите на източно Конго,
1. остро осъжда неотдавнашните случаи на масови изнасилвания на жени и деца и всички други форми на насилие срещу многобройни невинни цивилни граждани в източната част на ДР Конго;
2. настоятелно призовава всички страни в конфликта в този регион да прекратят всякакви форми на сексуално насилие и нарушаване на други права на човека, със систематичен или спорадичен характер, над цивилното население и да позволят на хуманитарните агенции да достигнат до цивилното население, нуждаещо се от помощ;
3. призовава правителството на Демократична република Конго, в сътрудничество с международната общност, да продължи да полага усилия за борба срещу безнаказаността и своевременно да разследва последните нападения, като гарантира, че извършителите бъдат изправени пред съда;
4. изразява съжаление във връзка с факта, че мисията на ООН за стабилизиране в Демократична република Конго (MONUSCO) не е могла да използва своя мандат и правила за намеса, за да предостави защита срещу тези масови изнасилвания и други нарушения на правата на човека, извършени от членове на въоръжени движения в близост до база на нейните мироопазващи части;
5. приветства издадените от генералния секретар на ООН указания за неговия специален представител по въпросите на сексуалното насилие по време на конфликти, Margot Wallström, за координиране на реакцията на ООН и предприемане на последващи действия във връзка с инцидента в Демократична република Конго, с цел да се предотвратят в бъдеще подобни жестокости;
6. призовава международната общност и по-специално ЕС и Африканския съюз да окажат пълна подкрепа за усилията на Демократична република Конго за премахване на всички видове сексуално насилие и за прекратяване на използването му като военно средство;
7. възлага на своя председател да предаде настоящата резолюция на Съвета на ЕС и на Комисията, на генералния секретар на ООН, мисия на ООН за стабилизиране в Демократична република Конго (MONUSCO), институциите на Африканския съюз, Южноафриканска общност за развитие (ЮАОР) и правителствата от региона на Големите езера, включително Демократична република Конго и Руанда.
