ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0077/08
съгласно член 108 от Правилника за дейността на ЕП
от
Giusto Catania
, от името на групата GUE/NGL
към Комисията
Относно: Създаване на база данни с дактилоскопични отпечатъци на роми в Италия
На 25 юни, по време на изслушване пред комисията по конституционни въпроси на италианския парламент, италианският министър на вътрешните работи заяви, че в рамките на поредица от проверки, извършващи се в ромски лагери в някои по-големи градове, полицията събира дактилоскопични отпечатъци на роми, като на тази процедура се подлагат включително и малолетни лица. Доколкото е известно, тези данни се съхраняват в специална база данни, създадена наскоро и управлявана от италианските полицейски органи, под контрола на префектите, които са били назначени за „извънредни комисари за кризата с ромите“ и на които са предоставени извънредни пълномощия. Целите на базата данни, условията за достъп до нея и другите гаранции за защита на данните не са изяснени. По време на изслушването министърът заяви, че не става въпрос за картотекиране на етническа основа, а за преброяване ..., което предвижда снемането на дактилоскопични отпечатъци на всички живущи (в съответните лагери), включително малолетни лица, с цел да се предотвратят явления като просията; крайната цел е да се позволи на лицата, които останат, да живеят при приемливи условия, достойни за едно цивилизовано общество.
В течение ли е Комисията относно създаването на база данни за ромите в Италия? Не смята ли Комисията, че подобна база данни се основава на расата и етническия произход, тъй като дактилоскопични отпечатъци се събират само от ромите, докато от италианските граждани не се изисква да се подлагат на подобна процедура? Не смята ли Комисията, че това съставлява явна дискриминация въз основа на раса, етнически произход и националност? Не смята ли Комисията, че събирането на дактилоскопични отпечатъци от ромите и създаването на база данни за тях е в противоречие с правата на човека и основните свободи, принципите за равенство и недискриминация, неприкосновеността на личния живот и правилата за защита на личните данни, признати от Европейската конвенция за правата на човека и свързаната с нея съдебна практика, Хартата на основните права на ЕС, Договорите за ЕС и по-специално член 6 от Договора за създаване на ЕС и от политическите императиви на член 12 от Договора за създаване на ЕО (забрана на дискриминацията, основаваща се на раса и етнически произход (2000/43/ЕО) и директивата за свободното движение (2004/38/ЕО) ? Ще изрази ли Комисията безпокойството си пред италианските власти и какво възнамерява да предприеме, за да гарантира, че справянето с настоящото положение на ромите в Италия се извършва при спазване на европейските норми в областта на правата на човека и основните свободи?
ОВ L 180, 19.7.2000 г., стр. 22. ОВ L 158, 30.4.2004 г., стр. 77.