ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0029/10
съгласно член 115 от Правилника за дейността на ЕП
от
Raül Romeva i Rueda
,
Heidi Hautala
,
Tatjana Ždanoka
,
Jean Lambert
,
Hélène Flautre
,
Judith Sargentini
,
Franziska Keller
и
Jan Philipp Albrecht
, от името на групата Verts/ALE
към Комисията
Относно: Втора среща на високо равнище на европейските роми
Приобщаването на ромите се превърна в европейски въпрос. Втората среща на високо равнище на европейските роми, организирана от испанското председателство на 8 април 2010 г. в Кордоба, е възможност за преглед на постигнатото и за набелязване на бъдещи предизвикателства.
Европейските структурни и предприсъединителни фондове предлагат значителни възможности за насърчаване приобщаването на ромите. При все това изглежда, че досега въздействието им върху социално-икономическото положение на ромите е ограничено. Какви предварителни заключения прави Комисията от текущите оценки по този повод? Какви действия ще предприеме Комисията, за да гарантира, че преразглеждането на оперативните програми и процедурите за разпределение на средства отразява значението, което се придава на насърчаването на приобщаването на ромите? Как ще гарантира Комисията, че при подобно преразглеждане се отчитат изцяло Общите основни принципи за приобщаване на ромите ? Какви са възможните законодателни/регулаторни инструменти, които Комисията може да въведе, за да обезпечи (като условие) еднаквите възможности на ромите при използването на европейски фондове? В частност, предвид ниската степен на усвояване на структурните и предприсъединителните фондове в някои държави-членки и (евентуални) държави кандидатки, по какъв начин Комисията ще стимулира местните органи да използват по-добре възможностите на структурните фондове за насърчаване приобщаването на ромите? Тъй като тя изрично подчертава важността на активното участие на ромското гражданско общество при разработването на политики, как Комисията ще гарантира, че настоящото преразглеждане на Финансовия регламент ще окаже положително въздействие върху способността на това общество да се самоорганизира? Как Комисията оценява дейността на Европейската платформа по ромските въпроси? По какъв начин Комисията се е съобразила с препоръките, опита и експертното знание на ромските НПО? В рамките на Европейската платформа по ромските въпроси, Комисията предприела ли е действия да представи стратегически график за съгласувана европейска рамка за приобщаване на ромите, за което настоява Европейският парламент? Какви действия е предприела Комисията след неколкократното настояване на Европейския парламент, за да гарантира, че вътрешната организация на нейните служби отразява значителните предизвикателства на координацията и експертния опит, необходими за разглеждане на въпроса с приобщаването на ромите? Ромите се сблъскват с явна и прикрита дискриминация, включително тревожни форми на основано на расизъм насилие, подбуждане към омраза, сегрегация в условията на живот и образование и насилствено изгонване от домовете им, а също така и не толкова видима дискриминация чрез нееднакъв достъп до обществени услуги и социални придобивки. Какви действия предлага Комисията да предприеме срещу видимите и невидими форми на дискриминация срещу ромите?
Заключения на Съвета по социалните въпроси и заетостта, 9 юни 2009 г.