Въпрос с искане за писмен отговор E-011871/2011
до Комисията
Член 117 от Правилника за дейността
Антония Първанова (ALDE)
(14 декември 2011 г.)
Относно: Приложение на изменящата Директива 2011/62/ЕС за утвърждаване на кодекс на Общността относно лекарствени продукти за хуманна употреба
С цел инициаторите на политики да добият по-добра представа за приложението на Директива 2011/62/ЕС за утвърждаване на кодекс на Общността относно лекарствени продукти за хуманна употреба по отношение на недопускането на фалшифицирани медицински продукти в законната верига на доставки, би ли могла Европейската комисия да предостави актуална информация относно броя на лекарствата, които са били фалшифицирани през последните 5 години, посочвайки както общото количество, така и марката на продукта?
Би ли могла Комисията да допълни отговора си, като отговори на следните въпроси: —
Колко от тези задържани фалшифицирани продукти са били открити в Интернет? —
Какъв е приблизителният брой на фалшифицираните лекарства, предлагани за продажба в Интернет? —
Какво е съотношението на броя задържани фалшифицирани лекарства, открити в Интернет, спрямо общия брой на задържаните фалшифицирани лекарства? —
Колко случаи на фалшифицирани лекарства са открити в незаконната верига на доставки? —
Колко фалшифицирани лекарства са открити в законната верига на доставки? —
По отношение на фалшифицираните лекарства, открити в законната верига на доставки, би ли могла Комисията да посочи кои са били най-засегнатите етапи по веригата на доставки? —
Какво е съотношението на броя фалшифицирани лекарства в законната верига на доставки към броя фалшифицирани лекарства в незаконната верига на доставки? —
Би ли могла Комисията да предостави пълен списък на лекарствата, които са били фалшифицирани, включващ марките на продуктите и терапевтичния им клас? Би ли могла Комисията да посочи броя на откритите фалшификации за даден продукт по години? —
Би ли могла Комисията да направи сравнение между броя на оригиналните и генеричните лекарства, които са били фалшифицирани в законната верига на доставки?
В допълнение, и с цел да подпомогне изпълнението на Директива 2011/62/ЕС за утвърждаване на кодекс на Общността относно лекарствени продукти за хуманна употреба, Комисията предприела ли е изготвянето на подробен анализ на основните причини за фалшифицирането на лекарства? Къде са пробойните, даващи възможност за навлизане на тези продукти на пазара?