ВЪПРОС С ИСКАНЕ ЗА ПИСМЕН ОТГОВОР P-5807/07
зададен от Rumiana Jeleva (PPE-DE)
на Комисията
(21 ноември 2007 г.)
Относно: Подобряване на координацията на водните пътища в Черно море
Изминалата седмица имаше много разрушително въздействие върху околната среда на Черноморския регион. Няколко танкера потънаха или заседнаха в морето в близост до Керченския пролив. Един от тях — руски петролен танкер — загуби най-малко 560000 галона петрол, който изтече в пролива, водещ до Черно море. Това бедствие ни показва две неща. Първо, ние трябва да поставим началото на по-добра координация на водните пътища в Черно море. Въпреки предупрежденията за неблагоприятни климатични условия превозвачите не са сменили посоката на движение. Подобно положение може да се предотврати само ако се подобри сътрудничеството между крайбрежните страни на Черно море. Считам, че това показва, че институции като Организацията за Черноморско икономическо сътрудничество (ЧИС) следва да се засилят и подкрепят от Европейската комисия и Европейския парламент. Второ, ние трябва да бъдем подготвени за този вид бедствия. Въпросът, който се поставя сега, е как да се пречисти замърсената вода. Тя ще се излее в цялото Черно море и следователно ще засегне всички черноморски държави.
Според мен е очевидно, че този въпрос не се отнася само до една или две страни, а до всички страни в региона. Същевременно вследствие на присъединяването на България и Румъния проблемът за екологичното замърсяване на Черно море се превърна в проблем от значение за ЕС. Затова бих искала да попитам Комисията, дали ще постави началото или дори ще финансира дейности или мерки за разрешаване на това екологично бедствие, настъпило наскоро в Черно море.