P7_TA(2010)0009
Рамково споразумение относно взаимоотношенията между Европейския парламент и Комисията
B7-0091/2010
Резолюция на Европейския парламент от 9 февруари 2010 г. февруари 2010 г. относно ревизирано Рамково споразумение между Европейския парламент и Комисията за следващата легислатура
Европейският парламент,
–
като взе предвид документа "Политически насоки за следващата Комисия", представен от избрания председател на Комисията на 3 септември 2009 г.,
–
като взе предвид изявленията на избрания председател на Комисията, направени пред Парламента на 15 септември 2009 г. и пред Председателския съвет на 19 ноември 2009 г.,
–
като взе предвид своето решение от 16 септември 2009 г. Протокол от деня, P7_PV(2009)09-16, точка 7.1.
, относно избирането на г-н Durão Barroso за председател на Комисията,
–
като взе предвид Рамковото споразумение за отношенията между Европейския парламент и Комисията ОВ C 117 E, 18.5.2006 г., стр. 123.
, което понастоящем е в сила,
–
като взе предвид настоящата практика по прилагането на Междуинституционалното споразумение за по-добро законотворчество ОВ С 321, 31.12.2003 г., стр. 1.
от страна на Комисията и Парламента,
–
като взе предвид опита, натрупан през последната легислатура, новите разпоредби на Договора от Лисабон, който влезе в сила на 1 декември 2009 г. и който установява нов институционален баланс, както и общото съгласие, постигнато на 27 януари 2010 г. между Работната група на Европейския парламент и избрания председател на Комисията за ревизиране на Рамковото споразумение,
–
като взе предвид член 17 от Договора за Европейския съюз и членове 244 до 248 от Договора за функционирането на Европейския съюз (ДФЕС),
–
като взе предвид членове 106 и 107 от своя правилник,
A.
като има предвид, че Европейският парламент и Комисията трябва да работят в тясно сътрудничество, за да гарантират успешно и ефикасно използване на'общностния метод" , и като има предвид, че те носят специална отговорност да гарантират, че Съюзът е нещо повече от сбор на своите съставни части,
1.
Приветства новото предложение на избрания за председател на Комисията за установяване на "Специално партньорство между Европейския парламент и Комисията", съдържащо се в Политическите насоки за следващата Комисия, с оглед на определяне и осъществяване на особения европейски интерес и полагане на първия крайъгълен камък на един обновен Европейски съюз в пост-лисабонската ера;
2.
Призовава за възможно най-скорошно ревизиране на Рамковото споразумение между Европейския парламент и Комисията, което урежда двустранните отношения между двете институции, като за изходна точка бъдат използвани ангажиментите, поети от избрания за председател на Комисията, г-н Barroso;
3.
В светлината на тези ангажименти призовава по-специално в ревизираното Рамково споразумение да бъдат включени следните точки:
a)
гаранция, че Комисията ще прилага основния принцип на равно третиране по отношение на Парламента и Съвета, особено що се отнася до достъпа до заседания и предоставянето на мнения или друга информация, по-специално по въпроси в законодателната и бюджетната област;
б)
прилагане на специалното партньорство между Парламента и Комисията посредством следните мерки:
–
председателят на Комисията ще поддържа редовен диалог с председателя на Парламента по ключови хоризонтални въпроси и важни законодателни предложения; този диалог следва да включва също така покани към председателя на Парламента да присъства на заседания на колегиума на членовете на Комисията;
–
председателят на Комисията или заместник-председател трябва да бъде поканен да присъства на заседания на Председателския съвет и на Съвета на председателите на комисиите, когато се обсъждат специфични въпроси, свързани със съставянето на дневния ред на пленарните сесии и въпроси в законодателната и бюджетната област;
–
ежегодно да се провеждат срещи между Председателския съвет и Съвета на председателите на комисиите и колегията на членовете на Комисията за обсъждане на актуални въпроси, включително подготовката и изпълнението на работната програма на Комисията;
–
в контекста на своята работа по подготовката и прилагането на законодателството на ЕС, включително на актовете с незадължителна правна сила, Комисията ще предоставя пълна информация и документация относно своите заседания с национални експерти; тя може също така да покани експерти на Парламента да присъстват на тези заседания;
в)
ангажимент от страна на Комисията да докладва относно конкретните последващи мерки, предприети във връзка с всяко искане за законодателна инициатива, в срок до три месеца след приемането на доклад за законодателна инициатива в съответствие с член 225 от ДФЕС; Комисията представя законодателно предложение най-късно след една година или включва предложението в работната си програма за следващата година. Ако Комисията не внесе предложение, тя излага пред Европейския парламент подробно мотивите за това;
г)
ангажимент за тясно сътрудничество на ранен етап между Парламента и Комисията относно искания за законодателни инициативи, произтичащи от инициативи на гражданите;
д)
ангажимент от страна на Парламента и Комисията да постигнат съгласие относно ключови промени в подготовката за бъдещи преговори със Съвета във връзка с адаптиране на Междуинституционалното споразумение за по-добро законотворчество към новите разпоредби на Договора от Лисабон и, inter alia, относно промени в практиката на прилагане на настоящото Споразумение, сред които:
–
Комисията носи отговорност за извършване на оценки на въздействието, при което се прилага прозрачна процедура, която гарантира независима оценка; оценките на въздействието се публикуват своевременно, като се вземат предвид редица различни сценарии, включително вариант да не бъдат предприемани действия, и по принцип се представят на съответната парламентарна комисия по време на периода на консултация с националните парламенти съгласно Договора от Лисабон;
–
в областите, в които Парламентът обикновено участва в законодателния процес, актовете с незадължителна правна сила се използват по целесъобразност и са надлежно обосновани, след консултация с Парламента;
–
с цел да се насърчава опростяването на законодателството на Съюза, използването на неговото преработване се гарантира като стандартна процедура, когато това е възможно и подходящо, или се заменя с кодифициране на законодателния акт в рамките на шест месеца след неговото окончателно приемане;
–
с цел да се осигури по-добро наблюдение на транспонирането и прилагането на законодателството на Съюза, Комисията и Парламентът се стремят да включват задължителни таблици за съответствие и обвързващи крайни срокове за транспониране, които, в случая на директивите, следва обикновено да не надвишават период от две години;
–
Комисията предоставя на Парламента обобщена информация относно всички процедури за нарушение от официалното уведомително писмо, включително, при поискване от Парламента, отделно за всеки конкретен случай и при спазване на правилата за поверителност, относно въпросите, до които се отнасят процедурите за нарушение;
е)
съгласие относно следните искания с цел да се подобри отчетността на изпълнителните органи:
–
когато Комисията излезе с ревизирана версия на Кодекса на поведение на членовете на Комисията, тя ще поиска становището на Парламента;
–
когато Парламентът излезе с преработена версия на своя правилник за дейността, която се отнася до отношенията с Комисията, той ще поиска становището на Комисията;
–
ако Парламентът поиска от председателя на Комисията да оттегли доверието си спрямо отделен член на Комисията, той/тя ще обмисли задълбочено въпроса дали да поиска от въпросния член да подаде оставка, в съответствие с член 17, параграф 6 от Договора за ЕС; председателят може да изиска оставката на съответния член на Комисията или да обоснове отказа си да направи това пред Парламента на следващата месечна сесия;
–
ако председателят на Комисията възнамерява да преразпредели портфейлите в Комисията по време на нейния мандат съгласно член 248 от ДФЕС, той/тя своевременно информира Парламента за съответната парламентарна консултация във връзка с горепосочените промени. Решението на председателя да преразпредели портфейлите може да влезе в сила незабавно;
–
когато предстои да бъде сменен член на Комисията, председателят на Комисията обмисля сериозно резултата от консултацията с Парламента преди да даде съгласието си с решението на Съвета съгласно член 246 от ДФЕС;
–
Комисията ще подкрепя Парламента в рамките на предстоящите преговори относно Европейската служба за външна дейност (ЕСВД) с оглед гарантирането на пълната отчетност на тази служба, включително на прозрачна процедура за назначаването на специални представители и посланици;
–
Комисията ще подкрепя Парламента в рамките на предстоящите преговори относно ЕСВД с оглед на продължаването и засилването на "общностния подход" в политиката на развитие, включително планирането на инструменти за предоставяне на помощ за развитие, в частност Европейския фонд за развитие, който следва да остане в рамките на компетентността на Комисията и по отношение на който последната следва да бъде напълно отчетна пред Парламента;
–
с цел реформиране на съществуващото време за въпроси се въвежда време за въпроси към членовете на Комисията, включително заместник-председателя за външни отношения и върховен представител на Съюза по въпросите на външните работи и политиката на сигурност, и като се следва модела на съществуващото време за въпроси към председателя на Комисията;
ж)
кандидатите за поста на изпълнителен директор на регулаторните агенции следва да се явяват на изслушване пред съответната парламентарна комисия;
з)
ангажимент от страна на Комисията за засилено асоцииране на Парламента посредством предоставянето на незабавна и пълна информация на Парламента на всички етапи от преговорите по международни споразумения (включително при определянето на директиви относно преговорите), по специално по търговски въпроси и други преговори, предвиждащи процедура на одобрение, така че да се осигури пълното прилагане на член 218 от ДФЕС, като се зачита ролята на всяка институция и се спазват изцяло новите процедури и правила за защита на необходимата поверителност;
и)
на международни конференции, с оглед на разширените правомощия на Парламента съгласно Договора от Лисабон и за да се гарантира ефективен поток на информация, при искане на Парламента, Комисията улеснява предоставянето на статут на наблюдател на председателя на делегацията на Парламента на съответни заседания, като за тази цел гарантира достъпа на делегациите на Парламента до инфраструктурите на ЕС;
й)
ангажимент за подобряване на настоящите договорености, свързани с планирането, посредством поредица от мерки, включително:
–
като принцип, на определени, ключови инициативи на Комисията да се представят първо на пленарно заседание и чак след това пред обществеността;
–
ангажимент от страна на Комисията да стартира бързо, в съответствие с член 17 от Договора за ЕС, "годишното и многогодишното планиране в рамките на Съюза с цел постигане на междуинституционални споразумения";
–
ежегодни срещи между колегията на членовете на Комисията и Председателския съвет и Съвета на председателите на комисии преди приемането на работната програма на Комисията, включително предстоящи предложения за опростяване, основни инициативи за актове с незадължителна правна сила и оттегляне, с цел да се подготвят разискванията и да се търси общо съгласие между Комисията и Парламента;
–
принципът, че Комисията следва да даде обяснение, когато не е в състояние да предостави отделни предложения в работната програма, или когато се отклонява от последната;
4.
Призовава Парламента и Комисията да извършат преглед на функционирането на бъдещото рамково споразумение до края на 2011 г.;
5.
Възлага на своя председател да предаде настоящата резолюция на новия състав на Комисията.
