Въпрос с искане за устен отговор O-000004/2012
до Комисията
Член 115 от Правилника за дейността
Maria do Céu Patrão Neves
от името на групата PPE
Marek Józef Gróbarczyk
от името на групата ECR
Ulrike Rodust
от името на групата S&D Относно: Принос на общата политика в областта на рибарството за производството на обществени блага
Основните дейности в сектора на рибарството са производството, преработката и продажбата на риба. Извън основната си цел да снабдява пазара с висококачествени протеини секторът на рибарството понастоящем играе и по-широка роля, като обезпечава допълнителни социални, икономически и културни ползи.
Освен риболова и свързаните с него дейности секторът на рибарството включва редица други отрасли като любителския риболов („pescaturismo“), който стимулира крайбрежния туризъм и по този начин разширява кръга на влияние на рибарството върху социално-културната идентичност на крайбрежните общности, както и аквакултурите, чиято цел е повторното зарибяване на моретата и реките или производството на висококачествени хранителни продукти за снабдяване на европейския пазар.
По този начин през последните няколко десетилетия рибарството се разкри като многофункционален сектор, който понастоящем е свързан с широк набор от дейности, които могат да осигуряват пряка и косвена заетост, да насърчават социално-икономическото развитие на крайбрежните райони и да обогатяват културното наследство в тези региони. Неговото влияние върху кулинарното изкуство, фолклора, музеологията и литературата е очевидна.
Като се вземат предвид гореспоменатите аспекти, секторът на рибарството е в съзвучие със стратегията „Европа 2020“ („Стратегия за интелигентен, устойчив и приобщаващ растеж“, COM(2010)2020), която предвижда устойчив растеж (насърчаване на съобразена в по-висока степен с околната среда и по-конкурентоспособна икономика при по-рационално използване на ресурсите), както и приобщаващ растеж (стимулиране на развитието на икономика с високи равнища на заетост, благоприятстваща социалното и териториалното сближаване); секторът на рибарството също така подкрепя целите на Рио+20, свързани с екологичната икономика (COM(2011)0363).
1. Комисията запозната ли е с многофункционалния характер на сектора на рибарството и с неговия принос по отношение на обществените блага, както и с неговия принос за стратегията „Европа 2020“ и за целите на Рио+20?
2. По какъв начин Комисията ще включи добавената стойност на сектора на рибарството в реформата на общата политика в областта на рибарството?
