Въпрос с искане за писмен отговор E-012212/2011
до Комисията
Член 117 от Правилника за дейността
Dimitar Stoyanov (NI) и Slavi Binev (NI)
(3 януари 2012 г.)
Относно: Планът за оздравяване на Българските държавни железници и възможността България безпрепятствено да отпусне държавна помощ на дружеството
На 24.11.2011 г. служителите в Българските държавни железници /БДЖ/ започнаха ефективна стачка против предвиденото от ръководството на дружеството съкращение на близо 2000 работни места. Комисията знае, че съкращенията в БДЖ са част от оздравителния план на дружеството, който е изготвен от българското правителство и представен пред Комисията, за да бъде разрешено държавно подпомагане на дружеството. Европейското законодателство забранява държавното подпомагане, тъй като е прието, че то нарушава конкуренцията. Според Насоките на Общността за държавните помощи за оздравяване и преструктуриране на предприятия в затруднение, държавната помощ може да бъда разрешена, само ако нарушаването на конкуренцията е компенсирано от ползите, произтичащи от оцеляването на предприятието /т. 31 от Насоките/. Ползите от БДЖ са значителни, тъй като железопътният транспорт е евтин и екологично чист. Овен това сривът в националните ни железници би препятствал успешното реализиране на европейския проект за създаване на единно железопътно пространство. В позицията си към директивата относно това пространство Парламентът подчерта, че държавите-членки неправилно пренебрегват финансирането на железопътния транспорт. В случая с БДЖ България иска да отпусне финансиране, но то се ограничава от Комисията. Следва да подчертаем, че държавното финансиране на железницата няма да наруши конкуренцията, тъй като железопътният транспорт у нас представлява естествен държавен монопол, който е допустим. Предвид изложеното се обръщам към Вас с въпросите: 1.
Смята ли Комисията, че България може да отпусне държавна помощ на БДЖ при облекчени условия и по този начин да избегне съкращаването на работни места? 2.
Как според Комисията могат да бъдат защитени интересите на служителите в БДЖ и да се преодолее социалното напрежение? 3.
Как Комисията оценява обстоятелствата, посочените в плана за оздравяване на БДЖ, довели дружеството до затруднение? 4.
Защо Комисията счита, че държавното подпомагане на БДЖ би нарушило конкуренцията, при условие че железопътният транспорт е дейност, при която се наблюдава естествен държавен монопол?