P6_TA(2009)0310
Подкрепа за Специалния трибунал за Сиера Леоне
B6-0242 , 0243 , 0244 , 0245 , 0253 и 0255/2009
Резолюция на Европейския парламент от 24 април 2009 г. относно подкрепа за специалния трибунал за Сиера Леоне
Европейският парламент
, –
като взе предвид своите предишни резолюции, включително резолюцията от 6 септември 2007 г. относно финансирането на специалния трибунал за Сиера Леоне ОВ С 187 Е, 24.7.2008 г., стр. 242.
,
–
като взе предвид Споразумението от Котону между Европейската общност и страните от АКТБ, и поетия от страните по споразумението ангажимент за мир, сигурност и стабилност, зачитане на правата на човека, демократичните принципи и правовата държава,
–
като взе предвид член 115, параграф 5 от своя правилник,
A.
като има предвид, че специалният трибунал за Сиера Леоне бе създаден през 2000 г. от Организацията на обединените нации и от правителството на Сиера Леоне в съответствие с Резолюция 1315 на Съвета за сигурност на ООН, с цел предаване на съд на извършителите на сериозни нарушения на международното право, по-специално военни престъпления и престъпления срещу човечеството;
Б.
като има предвид, че специалният трибунал за Сиера Леоне създава редица важни прецеденти в международното наказателно правосъдие, тъй като той е първият съд, финансиран с помощта на доброволни вноски, като това е първият съд, създаден на територията на държавата, където са били извършени предполагаемите престъпления, в случая с бившия президент на Либерия, тъй като е първият съд, който привлича под наказателна отговорност действащ африкански държавен глава за военни престъпления и престъпления срещу човечеството;
В.
като има предвид, че мандатът на специалния трибунал за Сиера Леоне изтича през 2010 г., както и че правителството на Сиера Леоне е заявило, че не е в състояние да изпълнява присъдите на лицата, осъдени от специалния трибунал за Сиера Леоне;
Г.
като има предвид, че изпълнението на присъдите е основна част от международното правосъдие, което играе важна роля за мира и по-нататъшното развитие на правовата държава в страната;
Д.
като има предвид, че понастоящем от политическа и институционална гледна точка, а също така и с оглед на сигурността, за осъдените лица е проблематично да изтърпяват своите присъди в самата Сиера Леоне;
Е.
като има предвид, че специалният трибунал за Сиера Леоне е сключил споразумения с някои държави, включително Обединеното кралство, Швеция и Австрия, така че някои от осъдените лица да могат да излежават своите присъди в тези държави, и като има предвид, че е необходимо сключването на допълнителни споразумения, за да се гарантира, че всички вече осъдени лица, а също така и тези, срещу които се води съдебен процес и е вероятно да бъдат осъдени, ще изтърпяват в действителност своите присъди;
Ж.
като има предвид, че неспособността за осигуряване на съоръжения за задържане на лицата, осъдени за възможно най-ужасните престъпления, би накърнило сериозно усилията на международната общност за ефективна борба срещу безнаказаността;
З.
като има предвид, че борбата срещу липсата на наказателна отговорност е един от основните елементи на политиката на Европейския съюз в областта на правата на човека и че международната общественост носи отговорност за укрепване на създадените механизми за отчетност;
И.
като има предвид, че други трибунали и съдилища, като например Международният трибунал за бивша Югославия и Международният трибунал за Руанда са изправени пред подобни проблеми, както и че други международни органи, като например Международният наказателен съд, специалният трибунал за Ливан, както и извънредните съдебни състави в съдилищата на Камбоджа е вероятно да бъдат изправени пред същите трудности в обозримото бъдеще, ако отсъства решителен ангажимент от страна на държавите за подпомагане на международното правосъдие;
Й.
като има предвид, че международните съдилища и трибунали играят важна роля за мира и справедливостта в техните съответни региони и че всеки един от тях е обвързан с гарантиране на трайна роля и с подпомагане на развитието на правовата държава в региона, където са били извършени престъпленията;
1.
Приветства отбелязания от международните съдилища и трибунали напредък във връзка с изправянето пред съд на лицата, отговорни за извършване на жестоки престъпления, и вярва, че тези съдебни процеси изпращат ясно послание до ръководителите в световен мащаб и до други военнопрестъпници, че свирепите нарушения на правата на човека няма да бъдат толерирани и за тях ще бъде търсена наказателна отговорност;
2.
Призовава Съвета и държавите-членки на Европейския съюз да намерят решение съвместно със специалния трибунал за Сиера Леоне, така че осъдените лица да изтърпят своите наказания, тъй като без такова решение усилията на специалния трибунал за Сиера Леоне, а също така и доверието в международната общественост, включително Съюза, ще бъдат сериозно накърнени;
3.
Призовава държавите-членки на ЕС да увеличат своята помощ за дейността на международните съдилища и трибунали, тъй като те се стремят да постигнат окончателно и устойчиво решение за изпълнение на присъдите, или чрез сключване на преки споразумения с въпросните организации с цел изпълнение на присъдите в юрисдикциите на държавите-членки, или като подпомагат намирането на алтернативни решения за гарантиране на прилагането на присъдите в самите региони;
4.
Призовава държавите-членки и други международни институции да предоставят допълнителна финансова помощ за специалния трибунал за Сиера Леоне с цел даване на възможност на осъдените лица да изтърпят своите наказания в държави, които имат способността да изпълняват присъди в съответствие с международните норми, но които не разполагат с финансовите средства за осъществяване на тази дейност;
5.
Счита, че липсата на помощ и подкрепа ще изложи на огромен риск дейността на международните съдилища и трибунали, тъй като те няма да бъдат в състояние да гарантират, че осъдените лица ще изтърпят наложените им наказания;
6.
Призовава за извършването на подробно проучване за оценка на извършената от международните наказателни трибунали дейност, което ще служи за извличане на поуки и ще дава препоръки за подобряване на тяхното бъдещо функциониране и финансиране;
7.
Възлага на своя председател да предаде настоящата резолюция на Съвета, Комисията, правителствата и парламентите на държавите-членки на ЕС, на специалния трибунал за Сиера Леоне, на Международния наказателен съд, на Международния трибунал за бивша Югославия, Международния трибунал за Руанда, на извънредните съдебни състави в съдилищата на Камбоджа, на специалния трибунал за Ливан, на Съвета за сигурност на ООН, на държавите членки на Африканския съюз и на съпредседателите на Съвместната парламентарна асамблея на държавите от АКТБ и на ЕС.
