3.2. 2010 г. B7-0071/2010 ПРЕДЛОЖЕНИЕ ЗА РЕЗОЛЮЦИЯ внесено след приключване на разискванията относно колективното представяне от новоизбрания председател на състава на Комисията и нейната програма
съгласно член 106, параграф 4 от Правилника за дейността
относно Комисията "Барозу ІІ"
Rebecca Harms
,
Daniel Cohn-Bendit
от името на групата Verts/ALE
PE432.923v01-00 B7‑0071/2010 Резолюция на Европейския парламент относно избирането на Комисията
Европейският парламент ,
– като взе предвид член 17 от Договора за Европейския съюз (ДЕС),
– като взе предвид изявленията, направени пред него от новоизбрания председател на Комисията от 15 септември 2009 г.,
– като взе предвид писмените и устни изявления на всеки един от кандидатите за членове на Комисията в контекста на техните изслушвания и оценката на тези изслушвания, изложена в писмата на председателите на комисии до председателя на Парламента,
– като взе предвид член 106, параграф 4 от своя правилник,
A. като има предвид, че член 17, параграф 3, алинея втора от ДЕС гласи, че "членовете на Комисията се избират на основание на тяхната обща компетентност и ангажираност към европейската идея и измежду лица, чиято независимост е извън съмнение",
Б. като има предвид, че изслушванията на кандидатите за членове на Комисията правят процедурата по назначаване на Европейската комисия по-отворена и прозрачна и показват, че Европейският парламент изпълнява действителна роля при гарантирането на това кандидатите да отговарят на горепосочените критерии;
1. изтъква, че в момента европейските граждани се борят да излязат от икономическата, социалната и екологичната криза - положение, изискващо силно европейско лидерство и нов политически подход на национално и европейско равнище;
2. счита, че работата на новата Комисия трябва да бъде оценена в контекста на предизвикателствата, свързани с превъзмогването на тройната криза, както и с определянето на ролята на ЕС на световно равнище, посредством действия на политики в областта на правата на човека, развитието, търговията и външната политика, с оглед превръщането на ЕС в едно по-демократично пространство, достъпно за гражданите и обезпечаващо техните граждански права, както и гарантирането на прозрачност и демократичен контрол, като всичко това изисква нови идеи и решителни действия;
3. потвърждава желанието си за Комисия, която решително да брани европейските интереси и ценности и да бъде мотивирана да оползотвори в пълна степен новите инструменти, с които разполага вследствие влизането в сила на Договора от Лисабон, включително повишена прозрачност и участие на гражданите в процеса на вземане на решения в ЕС;
4. изразява съжаление, че работната програма на председателя Барозу, както и състава на колегиума на членовете на Комисията не дават убедителни гаранции по отношение на повечето от тези въпроси;
5. отправя критика към някои от държавите-членки за това, че не избраха своите кандидати според това, доколко са подходящи и доколко имат концепция за тези ключови позиции в европейските институции, като вместо това номинациите им бяха съобразени с вътрешнополитически съображения, принизявайки по този начин ролята на Европейската комисия и отслабвайки общностната система;
6. призовава за нова процедура, по силата на която от държавите-членки да се изисква предлагането на балансирана по отношение на социалния пол листа с по двама кандидати за членове на Комисията; при все това отбелязва, че новоизбраният председател на Комисията е този, който решава каква да бъде вътрешната организация на Комисията и носи отговорността за определянето и разпределянето на ресорите;
7. изразява съжаление за факта, че г-н Барозу вече отслаби позициите на отделни членове на Комисията чрез прилагане на политиката „разделяй и владей“, т.е. чрез определяне и разпределяне на ресори, без да се съобразява с техните способности и предпочитания, и че дори премести членове на Комисията от ресори, в които досега те проявяваха компетентност; посочва, че неговата небрежност доведе, наред с другото, до оставката на един от кандидатите;
8. отбелязва, че г-н Барозу размести ресорите в Комисията по такъв начин, че в някои ключови области няма ясно разделение на отговорностите, като така се потвърждава тенденцията към президентски модел на Комисията и съществува риск ролята на отделните членове на Комисията да бъде сведена до роля на съветници на председателя - положение, което противоречи на духа на Договорите; в тази връзка отново повтаря разочарованието си, че г-н Барозу не е включил ресор за защита на потребителите;
9. изразява становището, че за да бъде достатъчно компетентна да изпълнява задачата си на движеща сила в процеса на европейска интеграция, Комисията трябва да е съставена от лица, чиято почтеност и компетентност е извън всякакво съмнение, които желаят да постигнат напредък и са предани на европейския проект;
10. заявява, че могат да се дадат несъмнено положителни оценки на някои кандидати за членове на Комисията, които не само са се доказали като компетентни, но и са представили изчерпателна картина на съответните си ресори, изразили са личните си виждания по дадените въпроси и са се ангажирали да сътрудничат тясно с Европейския парламент;
11. изразява разочарованието си от лейди Аштън, която по време на изслушването не демонстрира ясна визия, собствени планове и лидерски качества, необходими за оформянето на европейската външна политика и политиката за сигурност през следващите пет години; при все това изразява готовността си да подкрепя ролята й в новосъздадения пост върховен представител/заместник-председател на Комисията в случай на неоправдана намеса от страна на Съвета;
12. изразява разочарованието си от няколко кандидати за членове на Комисията, които при изслушванията не се представиха добре по един или няколко от следните пунктове: да изразят личните си виждания за планираните от тях политически подход и цели; да покажат, че ще защитават убежденията си в случай на несъгласие с председателя на Комисията; и да демонстрират, че са най-подходящите кандидати да отговорят на изискванията на предвидения им ресор;
13. повтаря, че процедурата по номиниране и избор на членове на Комисията остава незадоволителна; не само няма възможност за избор по отношение на кандидатите, предложени от държавите-членки, но и Парламентът може единствено да одобри или да отхвърли Комисията като цяло, а не да отхвърли даден кандидат чрез гласуване поотделно;
14. изразява съжаление за факта, че в Договорите все още не се предвижда разпоредба за вот на недоверие на отделни членове на Комисията;
15. поради тези заключения не може да одобри Комисията като цяло;
16. възлага на своя председател да предаде настоящата резолюция на Съвета, на Комисията, както и на другите компетентни институции.
