14.1.2009
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 103, параграф 4 от правилника от
– Jacek Protasiewicz, José Ignacio Salafranca Sánchez-Neyra, Charles Tannock и Esther De Lange, от името на групата PPE-DE
– Jan Marinus Wiersma и Justas Vincas Paleckis, от името на групата PSE
– Annemie Neyts-Uyttebroeck, Janusz Onyszkiewicz и Jeanine Hennis-Plasschaert, от името на групата ALDE
– Konrad Szymański, Wojciech Roszkowski, Adam Bielan, Hanna Foltyn-Kubicka, Ewa Tomaszewska, Ryszard Czarnecki. Inese Vaidere, Ģirts Valdis Kristovskis и Gintaras Didžiokas, от името на групата UEN
– Elisabeth Schroedter и Milan Horáček, от името на групата Verts/ALE
вместо предложенията за резолюция, внесени от следните групи:
– ALDE ( B6‑0028/2009 )
– PSE ( B6‑0029/2009 )
– Verts/ALE ( B6‑0030/2009 )
– UEN ( B6‑0031/2009 )
– PPE-DE ( B6‑0032/2009 )
относно стратегията на ЕС спрямо Беларус
Резолюция на Европейския парламент относно стратегията на ЕС спрямо Беларус
Европейският парламент ,
–
като взе предвид предходните си резолюции относно положението в Беларус, и по-специално тази от 9 октомври 2008 г.,
–
като взе предвид декларацията на Председателството от името на Европейския съюз относно Обща позиция 2008/844/ОВППС на Съвета от 10 ноември 2008 година за изменение на Обща позиция 2006/276/ОВППС относно ограничителните мерки срещу някои длъжностни лица на Беларус,
–
като взе предвид заключенията на Съвета относно Беларус от 13 октомври 2008 г. за отмяна на забраната върху политическите контакти с беларуските органи и за временна отмяна за срок от шест месеца на забраната за издаване на визи на държавни служители от Беларус, включително на президента Александър Лукашенко,
–
като взе предвид публикувания от Съвета Годишен доклад за 2008 г. относно правата на човека от 27 ноември 2008 г.,
–
като взе предвид съобщението на Комисията до Европейския парламент и до Съвета от 3 декември 2008 г. относно инициативата "Източно партньорство",
–
като взе предвид окончателния доклад на мисията на Службата за демократични институции и права на човека (СДИПЧ) на ОССЕ за наблюдение на изборите от 27 ноември 2008 г.,
–
като взе предвид член 103, параграф 4 от своя правилник,
А.
като има предвид, че в своите заключения от 13 октомври 2008 г. Съветът потвърди надеждите за постепенно
възстановяване на връзките с Беларус и готовността си да развие диалог с беларуските органи и с други политически сили в страната, с цел насърчаване на истински напредък към демокрация и зачитане на правата на човека,
Б.
като има предвид, че за да насърчи диалога с беларуските органи и приемането на положителни мерки за укрепване на демокрацията и зачитането на правата на човека, Съветът взе решение ограниченията за пътуване, наложени на определени беларуски правителствени служители, с изключение на тези от тях, които имат отношение към изчезването на лица през 1999 г. и 2000 г. и на председателя на Централната избирателна комисия, няма да се прилагат за период от шест месеца, който може да бъде продължен,
В.
като има предвид, че в отговор на положителните стъпки, предприети от Беларус, Комисията вече започна засилен диалог с тази страна в области като енергетика, околната среда, митници, транспорт и безопасност на храните и потвърди готовността си да разшири още обхвата на тези технически преговори, които са от полза и за двете страни,
Г.
като има предвид, че мисията на ОССЕ/СДИПЧ за наблюдение на изборите заяви в окончателния си доклад, че независимо от някои незначителни подобрения, изборите от 28 септември 2008 г., проведени в обстановка на строг контрол, с едва видима кампания и белязани от липса на прозрачност при преброяването на гласовете и събирането на резултатите от различните избирателни секции, в края на краищата не са отговорили на международно признатите демократични стандарти; като има предвид, че Лидия Ярмошина, председател на централната избирателна комисия, призна, че изборите от септември 2008 г. не са получили „пълно и безусловно признание от европейските партньори, че отговарят на международните стандарти“ и поради това „крайната цел“ на изборите не е била постигната,
Д.
като има предвид, че Комисията започна инициативата "Източно партньорство", за да засили сътрудничеството с редица източноевропейски държави, като това включва Беларус при изпълнение от страна на тази държава на определени критерии, свързани с демокрацията, зачитането на правата на човека и принципите на правовата държава,
Е.
като има предвид, че министърът на външните работи на Беларус, Сергей Мартинов, декларира, че "Беларус има позитивно отношение към участието в инициативата "Източно партньорство" и добави, че Беларус смята да участва в тази инициатива,
Ж.
като има предвид, че беларуските органи наложиха едногодишна присъда "ограничаване на свободата" на опозиционния активист Александър Баразенка заради неговата роля в демонстрация, проведена през 2008 г.,
З.
като има предвид, че беларуските органи отказват на все по-голям брой протестантски и римокатолически свещеници и монахини правото да проповядват и преподават вярата си,
1.
приветства решението на беларуските органи да регистрират движението "За свобода", оглавявано от бившия кандидат за президент на Беларус Александър Милинкевич; изразява надежда, че правителството на Беларус ще подобри условията за регистрация и дейност на други неправителствени групи, включително политически партии и организацията за правата на човека "Наша вясна";
2.
приветства решението на беларуските органи да разрешат отпечатването и разпространението на двата независими вестника, Народная воля и Наша нива; същевременно изтъква, че все още 13 независими вестника очакват регистрация; приветства решението на правителството на Беларус да обсъди международните стандарти по отношение на медиите в интернет и да се консултира с Асоциацията на журналистите в Беларус по тези въпроси; изразява надежда, че ще бъдат създадени подходящи условия за работата и на други независими медии в Беларус, включително възможности за реклама;
3.
отбелязва готовността на Беларус да обсъди подробно препоръките на ОССЕ/СДИЧП относно подобряване на избирателния закон; счита това за важна и обнадеждаваща стъпка от страна на Беларус и очаква нейното бързо изпълнение, както и допълнителни стъпки, съответстващи на очакванията на ЕС;
4.
приветства освобождаването на политическите затворници в Беларус, но изразява съжаление от факта, че Александър Казулин, Сергей Парсюкевич и Андрей Ким не се ползват от всички граждански права, които са гарантирани на гражданите на Беларус от Конституцията на Република Беларус, и, както в случая с Александър Баразенка, който беше задържан седмици наред в очакване на процеса във връзка с неговото участие в демонстрация от януари 2008 г., критикува също така факта, че други активисти са подложени на различни форми на ограничения на свободата;
5.
приветства решението на беларуските органи временно да отменят забраната за пътуване за редица жертви на чернобилската катастрофа, за да им се позволи да участват в програми за отдих и възстановяване, и изразява надежда, че в дългосрочен план може да се намери структурно решение; настоятелно призовава чешкото председателство като приоритет да договори с беларуските органи споразумение, обхващащо целия ЕС, с което да се позволи на децата да пътуват от Беларус до всяка държава-членка на ЕС, която организира такива програми за възстановяване;
6 . изтъква, че с цел значително подобряване на отношенията с ЕС, Беларус следва 1) да стане държава без политически затворници, 2) да гарантира свободата на изразяване на медиите, 3) да продължи да си сътрудничи с ОССЕ относно реформата на избирателния закон, 4) да подобри условията за дейност на неправителствените организации и 5) да гарантира свободата на събранията и политическото сдружаване;
7.
настоятелно призовава правителството на Беларус да зачита правата на човека като:
a) извърши жизнено необходими промени в Наказателния кодекс на Беларус, като отмени членове 367, 368, 369 -1 и по-специално член 193, които често се използват неправомерно като средство за репресия;
б) се въздържа от заплахи за наказателно преследване, включително за избягване на военна служба в Беларус, спрямо студенти, изключени от университетите поради гражданската им позиция и поради тази причина принудени да продължат обучението си в чужбина;
в) премахне всички пречки пред нормалното регистриране на НПО в Беларус; премахне забраната за използване на частни апартаменти като адрес за регистрация на сдружения с идеална цел; и преразгледа президентския Указ № 533 от 23 октомври 2007 г., уреждащ употребата на офис оборудване от неправителствените организации и политическите партии;
г) подобри отношението към и зачитането на националните малцинства, в това число признаването на легитимно избрания Съюз на поляците в Беларус, начело на който стои Анжелика Борис, културата, църквите, образователната система и историческото и материално наследство,
за да се прекрати самоналожената изолация на Беларус от останалата част на Европа и с цел да се подобрят значително отношенията между ЕС и Беларус;
8.
подчертава, че демократичната опозиция трябва да бъде част от процеса на постепенно възстановяване на връзките с Беларус;
9.
призовава Съвета и Комисията да предприемат допълнителни мерки за либерализиране на визовите процедури за беларуски граждани, тъй като подобно действие е от решаващо значение за постигане на главната цел на политиката на ЕС спрямо Беларус, а именно активизиране на контактите между хората, които на свой ред улесняват демократизирането на страната; в тази връзка настоятелно ги призовава да обмислят възможността за понижаване на таксите за издаване на визи за беларуски граждани, влизащи в Шенгенското пространство, и за опростяване на процедурата за тяхното получаване; призовава беларуските органи да преустановят своята практика на издаване на изходни визи за гражданите, по-специално за децата и студентите;
10.
призовава Съвета и Комисията да разгледат възможността за избирателно прилагане на Европейския инструмент за съседство и партньорство и на Европейския инструмент за права на човека и демокрация спрямо Беларус, чрез предоставяне на повече подкрепа на гражданското общество в Беларус, да призоват настоятелно правителството на Беларус в знак на добра воля и на положителна промяна да позволи на "Европейския хуманитарен университет" в изгнание във Вилнюс да се завърне по законен път в Беларус и да се установи отново в Минск, при подходящи за своето бъдещо развитие условия, да предоставят финансова подкрепа за независимия беларуски телевизионен канал „Белсат“ и да призоват правителството на Беларус официално да регистрира "Белсат" в Беларус;
11.
в тази връзка призовава Съвета и Комисията да разгледат мерки за подобряване на стопанската обстановка, търговията, инвестициите, енергийната и транспортната инфраструктура и трансграничното сътрудничество между ЕС и Беларус, с цел да се окаже принос за благоденствието и благосъстоянието на беларуските граждани и да се увеличат техните възможности да поддържат контакти с и да пътуват безпрепятствено до ЕС;
12.
призовава Съвета и Комисията да разгледат възможността за участието на Европейката инвестиционна банка в инвестиции в беларуската инфраструктура за транзитен енергиен пренос; подчертава значението на участието на европейски дружества в приватизационния процес в Беларус;
13 . призовава беларуските органи да спазват стриктно международните стандарти и изисквания за безопасност по време на изграждането на нова атомна централа; призовава Беларус да ратифицира допълнителния протокол към Общото споразумение на МААЕ за предпазните мерки; призовава Комисията да наблюдава и да докладва на Европейския парламент и на държавите-членки относно спазването от страна на Беларус на препоръките на МААЕ и изискванията на Конвенцията за ядрената безопасност и Договора за неразпространение и относно последиците, които би могла да има експлоатацията на атомната централа върху съседните държави-членки на ЕС;
14.
изразява съжаление във връзка с многократните решения на беларуските органи през последните няколко години да отказват издаването на входни визи за членове на Европейския парламент и на националните парламенти; призовава белоруските органи да не създават допълнителни пречки, които служат за възпрепятстване на делегацията на Европейския парламент за връзки с Беларус да посети страната;
15.
приветства подхода, прилаган досега от беларуските органи, въпреки оказвания върху тях огромен натиск, да не признават едностранно обявената независимост на Южна Осетия и на Абхазия;
16.
осъжда факта, че, в разрез с ценностите на ООН, Беларус е единствената държава в Европа, в която все още е в сила смъртното наказание;
17.
призовава беларуските органи да зачитат свободата на вероизповеданието; осъжда факта, че европейски граждани, включително свещеници, неведнъж са били изгонени от Беларус, което противоречи на процеса на изграждане на доверие с ЕС;
18.
възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на Организацията на обединените нации, на парламентарните асамблеи на ОССЕ и на Съвета на Европа, на секретариата на Общността на независимите държави и на парламента и правителството на Беларус.
