19.10.2009 B7-0109/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно предстоящата среща на високо равнище ЕС-САЩ и заседанието на Трансатлантическия икономически съвет
Charles Tannock
,
Ryszard Antoni Legutko
,
Tomasz Piotr Poręba
,
Adam Bielan
от името на групата ECR
PE428.717v01-00 B7‑0109/2009 Резолюция на Европейския парламент относно предстоящата среща на високо равнище ЕС-САЩ и заседанието на Трансатлантическия икономически съвет
Европейският парламент,
– като взе предвид своята резолюция от 8 май 2008 г. относно Трансатлантическия икономически съвет, както и най-скорошната си резолюция от 5 юни 2008 г. относно срещата на високо равнище ЕС-САЩ, и резолюцията от 26 март 2009 г. относно състоянието на трансатлантическите отношения след изборите в САЩ,
– като взе предвид резултатите от срещата на върха ЕС-САЩ, проведена на 5 април 2009 г. в Прага;
– като взе предвид общата декларация и доклада за напредъка, приет на третото заседание на Трансатлантическия икономически съвет (ТИС) на 16 октомври 2008 г., и общата декларация, приета на заседанието на Трансатлантическия законодателен диалог през април 2009 г. в Прага,
– като взе предвид резолюцията си от 17 септември 2009 г. за проекта за международно споразумение за предоставяне на достъп на Министерство на финансите на САЩ до данни за съобщения за финансови плащания с цел предотвратяване и борба с тероризма и неговото финансиране,
– като взе предвид резолюцията си от 8 октомври 2009 г. относно срещата на високо равнище на Г-20 в Питсбърг на 24-25 септември 2009 година,
– като взе предвид член 110, параграф 2 от своя правилник,
A. като има предвид, че Европейският съюз приветства духа на сътрудничество, проявяван от администрацията на САЩ в международните отношения, и укрепването на връзките между ЕС и САЩ, които са крайъгълният камък на външните политики на ЕС,
Б. като има предвид, че ЕС и САЩ имат стратегическа роля по отношение на глобалните икономически предизвикателства, като техният брутен вътрешен продукт (БВП) представлява повече от половината от глобалния БВП, а двамата партньори участват в най-силното в света двустранно търговско и инвестиционно партньорство, което се равнява на почти 40% от световната търговия,
В. като има предвид, че ЕС и САЩ също така имат общи политически интереси и споделена отговорност на световната политическа сцена за насърчаване на мира, зачитане на правата на човека, за стабилността и за преодоляване на различни глобални опасности и предизвикателства, като например разпространението на ядрено оръжие, тероризма, изменението на климата, енергийната сигурност, изкореняването на бедността, както и за постигането на други Цели на хилядолетието за развитие,
Г. като има предвид, че работата на Трансатлантическия икономически съвет (ТИС) трябва да продължи напред към своята цел, а именно към истински интегриран трансатлантически пазар до 2015 г., постигането на който би било основно средство за възобновяването на икономическия растеж и за икономическото възстановяване,
Д. като има предвид още, че за успешното приключване на споразумението за развитие от Доха е необходимо съвместно ръководство от страна на ЕС и САЩ,
Е. като има предвид, че е важно ролята на законодателите да бъде надлежно отразена в процеса на работа на ТИС, а приоритетите на Европейския парламент да са отчетени по подобаващ начин,
Ж. като има предвид, че ЕС и САЩ ще бъдат изправени пред нарастващо в световен мащаб потребление на енергия, като има предвид и че изискването, което предстои да бъде прието в Копенхаген за изпълнение на световните ангажименти за борба с изменението на климата, и новите стандарти и мерки за повишаване на енергийната ефективност не следва да създават нови пречки пред трансатлантическата търговия, нито да намаляват сигурността и безопасността на делящите се материали,
З. като има предвид, че финансовата и икономическа криза бързо се превърна в криза на заетостта със сериозни социални последици, както и че трансатлантическите партньори споделят отговорността за справяне със социалното измерение на икономическата криза,
И. като има предвид, че неотдавнашните проучвания, като например „Трансатлантически тенденции 2009“ на германския Marshall Funds, показват безпрецедентна обществена подкрепа от страна на гражданите на ЕС за администрацията на САЩ, което предоставя основа за съживяване на отношенията между ЕС и САЩ,
Среща на високо равнище ЕС-САЩ
1. потвърждава, че отношенията между ЕС и САЩ представляват най-важното стратегическо партньорство за ЕС, и настоява за необходимостта ЕС и администрацията на САЩ да засилват своя стратегически диалог, сътрудничество и координиране, когато са изправени пред глобални предизвикателства и регионални конфликти; приканва Комисията след срещата на високо равнище да представи съобщение относно стратегическото партньорство между ЕС и САЩ;
2. счита, че на срещата на високо равнище ЕС-САЩ двамата партньори следва да поемат водеща роля за изпълнението на ангажиментите на Г20; затова призовава за координиране със САЩ по пакета реформи за финансовия сектор и по текущите законодателни реформи на ЕС, включително по структурата на финансовия надзор, и изисква двамата партньори да засилят своето сътрудничество за модернизиране на МВФ;
3. подчертава важното значение на сътрудничеството между ЕС и САЩ за постигане на международно споразумение на Конференцията на страните (COP 15) в Копенхаген през декември 2009 г.; настоятелно призовава председателството на ЕС на срещата на високо равнище ЕС-САЩ да изисква амбициозен ангажимент от страна на САЩ и сътрудничество за насърчаване на връзките между схемата на ЕС за търговия с емисии и съответни регионални или федерални схеми в САЩ;
4. призовава ЕС и САЩ по време на предстоящата среща на високо равнище да постигнат споразумение за засилено трансатлантическо партньорство за справяне с общите глобални предизвикателства, по-конкретно по отношение на неразпространението и разоръжаването, противопоставянето срещу тероризма, изменението на климата, спазването на правата на човека, изправянето срещу пандемии и постигането на Целите на хилядолетието за развитие; подчертава, че развиващите се страни не са предизвикали световната финансова и икономическа криза, но са несъразмерно засегнати от нея;
5. подчертава значението на НАТО като крайъгълен камък на трансатлантическата сигурност; счита, че съответните промени в тази по-широка структура за сигурност следва да бъдат обсъдени в диалог с Русия и страните-членки на ОССЕ извън ЕС, с цел подновяване на консенсуса относно сигурността от двете страни на Атлантическия океан;
6. приветства във връзка с това решението на Руската федерация и на САЩ да проведат преговори за сключване на ново всеобхватно правно обвързващо споразумение, което да замени Договора за съкращаване на стратегическите въоръжения (START), чието действие изтича през декември 2009 г., и подписването на „Съвместно предварително споразумение за продължаване на договореностите по START-1“ от президентите Барак Обама и Дмитрий Медведев в Москва на 6 юли 2009 г.;
7. приветства изявлението на президента на САЩ за напредък в ратифицирането на Договора за всеобща забрана на ядрените опити (CTBT); призовава Съвета да допринесе положително и активно за подготовката на следващата конференция за преглед на Договора за неразпространение на ядреното оръжие през 2010 г. в тясно сътрудничество със САЩ и Русия;
8. подчертава, че несигурността относно естеството на иранската ядрена програма застрашава системата за неразпространение на ядреното оръжие и стабилността в региона и света; подкрепя целта за намиране на преговорно решение с Иран след прилагане на двойната стратегия на диалог и санкции, съгласувано с други държави-членки на Съвета за сигурност и на Международната агенция за атомна енергия;
9. изразява загриженост по повод на последните ядрени опити, осъществени от Корейската народно-демократична република (КНДР), и отхвърлянето от нейна страна на Резолюция 1887 на Съвета за сигурност на ООН; въпреки това подкрепя подхода на САЩ за двустранен диалог в рамките на шестстранните преговори за освобождаване на Корейския полуостров от ядрено оръжие;
10. още веднъж изтъква необходимостта и двамата партньори да насърчават, в дух на доверие и прозрачност, координирания подход на техните политики спрямо Иран, Ирак, Афганистан и Пакистан; призовава настоятелно ЕС, САЩ, НАТО и ООН да изработят нова съвместна стратегическа концепция, която да интегрира изцяло международните ангажименти, като приканят всички съседни страни да участват в това усилие, за да се постигне стабилизиране в региона;
11. счита, че първата среща, организирана от президента Обама на 23 септември 2009 г. между израелския министър-председател Бенямин Нетаняху и палестинския лидер Махмуд Абас, не успя да постигне амбициозните си цели; потвърждава, че успехът на близкоизточния мирен процес е един от най-важните приоритети на ЕС и САЩ, и приканва ЕС и САЩ съвместно да насърчат активната намеса на Близкоизточната четворка в търсенето на общи опорни точки като основа за мирен изход с цел двудържавно решение с независима, жизнеспособна палестинска държава;
12. изразява надежда, че на срещата на високо равнище двете страни ще се споразумеят, че успешното приключване на кръга от преговори от Доха следва да включва мерки за избягване на нестабилността на цените на селскостопанските продукти и предотвратяване на недостига на храна; призовава лидерите да не забравят крайната цел за развитие на този кръг от преговори и да спазят ангажимента си да изразходват 0,7% от своя БВП за сътрудничество за развитие; подчертава необходимостта да се отчетат неотдавнашните реформи на ОСП и изразява надеждата си да види подобни корекции и в закона за земеделието на САЩ; припомня развитието на нещата при предни конфликтни въпроси, като например третираното с хормони телешко месо, хлорираното пилешко и разрешаването на някои генетично модифицирани продукти; изразява увереността си, че чрез непрекъснат диалог въпросите на двустранната търговия със селскостопански продукти могат да бъдат разрешени, преди да стигнат до органите на СТО за уреждане на спорове;
13. отбелязва идеята за създаване на трансатлантически енергиен съвет; подчертава твърдо, че този съвет трябва да се занимава само с аспектите на въпроса, които недвусмислено касаят международната политика и политиката на сигурност, и този съвет следва за в бъдеще да бъде интегриран в Трансатлантическия политически съвет, а ТИС следва да се занимава най-общо с енергийната политика;
14. припомня, че член 4 от трансатлантическото споразумение между ЕС и САЩ относно правната помощ, което ще влезе в сила на 1 януари 2010 г., предвижда предоставяне на достъп при поискване до целеви финансови данни посредством националните държавни органи, и че това би могло да представлява по-стабилно правно основание за прехвърляне на SWIFT данни, отколкото предложеното временно споразумение; отбелязва, че едно ново споразумение, договорено без да се нарушава предвидената в Договора от Лисабон процедура, ще трябва да включва напълно Европейския парламент и националните парламенти и да осигурява условията, определени в параграф 3 от резолюцията на ЕП от 17 септември 2009 г.;
15. приветства направеното неотдавна разширяване на програмата за безвизов престой за още седем държави-членки на ЕС; въпреки това, настоятелно призовава за премахване на визовия режим и за останалите държави-членки и за равно третиране на всички граждани на ЕС въз основа на пълна взаимност; изразява загриженост относно планираното въвеждане на административни такси за издаването на разрешителни за гражданите на ЕС в рамките на електронната система за разрешително за пътуване (ESTA) и призовава Комисията приоритетно да обсъди този въпрос с администрацията на САЩ;
16. призовава САЩ да позволят пълно и ефективно прилагане на първоетапното споразумение между ЕС и САЩ в областта на въздухоплаването и на споразумението между ЕС и САЩ в областта на авиационната безопасност; припомня както на Комисията, така и на органите на САЩ, че несключването на второетапно споразумение би могло да доведе до анулиране на първоетапното споразумение от страна на някои държави-членки; призовава САЩ да избегнат всякакви мерки, които биха могли да действат против засиленото сътрудничество, като например споменатите в Резолюция 915 на Камарата на представителите мерки за чуждестранните ремонтни бази, за антитръстовото освобождаване и за гражданството на въздушните превозвачи;
Заседание на Трансатлантическия икономически съвет и укрепване на ТИС
17. подчертава, че по-тясното трансатлантическо сътрудничество с оглед на доизграждане на трансатлантическия пазар до 2015 г. въз основа на принципа на социалната пазарна икономика е жизненоважен инструмент за моделиране на глобализацията и за справяне със световната икономическа и социална криза; изтъква, че много от т.нар. нетарифни бариери пред търговията и инвестициите, които ТИС се призовава да премахне, произтичат от съзнателни действия на законодателните органи, които са насочени към постигането на цели в социалната и здравната сфера, в областта на културата или на околната среда, и следователно не трябва да бъдат премахвани без съответстващия нормативен акт;
18. отправя искане към Комисията за изработване на подробна пътна карта на съществуващите препятствия пред постигането на тази цел; припомня поръчаното от Европейския парламент и финансирано в рамките на неговия бюджет за 2007 г. изследване; изразява учудване, че никой от тези документи досега не е изработен от Комисията, въпреки многократните искания на Парламента; определя 15 ноември 2009 г. като крайна дата за тяхното публикуване;
19. счита, че трансатлантическото сътрудничество по енергийната ефективност и технологии (вкл. за екологосъобразна енергетика) и по въпросите на енергийното регулиране може да се разглежда в рамките на ТИС; настоява, че трансатлантическото сътрудничество по енергийната сигурност следва да представлява един от основните въпроси, разглеждани редовно в Трансатлантическия политически съвет, чието създаване се предлага в резолюцията на ЕП от 26 март 2009 г.;
20. вярва, че трансатлантическото икономическо сътрудничество трябва да се характеризира с по-голяма отчетност, прозрачност и предсказуемост, а графикът на заседанията и техният дневен ред, пътните карти и докладите за напредък следва да бъдат публикувани редовно и незабавно на сайт в интернет; предлага провеждане на годишен дебат за напредъка по отношение на въпроси, разглеждани в рамките на ТИС и на неговата структура;
21. вярва все пак, че в този контекст въздействието на действията на правителствата върху търговските дейности, по въпроси като стандартите за неприкосновеност на личния живот и защита на личните данни, биометрични спецификации, авиационна безопасност, документи за пътуване и обмен на данни информация относно пътниците, следва да не бъдат пренебрегвани от ТИС;
Ролята на Трансатлантическия законодателен диалог (ТЗД) в ТИС
22. възобновява своя призив към ръководителите на ЕС и САЩ, както и към съпредседателите на ТИС, да вземат под внимание ключовата роля на законодателите за успеха на ТИС; призовава ги настоятелно да включат представителите на ТЗД напълно и пряко в работата на ТИС, тъй като законодателите споделят със своите колеги от изпълнителната власт отговорността за привеждането в изпълнение на много от решенията на ТИС и за надзора над това изпълнение;
23. вярва, че е от съществено значение да се гарантира участието на най-подходящите членове на Конгреса и на Европейския парламент в процеса на работа на законодателния диалог и на ТИС, за да се предотврати законодателство с нежелани последици за трансатлантическата търговия и инвестициите; изразява надежда, че новото споразумение би могло да превърне настоящия ТЗД в трансатлантическа парламентарна асамблея, съгласно препоръките, отправени в резолюцията на Парламента от 26 март 2009 г.;
ТИС и икономическите и финансови кризи
24. подчертава ролята на ТИС за насърчаване и осигуряване на координиран между ЕС и САЩ отговор за уреждане на кризата, по-конкретно по отношение на алтернативните инструменти за финансиране, инфраструктурата на финансовите пазари (особено по отношение на извънборсовите дериватни пазари), капиталовите изисквания, данъчните убежища и разрешаване на трансгранични спорове за несъстоятелност; призовава ТИС да разгледа координацията и най-добрите практики относно политиката на възнаграждения във финансовите институции, като гарантира, че възнагражденията се основават на дългосрочните резултати, намалявайки по този начин излагането на риск;
25. призовава ТИС да настоява органите на САЩ да отчетат промените в директивите на ЕС за капиталовите изисквания, когато прилагат рамката Базел ІІ; приветства предложението на администрацията на САЩ за регулиране на всички извънборсови деривати, както и нейната работа по създаване на централна клирингова къща за сложно структурирани продукти, и призовава ТИС да разгледа по какъв начин да насърчи един съгласуван подход по отношение на обработването на категориите активи и корпорации, както и инфраструктурната им равностойност;
26. призовава ТИС да гарантира, че органите на САЩ вземат предвид нормативната база на ЕС относно лицата, управляващи фондове за алтернативни инвестиции (директивата относно AIFM) при регулирането на подобни инструменти, за да се избегне регулаторния арбитраж;
27. призовава ТИС да разгледа въпроса за институциите, считани за „прекалено големи, за да фалират“ и подкрепя предложенията на Г-20 за планове за подкрепа, насочени към „запазването на жизнеността“ на международни предприятия от значение за системата; счита, че важните за системата финансови институции следва да подлежат на по-стриктни изисквания за разкриване на данни като ограничения на търговската тайна, така както предприятия с доминираща позиция на пазара се подчиняват на политиката на ЕС в областта на конкуренцията;
28. подкрепя призива на Г-20 за ускоряване на сближаването на счетоводните стандарти; приканва настоятелно ТИС да призове Съвета по финансово-счетоводни стандарти (СФСС) и Съвета по международни счетоводни стандарти (СМСС) към постигане на единен пакет от висококачествени глобални счетоводни стандарти и към завършване на процеса на своето сближаване до юни 2011 г. подчертава, че СМСС следва да продължи реформата на своето управление;
29. настоятелно призовава ТИС да настоява органите на САЩ да спазват своята пътна карта по отношение изискването за потребителите в САЩ да прилагат Международните стандарти за финансова отчетност (МСФО); припомня своето искане за това, че до вземането на решение от САЩ за приемане на МСФО, изискващо от потребителите в САЩ да прилагат МСФО, Комисията по ценните книжа и фондовите борси да признае, че така, както са приети от Европейския съюз, МСФО са еквивалентни на Общите счетоводни принципи на САЩ; настоятелно призовава ТИС да насърчава развитието на отчитане на мултинационалните групи с разбивка по държави;
30. изразява надежда, че ТИС ще настоява за промяна на застрахователния надзор в САЩ, която ще даде възможност на ЕС да признае режима на застрахователния надзор в САЩ за еквивалентен при условията, определени в Директивата за платежоспособността ІІ; счита, че инициативата за създаване на Национална служба по застраховането би подобрила сътрудничеството между ЕС и САЩ; призовава ТИС да гарантира, че властите в САЩ ще подобрят застрахователния надзор на федерално равнище, като при необходимост отделят данъчните и други въпроси от чисто надзорните аспекти;
31. приветства разрастването на Глобалния форум за прозрачност и обмен на информация (ГФПОИ) и счита за обещаваща стъпка факта, че всички 87 държави, участващи в ГФПОИ, са изразили съгласие да приемат стандарта на ОИСР за обмен на данъчна информация; настоятелно призовава ТИС да гарантира, че ЕС и САЩ ще демонстрират своето общо глобално лидерство, като осигурят въвеждането на необходимите стимули, включително санкции, до март 2010 г., както и че за всички участници се въвежда бързо програма за партньорска проверка за оценка на напредъка, като счита, че тази рамка трябва да бъде засилена с цел борба с укриването и избягването на данъци; подчертава, че автоматичното информиране следва да бъде стандарт по всички транснационални данъчни въпроси;
32. счита, че корпоративната социална отговорност може да се възприема като стопански модел, налагащ саморегулиране; вярва, че обмена на най-добри практики в областта на КСО между ЕС и САЩ ще има значително отражение върху поведението на предприятията в областта на КСО и върху тяхното позитивно обвързване със социални и свързани с околната среда въпроси; вярва, че сътрудничеството в областта на регулирането следва да вземе предвид по-строгата регулаторна рамка на ЕС по отношение на директивата за капиталовите изисквания, по-специално относно политиките на изплащане на възнаграждения в сектора на финансовите услуги;
ТИС и интелектуална собственост
33. призовава на предстоящото заседание на ТИС да се насърчи стратегическото трансатлантическо сътрудничество в областта на защитата на интелектуалната собственост, при пълно спазване на основните права и гражданските права на гражданите; подчертава, че разпространението на технологии не трябва да нарушава системата на защита на интелектуалната собственост, която гарантира способността за поемане на финансови и стопански рискове, които са присъщи на иновационния процес;
34. припомня на ТИС, че информационното общество е основен стълб на трансатлантическото икономическо пространство, който се основава на достъпа до знание и на нов модел на защита и споделяне на цифрово съдържание, като се спазва принципът на пропорционалност;
ТИС и защита на потребителите
35. призовава ТИС да насърчава съвместните действия, така че да се гарантира, че третите държави, и по-специално Китай, повишават своите производствени стандарти, за да изпълнят изискванията за сигурност на ЕС/САЩ, особено за играчките, както и за да се осигури стриктно прилагане, от двете страни на Атлантика, на законите относно безопасността на продуктите, особено на играчките, както и да се провеждат по-щателни инспекции на национално равнище;
36. призовава Комисията да разработи по-мощни и по-ефективни трансгранични механизми на сътрудничество по отношение на правоприлагането с цел свързване на системата на ЕС за предупреждение „RAPEX” за потребителски продукти, които съставляват сериозен риск за потребителите, със системата за предупреждение на американската комисия за безопасност на потребителските продукти и да включи дейностите на Мрежата за сътрудничество за защита на потребителите (CPC) към съответните дейности на американските органи;
37. предлага ТИС да одобри приемането на задължителен инструмент за сътрудничество, който да структурира и да улесни обмена на информация относно безопасността на продуктите, а също така и разработването на обща програма за сътрудничество;
38. призовава Комисията, с оглед на предстоящото заседание на ТИС и срещата на върха ЕС-САЩ, да ускори своята работа по твърде дълго отлаганото двустранно споразумение за сътрудничество в областта на правоприлагането, което споразумение включва САЩ в обхвата на своите дейности по правоприлагане в рамките на Регламента на ЕС сътрудничество за защита на потребителите и Закона за безопасна интернет мрежа на САЩ;
39. призовава Комисията да работи с партньорите от САЩ с цел да се позволи на ТИС да проучи начините за засилване на защитата на потребителите при необходимото зачитане на цифровите права на потребителите, както и за съвместна работа по правилата за дефектни стоки;
Двустранна търговия - митнически въпроси, надзор на пазарите и сигурност на търговията
40. призовава ТИС да насърчи засилването на сътрудничеството между ЕС и американските митници и органи за пазарен надзор, така че да се предотврати достигането до потребителите на опасни продукти, и по-специално на опасни играчки;
41. призовава ТИС да изрази загрижеността на ЕС относно едностранната законодателна мярка на САЩ за стопроцентно сканиране на морските превозни контейнери, пътуващи за САЩ, приета от Конгреса на САЩ; счита, че ТИС би могъл да организира семинари в Брюксел и Вашингтон по въпроса за стопроцентното сканиране с цел постигане на по-добро разбирателство между законодателите на ЕС и САЩ и по-бързото достигане до взаимно приемливо решение на този проблем; призовава Комисията да изготви оценка, за предстоящото заседание на ТИС, на потенциалните разходи за стопанските субекти и за икономиката на ЕС във връзка с тази мярка, както и за потенциалното отражение върху митническите операции;
42. изразява решимостта си да продължи призивите си към законодателните органи на САЩ - и призовава Комисията да направи същото в рамките на ТИС - да преразгледат задължението за стопроцентно сканиране на контейнерите, както и да развие сътрудничество със САЩ въз основа на управлението на риска, включително взаимно признаване на програмите за търговско партньорство на ЕС и САЩ, в съответствие с Рамката от стандарти SAFE на Световната митническа организация.
Взаимно признаване и стандартизация
43. призовава Комисията да се стреми, в контекста на предстоящото заседание на ТИС, към официално приемане на процедури за взаимно признаване на декларации за съответствие за продукти, спрямо които се прилага задължително тестване от трета страна, по-конкретно за ИКТ и електрическо оборудване, както и да настоява за взаимното признаване на законоустановените мерни единици, по-специално приемането на етикетиране само с метрични мерни единици на продукти на ЕС в САЩ, да разгледа стандартизацията заедно с американските органи и да действа за международна координация по въпроса;
Въпроси, свързани с околната среда и с общественото здраве
44. счита за изключително важно започването на диалог в ТИС относно новите храни и използването на нови технологии при производството на храни; подчертава своята загриженост във връзка с клонингите в животновъдството;
45. приветства факта, че администрацията на САЩ е признала необходимостта от реформиране на Акта за контрол на токсичните вещества (TSCA); призовава ЕС и САЩ да си сътрудничат за създаването на регулаторна система в САЩ, чрез която да се постигне равнище на защита, съпоставимо с това на REACH;
Енергетика, промишленост и наука
46. призовава за сътрудничество в рамките на ТИС по всички въпроси, които засягат регулаторната среда за промишлените предприятия, като се следва подхода на Законодателния акт за малкия бизнес – „Мисли първо за малките” – при разглеждането на законодателство с трансатлантическо въздействие;
47. насърчава ТИС да разработи сътрудничество за обща енергийна стратегия, която да подпомага диверсификацията и да насърчава ефективна от екологична гледна точка икономика, така че да се увеличи сигурността на доставките; насърчава ТИС да подпомогне търсенето на сближаване на критериите за устойчивост на биогоривата;
48. призовава ТИС да стимулира сътрудничеството в областта на научните изследвания, така че да се използва по-добре потенциала на разширеното споразумение между ЕС и САЩ в областта на науката и технологиите;
Международна търговия
49. счита, че въпросите, свързани с достъпа до пазарите в трети държави, засягат както ЕС, така и САЩ; изразява своето убеждение, че ТИС може да играе важна роля при насърчаването на общия подход на ЕС и на САЩ при търговските им отношения с трети държави; призовава ТИС да работи за постигането на по-общ подход по отношение на новите споразумения за свободна търговия на САЩ и ЕС, с оглед хармонизирането на тези споразумения;
50. призовава ТИС да се занимае с правната рамка и техническите стандарти, така че да се реши проблемът с неясните правни условия, и в този контекст да се разгледат въпроси, свързани с договори, задължения и правната сигурност в САЩ;
Съдебно и полицейско сътрудничество, визи
51. изразява надежда, че на Министерската среща ЕС-САЩ, предвидена за 28 октомври 2009 г. във Вашингтон, ще бъде приета съвместна декларация относно полицейското и съдебното сътрудничество, в което по-специално да бъде включена сигурността на киберпространството;
52. припомня решимостта си да се бори срещу тероризма и твърдото си убеждение относно необходимостта от постигане на правилен баланс между мерките за сигурност и защитата на гражданските свободи и основните права, като същевременно се гарантира пълна защита на личния живот и на личните данни; потвърждава, че необходимостта и пропорционалността са ключови принципи, без които борбата срещу тероризма не може да бъде ефективна;
53. счита, че е необходима стабилна законова и политическа рамка за тясно сътрудничество между ЕС и САЩ по въпроси, свързани с правосъдието, свободата и сигурността, и че засиленото сътрудничество, включващо парламентарно и демократично измерение, е от съществено значение за ефикасното посрещане на общите предизвикателства като борбата срещу тероризма и организираната престъпност, в съответствие с основните права и принципите на правовата държава, както и съдебното сътрудничество по наказателно-правни въпроси и полицейското сътрудничество, управлението на миграцията и защитата на правото на търсене на убежище и насърчаването на безвизовото движение на всички добросъвестни граждани между двете зони;
54. в тази връзка припомня, че Европейският съюз се основава на принципа на правовата държава и че всеки трансфер на европейски лични данни към трети държави за целите на сигурността следва да е съобразен с процесуалните гаранции и правата на защита и да е в съответствие със законодателството за защита на данните на национално и европейско равнище;
55. отбелязва, че между ЕС и САЩ се водят преговори по временно споразумение относно трансфера на такива данни, което би било в сила за междинен период от не повече от 12 месеца въз основа на клауза за автоматично прекратяване, и че едно ново споразумение, по което се водят преговори, без да се нарушава предвидената в Договора от Лисабон процедура, ще трябва да включва напълно Европейския парламент и националните парламенти и да осигурява условията, определени в параграф 3 от резолюцията на ЕП от 17 септември 2009 г.;
****
56. възлага на своя председател да предаде настоящата резолюция на Съвета, на Комисията, на правителствата и парламентите на държавите-членки, на Конгреса на САЩ, на съпредседателите на Трансатлантическия законодателен диалог и на съпредседателите и секретариата на Трансатлантическия икономически съвет.
