A7-0195/2011
26.5.2011
ДОКЛАД
относно законодателството на ЕС относно трансмисивните спонгиформни енцефалопатии (ТСЕ) и свързания с тях контрол върху фуражите и храните - прилагане и перспективи
(2010/2249(INI))
Комисия по околна среда, обществено здраве и безопасност на храните
Докладчик по становище:
Dagmar Roth-Behrendt
PE 460.984v02-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ..........................3
ИЗЛОЖЕНИЕ НА МОТИВИТЕ.............................................................................................10
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................14
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно законодателството на ЕС относно трансмисивните спонгиформни енцефалопатии (ТСЕ) и свързания с тях контрол върху фуражите и храните - прилагане и перспективи
( 2010/2249(INI) )
Европейският парламент,
– като взе предвид съобщението на Комисията до Европейския парламент и Съвета от 16 юли 2010 г., озаглавено "Пътна карта относно ТСЕ 2: стратегически документ относно трансмисивните спонгиформни енцефалопатии за периода 2010—2015 г." ( COM(2010)0384 ),
– като взе предвид доклада на Комисията до Европейския парламент и до Съвета от 25 август 2010 г. за общото състояние на официалния контрол в държавите-членки по отношение на безопасността на храните, здравето на животните и хуманното отношение към животните и фитосанитарните въпроси ( COM(2010)0441 ),
– като взе предвид съобщението на Комисията от 2 декември 2010 г. до Европейския парламент и до Съвета относно бъдещата необходимост и използването в Европейския съюз на механично отделено месо, включително за информационната политика към потребителите ( COM(2010)0704 ),
– като взе предвид Регламент (ЕО) № 999/2001 на Европейския парламент и на Съвета от 22 май 2001 година относно определяне на правила за превенция, контрол и ликвидиране на някои трансмисивни спонгиформни енцефалопатии
ОВ L 147, 31.5.2001 г., стр. 1. ,
– като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход
ОВ L 226, 25.6.2004 г., стр. 22. , както и доклада на Комисията до Съвета и до Европейския парламент относно придобития опит по прилагането на регламентите в областта на хигиената на храните ( COM(2009)0403 ),
– като взе предвид Директива 2000/13/ЕО на Европейския парламент и на Съвета от 20 март 2000 година за сближаване на законодателството на държавите-членки относно етикетирането, представянето и рекламата на храните
ОВ L 109, 6.5.2000 г., стр. 29. ,
– като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните
ОВ L 165, 30.4.2004 г., стр. 1. , както и доклада на Комисията до Съвета и до Европейския парламент относно прилагането на този регламент ( COM(2009)0334 ),
– като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните
ОВ L 31, 1.2.2002 г., стр. 1. ,
– като взе предвид Директива 2003/99/ЕО на Европейския парламент и на Съвета от 17 ноември 2003 година относно мониторинга на зоонозите и заразните агенти, причиняващи зоонози, за изменение на Решение 90/424/ЕИО на Съвета и за отмяна на Директива 92/117/ЕИО на Съвета
ОВ L 325, 12.12.2003 г., стр. 31. ,
– като взе предвид Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1772/2002
ОВ L 300, 14.11.2009 г., стр. 1. ,
– като взе предвид своята резолюция от 8 март 2011 г. относно недостига на протеин в ЕС: Какво решение да се намери на този отдавна съществуващ проблем?
Приети текстове, P6_TA(2011)0084 . ,
– като взе предвид решението на Комисията за изменение на Решение 2009/719/ЕО за разрешаване на някои държави-членки да преработят своите годишни програми за мониторинг на СЕГ,
– като взе предвид заключенията на Съвета от 22 октомври 2010 г. относно гореспоменатото съобщение на Комисията от 16 юли 2010 г., озаглавено "Пътна карта относно ТСЕ 2: стратегически документ относно трансмисивните спонгиформни енцефалопатии за периода 2010—2015 г.",
– като взе предвид член 48 от своя правилник,
– като взе предвид доклада на комисията по околна среда, обществено здраве и безопасност на храните ( A7-0195/2011 ),
A. като има предвид, че случаите на СЕГ в Европейския съюз достигнаха епидемични мащаби в средата на 90-те години, което доведе до въвеждането на редица мерки, целящи изкореняването на СЕГ и на други ТСЕ,
Б. като има предвид, че броят потвърдени случаи на зараза със СЕГ в ЕС е спаднал от 2167 случая през 2001 г. до 67 случая през 2009 г.; като има предвид, че с оглед на този спад на броя на случаите, може да се каже, че приложеното в този период законодателство допринесе за изкореняването на СЕГ и на други ТСЕ в ЕС, и като има предвид, че заедно с тази епидемиологична тенденция за спадане броя на случаите, законодателните разпоредби следва да бъдат адаптирани към настоящото положение по отношение на риска,
В. като има предвид, че с оглед на постоянно спадащия брой на случаите на СЕГ, през последните години законодателството относно ТСЕ бе променено, а биха могли да бъдат представени аргументи и за бъдещи промени, при запазване на високото равнище на здравето на животните и на общественото здраве в Европейския съюз; като има предвид, че тези промени биха могли да включват мерки, свързани с отстраняването на специфичния рисков материал (СРМ), прегледа на пълната забрана по отношение на фуражите, изкореняването на скрейпи, умъртвяването на кохорти, и надзора,
Г. като има предвид, че за намаляване на зависимостта от вноса на соя и други източници на протеини, е необходимо увеличаване на вътрешното производство на протеинови култури,
Общи забележки
1. приветства Пътната карта на Комисията относно ТСЕ 2: стратегически документ относно трансмисивните спонгиформни енцефалопатии, както и предложенията й за частично преразглеждане на настоящия законов режим по отношение на ТСЕ в Европейския Съюз; при взе това подчертава, че някои разпоредби изискват изчерпателна оценка и ще бъдат подкрепени само при известни условия;
2. подчертава, че е важно да се гарантира, че значителният спад на броя на случаите на СЕГ в Европейския съюз няма да доведе до по-малко строги мерки за ТСЕ или до намаляване на строгите механизми за контрол и надзор в ЕС; отбелязва приноса на предишното и настоящото законодателство относно ТСЕ за изкореняването на ТСЕ в Европа;
Надзор за СЕГ
3. отбелязва завишаването на възрастовите граници за изследване за ТСЕ на говедата до над 72 месеца в 22 държави-членки, както бе въведено от горепосоченото решение на Комисията за изменение на Решение 2009/719/ЕО за разрешаване на някои държави-членки да преработят своите годишни програми за мониторинг на СЕГ;
4. настоятелно призовава Комисията да завиши възрастовите граници в останалите държави-членки единствено ако това е обосновано посредством изчерпателна оценка на риска, за да не се излага на опасност високото ниво на добро здраве на животните и на защита на потребителите;
5. подчертава, че механизмите за надзор представляват важен инструмент при мониторинга на ТСЕ в ЕС; изразява безпокойството си относно друго покачване на възрастовите граници за изследване на говедата, особено с оглед на тестуването на определен обем проби, което ще се превърне в принцип на системата за мониторинг на СЕГ по говедата от януари 2013 г. нататък; призовава Комисията да информира Парламента относно напредъка и новите резултати от тестуването на определен обем проби, който ще бъде избран;
6. настоятелно призовава Комисията да запази тестуването на рискови животни като важен елемент за продължаване на мониторинга на тенденциите при случите на СЕГ в ЕС, както и за гарантирането на ранното идентифициране на евентуално повторно възникване на болестта в бъдеще;
Преглед на забраната по отношение на фуражите
7. подкрепя – особено предвид съществуващия в ЕС протеинов дефицит – предложението на Комисията за премахване на разпоредбите за забрана за хранене на непреживни животни с преработени животински протеини, при условие че това се прилага само по отношение на нетревопасни животни и че:
– преработените животински протеини произхождат единствено от видове, които не са свързани с ТСЕ,
– производствените и стерилизационни методи, използвани за преработени животински протеини, са съобразени с най-високите норми за сигурност, както и с правилата, установени от Регламента за страничните животински продукти, и използват най-новите и най-безопасни налични технологии,
– съществуващата забрана на вътрешновидовото рециклиране ("канибализъм") остава в сила,
– производствените канали на преработени животински протеини, произлизащи от различни животински видове, са изцяло разграничени,
– разграничаването на тези производствени канали се контролира от компетентните органи в държавите-членки и се одитира от Комисията,
– преди прилагането на отпадането на забраната по отношение на фуражите, бъде въведен надежден метод за всеки отделен животински вид, за да се идентифицира това, от кой животински вид произхождат протеините във фуражите, съдържащи преработени животински протеини, така че да може да се изключи вътрешновидовото рециклиране и наличието на преработени животински протеини от преживни животни и
– производството на преработени животински протеини от категории 1 и 2 се забрани, а за производството на преработени животински протеини се използват единствено материали от категория 3, годни за употреба от човека;
8. изтъква, че тези мерки трябва да вървят успоредно с една ОСП, която си поставя за цел да установи взаимосвързаност между продукцията при посевите и в животновъдството, подходящото използване на пасищните райони, повишаване на вътрешното производство на протеинови култури и подкрепа на системите за редуване на посевите;
9. настоятелно призовава Комисията да въведе мерки, които да гарантират, че ако бъде премахната забраната по отношение на фуражите, възможността за взаимно заразяване на тъкани на непреживни животни с такива от преживни чрез транспортиране ще бъде изключена;
10. призовава Комисията да проучи необходимостта от отделно разрешение за кланиците, произвеждащи странични продукти както от непреживни, така и от преживни животни, така че да бъде гарантирано ясното разграничаване на тези странични продукти;
11. отхвърля употребата на преработени животински протеини, произлизащи от непреживни или преживни животни, във фуражите за преживни животни;
12. призовава Комисията да извърши оценка на необходимостта от контрол върху вноса на преработени животински протеини, за да гарантира недопускането на вътрешновидовото рециклиране, на използването на животински протеини от категории 1 и 2 и на нарушаването на правилата за хигиена; подчертава, че редовните и внезапни проверки на място са също необходими за тази цел;
13. подкрепя критичния преглед на установяването на праг на толерантност за незначителни количества на неразрешени животински протеини от непреживни животни във фуражите поради случайно и технически неизбежно замърсяване, при условие че съществува метод за определяне на дела на тези протеини;
Списък на специфичните рискови материали (СРМ)
14. очаква от Комисията да запази строгите норми, съдържащи се в списъка на ЕС за СРМ; подчертава, че тези строги норми няма да бъдат смекчени от каквито и да било опити на Световната организация за здравето на животните (СОЗЖ) за хармонизиране на нормите на ЕС с тези на СОЗЖ;
15. настоятелно призовава Комисията да обмисли промени в списъка на СРМ, единствено при условие че бъдат подкрепени от научни факти, при прилагане на предохранителния принцип, ако могат да бъдат изключени рисковете за здравето на човека и животните и ако може да бъде гарантирана безопасността на хранителната и фуражната верига;
Научни изследвания в областта на ТСЕ
16. настоятелно призовава Комисията да продължава да насърчава генетичния контрол на скрейпи при овцете посредством програми за развъждане и отглеждане с цел избягване на близкородственото кръстосване или генетичното отклонение;
17. настоятелно призовава Комисията да въведе мерки за насърчаване на текущите научни изследвания относно устойчивостта спрямо скрейпи сред козите, както и относно нетипични случаи на скрейпи, тъй като това би могло да допринесе за изкореняване на ТСЕ в ЕС;
18. призовава Комисията да насърчава текущите научни изследвания за развитие на бързи методи за диагностициране на СЕГ при живи и при мъртви животни;
19. отхвърля предложението на Комисията за намаляване на финансирането от ЕС на научноизследователската работа в областта на ТСЕ;
Умъртвяване на кохорти
20. отбелязва предложението на Комисията за преразглеждане на настоящата политика за умъртвяване на кохорти в случай на поява на СЕГ сред стада на говеда; изтъква, че преди всякаква промяна на политиката за умъртвяване на кохорти, следните аспекти трябва да се вземат под внимание, с цел запазване на високо равнище на доверие от страна на потребителите: (1) защита на потребителите, (2) всякакви рискове за здравето на човека и животните и (3) предоставяне на трайна възможност на заетите с управление на риска и на законодателите да предприемат необходимите спешни действия в случай на нова поява на СЕГ в ЕС;
Безопасност на храните и фуражите
21. отбелязва горепосочения доклад на Комисията за общото състояние на официалния контрол в държавите-членки по отношение на безопасността на храните, здравето на животните и хуманното отношение към животните и фитосанитарните въпроси; изтъква, че докладът разкрива някои пропуски по отношение на качеството на докладите на държавите-членки и настоятелно призовава държавите-членки да подобрят качеството на докладването като подобрят провеждането на националните проверки с оглед гарантиране на изпълнението на регулаторните изисквания, като идентифицират случаите на неспазване и засилят работата на контролните органи и операторите в областта на бизнеса с храни; призовава Комисията да осъществи ефективно наблюдение на контрола, извършван от държавите-членки;
22. изразява безпокойството си по отношение на заразата на храни и фуражи, например с диоксин, и призовава държавите-членки да наложат и приложат съществуващите разпоредби относно контрола върху и управлението на риска при храните и фуражите много стриктно, и ако това е необходимо - да укрепят тези правила и да гарантират хармонизирано изпълнение чрез използването на общи насоки в рамките на вътрешния пазар;
23. призовава Комисията да направи нова оценка на праговете за диоксин в рибното брашно, тъй като настоящата граница позволява висока концентрация на диоксин, излагаща на опасност здравето на човека и животните;
24. призовава Комисията и държавите-членки да предприемат мерки за гарантиране на това, че изискванията, установени в Регламент (ЕО) № 1069/2009 и в Регламент за изпълнение (ЕО) № 142/2011, във връзка с третирането на животински странични продукти преди трансформирането им в биогаз и използването или депонирането на остатъци от храносмилането, се спазват, а незаконното изтичане в хранителната верига се предотвратява; настоятелно призовава Комисията да осъществява наблюдение на начина, по който настоящите правила се изпълняват в държавите-членки, за да гарантира затворения цикъл на тази дейност;
Механично отделено месо
25. изразява загрижеността си относно текущото законодателство на ЕС и изпълнението в държавите-членки по отношение на механично отделеното месо;
26. призовава държавите-членки да преразгледат начина, по който прилагат дефинициите за механично отделено месо, с оглед на съществуващите правила;
27. призовава за задължително етикетиране на механично отделеното месо в храните, с цел по-добро информиране на потребителите, които да могат да правят информиран избор;
28. изисква от Комисията да информира трети страни относно промените, направени по отношение на Регламента относно ТСЕ и свързаните с ТСЕ мерки;
° °
29. възлага на своя председател да предаде настоящия доклад за изпълнението на Съвета и на Комисията.
ИЗЛОЖЕНИЕ НА МОТИВИТЕ
Съобразно приложение I от работния документ на персонала на Комисията, който съпътства съобщението от Комисията до Европейския парламент и Съвета относно пътна карта 2 относно ТСЕ, трансмисивните спонгиформни енцефалопатии (ТСЕ) се причиняват от трансмисивен агент, наречен прион, който е анормална форма на протеин. ТСЕ са група заболявания при хората и животните, които се характеризират с дегенерация на мозъчната тъкан, която води до вид, сходен на гъба, и евентуално до смърт. Групата заболявания включва заболяването Creutzfeld Jakob при хората, спонгиформната енцефалопатия по говедата (СЕГ), скрейпи при дребните преживни животни (овце и кози) и хронично линеене (CWD) при животни от семейството на елените. Счита се, че СЕГ се предава на хора по орален път, като причинява вариант на заболяването Creutzfeld-Jacob (vCJD). През 1997/1998 СЕГ достига размера на епидемия в ЕС поради хранене на едрия рогат добитък с преработени животински протеини, заразени със СЕГ.
В отговор на епидемията от СЕГ в ЕС, Регламент (ЕО) № 999/2001 на Европейския парламент и Съвета от 22 май 2001 година относно определяне на правила за превенция, контрол и ликвидиране на някои трансмисивни спонгиформни енцефалопатии (ТСЕ) е приет (известен като "Регламент за ТСЕ") и установява за първи път единна правна основа за контрола и превенцията на ТСЕ и СЕГ. Регламентът консолидира цялото съществуващо законодателство на ЕС по отношение на ТСЕ. Изменен е няколко пъти след неговото въвеждане и няколко допълнителни мерки са изменени или въведени с цел по-нататъшно ликвидиране, контрол и наблюдение на разпространението на ТСЕ. Наред с това, други мерки допринасят за широкообхватен режим на безопасност и наблюдение по отношение на ТСЕ. Важен инструмент, наред с други, е Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните.
Много промени на Регламента за ТСЕ са направени чрез решения в рамките на процедурата по комитология, които водят до разнородни мерки и списък от сложни модификации. Това доведе до неясна обща картина. Поради това, докладчикът изиска от Комисията през 2005 г. да съобщи на Парламента своите възгледи и намерения за бъдещи промени на Регламента за ТСЕ и борбата срещу ТСЕ/СЕГ. През юли 2005 г. Комисията представи пътната карта за ТСЕ. Вследствие на първата пътна карта, през 2010 г. Комисията представи съобщението си "Пътна карта относно ТСЕ 2: стратегически документ относно трансмисивните спонгиформни енцефалопатии за периода 2010—2015 г." В съобщението Комисията очертава визията си за по-нататъшни промени на мерките за ликвидиране на ТСЕ и на режима за наблюдение на ТСЕ.
С оглед на предложенията на Комисията, докладите относно контрола върху храните и фуражите и други свързани въпроси като високите равнища на диоксин и механично отделеното месо, докладчикът подчертава, че защитата на потребителите, здравето на животните и ликвидирането на ТСЕ трябва винаги да бъдат главните цели и да са от първостепенно значение при обмислянето на промени на съществуващите правила. Поради това докладчикът призовава Комисията и държавите-членки да останат бдителни и да продължат да наблюдават стриктно развитието на ТСЕ в случай на нова поява на ТСЕ/СЕГ.
В настоящия доклад докладчикът отчита предложенията, направени от Комисията, и други релевантни въпроси, свързани с ТСЕ и контрола върху храните и фуражите. Докладчикът се съгласява с някои от промените, предложени от Комисията, но изразява загриженост относно някои въпроси. По отношение на промените при възрастовите граници в рамките на механизма за наблюдение на ТСЕ, следва да се изтъкне, че предложение на Комисията въведе новите правила чрез процедура по комитология през януари 2011 г. По принцип докладчикът се съгласява с повишаването на възрастовите граници, но изразява загриженост относно всяко по-нататъшно повишаване на възрастовите граници при липсата на солидни научни доказателства, за да се гарантира, че случаи на зараза със СЕГ няма да останат незабелязани. Въпреки че основната мярка за защита на общественото здраве е премахването на СРМ, а програмата за наблюдение има за цел да следи за случаите на СЕГ сред едрия рогат добитък, незабелязаните случаи може да окажат влияние върху надеждността на данните от наблюдение. Предвид на дългия инкубационен период, ликвидирането на СЕГ по всяка вероятност ще отнеме години. Следователно механизмът за наблюдение не бива да се подценява като инструмент за наблюдение и контрол.
В допълнение към горепосочените въпроси, в доклада се разглеждат следните основни въпроси:
1. Броят на случаите на ТСЕ/СЕГ в Европейския съюз намаля драстично през последните години. Това е важно доказателство, че мерките за ликвидиране на ТСЕ са успешни. При все това, докладчикът изтъква, че тази тенденция на намаляване не бива да води до по-малко строги мерки на контрол и наблюдение в бъдеще. Най-високото равнище на защита на потребителите и безопасността на храните следва винаги да бъдат първостепенната цел на всякакви мерки в тази област. Наред с това, предохранителният принцип следва винаги да има най-голяма тежест в случаите, когато научните познания не са достатъчно широки или напреднали.
2. По отношение на повишаването на възрастовите граници за тестуване за СЕГ при говедата, според доклада за оставащите държави-членки такова повишаване може да се обмисли едва след оценка на риска. От януари 2013 г. Комисията въвежда правило за тестуване на определен обем проби вместо общо тестуване за здрави заклани животни на възраст над 72 месеца. Само ако обемите на пробите се избират въз основата на научна оценка може да се гарантира, че няма да бъдат пропуснати случаи на СЕГ при съществуващия режим на наблюдение. Наред с това докладчикът призовава Комисията да информира Парламента относно новите открития в тази област;
3. Предложените промени на забраната на фуражите могат да се подкрепят при определени условия. Докладът подчертава, че забраната на фуражите е една от най-важните мерки при ликвидирането на ТСЕ. Смекчаването на разпоредбите на забраната на фуражите може съответно да се осъществи само ако са изпълнени определени условия. Забраната на вътрешновидовото рециклиране ("канибализъм"), строгото отделяне на каналите на производство и транспортиране на тъкани от непреживни и преживни животни и надеждният метод за разпознаване на видове в преработените животински протеини са най-важните условия, посочени в доклада. Отделянето на каналите на производство и транспортиране се счита за единствената подходяща мярка за предотвратяване на взаимното заразяване на тъкани от преживни животни с такива от непреживни. Тъй като преживните животни са тревопасни (вегетарианци), храненето на преживни животни с животински протеини не бива да се разрешава при каквито и да е условия (вече съществуват изключения за използването на рибно брашно в заместителите на мляко за едър рогат добитък на възраст под 12 месеца, тъй като той има специални хранителни потребности). По отношение на забраната за фуражите, съществуващият протеинов дефицит в ЕС е важен фактор при обмислянето на повторно въвеждане на преработени животински протеини от непреживни животни. Животните, които не са вегетарианци, се нуждаят от достатъчно аминокиселини, които се съдържат в протеините. Преработените животински протеини са ценен източник на протеини. Повторното въвеждане на преработени животински протеини, извлечени от тъкани от непреживни животни, годни за консумация от човека, могат да бъдат част от решението на съществуващия в ЕС протеинов дефицит. Понастоящем ЕС трябва да разчита само на внос на протеинови култури от трети страни, тъй като неговото собствено производство на протеинови култури не съответства на равнището на търсене. Ценни източници на протеини от животни се губят поради текущата забрана на фуражите и необходимостта от ценни източници на протеини нараства и става все по-спешна. Докладчикът разглежда протеиновия дефицит в ЕС като важен фактор във връзка с частичното премахване на забраната за фуражите. Следва отново да се подчертае, че преработените животински протеини, добити само от животински части, годни за консумация от човека, трябва да бъдат подложени на допълнителни методи на стерилизиране (чрез така наречения температурен метод) - процедура, през която не е необходимо да преминат, ако са предназначени за производството на храна. Като се отчете тази допълнителна мярка преди производството на преработени животински протеини, рисковете от заразяване за животните и хората не съществуват;
4. Всички промени на списъка със СРМ трябва да се обмислят внимателно. Списъкът на ЕС със СРМ е много по-строг от списъка на Световната организация за здравето на животните (СОЗЖ) и докладчикът насърчава Комисията да продължи да основава промените на солидни научни съвети, дори когато това ще доведе до списък, който е по-строг от международния стандарт;
5. Докладът отхвърля промени на текущите разпоредби за умъртвяване на кохорти. Тъй като броят на случаи на СЕГ намаля драстично през последните години, убиването на животните, принадлежащи към кохорта, няма да се налага много често. В случай на нова поява на СЕГ, разпоредбите ще бъдат налице и няма да се налагат законодателни промени. Наред с това, трябва да се изтъкне, че дори понастоящем е възможно да се позволи на държава-членка да отложи умъртвяването и пълното унищожаване на животните от кохортата до края на техния продуктивен живот;
6. Съобразно доклада, докладът на Комисията относно цялостното осъществяване на официалния контрол на държавите-членки върху безопасността на храните, здравето на животните и хуманното отношение към тях, както и здравето на растенията разкрива определени качествени недостатъци в отчитането от страна на държавите-членки. От държавите-членки се изисква да подобрят качеството на докладване. Както беше вече споменато, механизмът на надзор е важен инструмент, който допринася за ликвидирането на ТСЕ в ЕС. Във връзка с това, докладите трябва да се предоставят така, че Комисията да може да направи заключения относно цялостния контрол върху фуражите и храните в ЕС. Наред с това, от Комисията се изисква да преразгледа текущите прагове за диоксин в рибното брашно, тъй като текущите гранични стойности представляват риск за здравето на човека и на животните;
7. Докладчикът изразява загриженост и относно производствените методи на механично отделяното месо. Важно е Комисията да наблюдава текущото положение и да оценява проблемите с оглед на дефиницията на механично отделяното месо и строгото прилагане на правилата относно производството и етикетирането на механично отделяно месо. Съобщението на Комисията относно бъдещата необходимост и използване на механично отделено месо в Европейския съюз, включително информацията за потребителите, показват, че тълкуването на дефиницията на механично отделяното месо е различно в държавите-членки. Както твърди Комисията в своя доклад, разликите в дефиницията могат да доведат до нелоялна конкуренция. Наред с това, докладчикът счита, че различията в дефиницията въвеждат в заблуда потребителите.
Наред с това, докладът изтъква необходимостта от насърчаване на изследователската дейност в области, в които познанията са все още непълни. Само така могат да се вземат и обосноват бъдещите политически решения.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
24.5.2011 г.
Резултат от окончателното гласуване
+:
–:
0:
56
0
1
Членове, присъствали на окончателното гласуване
János Áder, Elena Oana Antonescu, Kriton Arsenis, Sophie Auconie, Pilar Ayuso, Paolo Bartolozzi, Sandrine Bélier, Sergio Berlato, Nessa Childers, Chris Davies, Esther de Lange, Anne Delvaux, Bas Eickhout, Edite Estrela, Jill Evans, Elisabetta Gardini, Gerben-Jan Gerbrandy, Nick Griffin, Françoise Grossetête, Cristina Gutiérrez-Cortines, Jolanta Emilia Hibner, Dan Jørgensen, Christa Klaß, Holger Krahmer, Jo Leinen, Corinne Lepage, Peter Liese, Kartika Tamara Liotard, Linda McAvan, Radvilė Morkūnaitė-Mikulėnienė, Gilles Pargneaux, Andres Perello Rodriguez, Mario Pirillo, Vittorio Prodi, Anna Rosbach, Oreste Rossi, Dagmar Roth-Behrendt, Daciana Octavia Sârbu, Carl Schlyter, Horst Schnellhardt, Richard Seeber, Theodoros Skylakakis, Bogusław Sonik, Claudiu Ciprian Tănăsescu, Salvatore Tatarella, Åsa Westlund, Sabine Wils, Marina Yannakoudakis
Заместник(ци), присъствал(и) на окончателното гласуване
Inés Ayala Sender, Matthias Groote, Riikka Manner, Marisa Matias, Judith A. Merkies, James Nicholson, Marit Paulsen, Michail Tremopoulos, Anna Záborská
