Интервю с Филиз Хюсменова
Институции
България
2007-12-20 - 11:51
Филиз Хюсменова
Г-жа Филиз Хюсменова е член на Групата на Алианса на либералите и демократите за Европа (АЛДЕ) и е председател на българската делегация на ДПС в АЛДЕ. Тя е заместник-председател на Комисията по регионално развитие и заместник-член в Комисия по правата на жените и равенството между половете. Също така г-жа Хюсменова е член на Делегация за връзки с държавите от Магреба и Съюза на арабския Магреб (включително Либия).
Интервюто с г-жа Хюсменова е част от поредица интервюта с българските членове на ЕП, инициирана от българската редакция в пресслужбата на Европейския парламент.
Вие сте един от първите 18 пряко избрани евродепутати от България. Интегрирахте ли се вече в работата на ЕП, какво е сътрудничеството Ви с другите евродепутати? Имате ли общи инициативи?
Аз работих в Европейския парламент и като евронаблюдател и в първите пет месеца на годината преди провеждане на изборите за евродепутати в България. Затова за мен времето за адаптация отдавна отмина. Работата ми досега ми дава основание да се чувствам вече в свои води и да бъда достатъчно полезна и за колегите, които влязоха в ЕП в края на месец май. Що се отнася до общите инициативи, най-обединяващата беше подкрепата ни на българските медици в Либия. С действията си допринесохме за ангажирането на евродепутатите и за оказване на дипломатически натиск за решаване на проблема. Много от евродепутатите се срещнахме с представители на хората с увреждания и изслушахме техните искания. Надявам се, че ще си сътрудничим, за да реализираме предложенията им в ЕП. Единни сме в отношението си към децата в дома за сираци в с. Могилино. Всички българи от групата на либералите и демократите бяхме силно ангажирани с достойната кауза за изписване на наименованието на европейска валута на български език като „евро”.
Какви са основните цели и приоритети в работата Ви до края на този мандат?
Работа ми е съсредоточена в комисиите, в които работя - по регионално развитие и по права на жените и равенство на половете, и това са приоритетните ми теми. Целта ми е да участвам максимално ефективно в обсъждането на докладите и с предложения за допълнения и промени в актовете на ЕП. По отношение на работата ми в комисията по правата на жените и равенство на половете ще се занимавам с проблеми, който са типични и за България – повишаване на възможностите на жените за участие в икономиката и в процесите на вземане на решение, разпростаняване в страната ни на т. н. интегриран подход за половото равенство. Ще съсредоточа вниманието си и върху проблема за демографското състояние на Европа и в частност на България. Европейската регионалната политика и нейното провеждане в България ще бъдат акцент в работата ми до края на мандата.
Мой неотменен приоритет е да работя за по-добри условия и по-добро положение на България и в този смисъл съм поела като лична кауза проблема с изписването на „euro”-то. Мисля, че включването ми в гражданската петиция в България, статиите ми в български издания по темата и най-вече фактът, че миналия месец в деня, в който Европейският съюз чества многоезичието, зададох въпроси до Европейската комисия за това, са достатъчно красноречиви за сериозността на намеренията ми.
Успяхте ли да свикнете с ритъма на Парламента? Какви са най-големите предизвикателства в ежедневието на един евродепутат?
Да. Ежедневието е натоварено, но при добра организация на работата, човек успява да следи голямото количество информация, да провежда всички необходими срещи, да се подготвя и да участва активно в заседанията на политическата си група, на комисиите, в които работи и на пленарните заседания на Европарламента.
Как оценявате работата си в ЕП до сега?
Доволна съм, че като „скрит” докладчик за АЛДЕ по докладите „Регионално въздействие на земетресенията” и „Равенство на жените и мъжете в Европейския съюз – 2007 г.” имах конструктивни изказвания и приети поправки. Проведох в ЕП два семинара - за образа на жените мюсюлманки в медиите и „Нови лидери, нова политика”, който организираме заедно с г-н Греъм Уотсън, председател на групата на АЛДЕ. В България също направихме поредица от 29 семинара за обучение в предприемачество.
Бях поела като лична кауза проблема с изписването на „euro”-то. Мисля, че включването ми в гражданската петиция в България, статиите ми в български издания по темата и фактът, че на мои въпроси до Европейската комисия беше изразено положителното й мнение, са красноречиво доказателство за обединяване на усилията ми с тези на българското правителство.
Преди седмици организирах в София конференция „Различни региони, един стандарт”, на която с експерт от Европейската комисия и от представителството на Брюксел –столица в ЕС представихме актуалната регионална политика на Съюза и действието на европейските фондове. Издадохме и книжка със същото наименование, за да направим тази политика по ясна и да откроим значението й за ежедневния живот на хората. Бих искала през новата година да подобря още комуникациите си с институциите в Европейския съюз и в България. Кои са докладите, по които работите в момента? Какво е значението им за българските граждани?
Приключих с работата си по доклада за регионалното въздействие на земетресенията, по който бях докладчик. Той беше приет на сесия на Европейския парламент. Още при първия обмен на мнения по него посочих, че Балканският полуостров, където се намира и България, е втори в света по сеизмична активност и че възможността за природни бедствия следва прецизно да се отчита при разработването на регионалната политика на Общността, както и при планирането на устойчивото развитие на регионите.
Като заместник-председател на комисията по регионално развитие съм натоварена да следя за провеждането на политиката за равенството на половете в нейните рамки. В момента работя по приоритетите на комисията в тази област за следващата година. Продължавам да следя работата в ЕП по Четвъртия доклад за икономическото и социално сближаване на ЕК, тъй като направих предложения в документите по него..
Как поддържате връзка с избирателите си? Как ще работите за популяризирането на вропейския парламент в България до следващите общи избори за членове на ЕП през 2009 година?
Лобирането в Европарламента и предложения по документите са едната страна на работа на евродепутатите. Другата е, че ние сме проводници на европейската политика в държавите членки. Затова се срещам с представители на различни институции и организации, с граждани. Поддържам по-активни връзки с медиите, за да може информацията за политиките на ЕС и за работата ми да се разпространява. Портал Европа организира интернет-връзка с граждани, в която отговарях на много въпроси и получих много предложения, полезни за работата ми. Вече е готова интернет- страницата ми и се надявам, че тя ще е още едно средство за подобряване на връзката ни.
Заедно с колегите ми от листата на ДПС подготвяме изграждането на мрежа от информационни центрове в България за по-близко запознаване на хората с функциите на европейските институции и с политиката на групата на Алианса на либералите и демократите в Европа. Желанието ми е експертите в центровете да подпомагат процесите на разбиране и включване в оперативните програми за усвояване на средства от европейските фондове. Това също ще помогне за популяризирането на Европейския съюз, а и за ефективното ни интегриране в него.
20071218IPR16326 Профил на г-жа Хюсменова в Интернет страницата на ЕП
BG
1
PHOTO
20071218PHT16256.jpg
BG
2
LINK
/members/public/geoSearch/view.do?country=BG&partNumber=1&language=BG&id=34249
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
