18.10.2010 B7-0578/2010 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно Украйна
Elmar Brok
,
José Ignacio Salafranca Sánchez-Neyra
,
Michael Gahler
,
Ioannis Kasoulides
,
Lena Kolarska-Bobińska
,
Cristian Dan Preda
,
Krzysztof Lisek
,
Traian Ungureanu
,
Inese Vaidere
от името на групата PPE
PE450.395v01-00 B7‑0578/2010 Резолюция на Европейския парламент относно Украйна
Европейският парламент,
– като взе предвид предходните си резолюции относно Украйна,
– като взе предвид доклада на Комитета за мониторинг на Парламентарната асамблея на Съвета на Европа, одобрен на 9 септември 2010 г.,
– като взе предвид Резолюция 1755 на Парламентарната асамблея на Съвета на Европа относно функционирането на демократичните институции в Украйна, приета на 5 октомври 2010 г.,
– като взе предвид изявлението и препоръките от четиринайсетото заседание на парламентарния комитет за сътрудничество ЕС-Украйна, състояло се на 22 и 23 март 2010 г. в Брюксел,
– като взе предвид заключенията на Съвета относно европейската политика за сигурност и отбрана от 16 септември 2010 г.,
– като взе предвид съвместната декларация относно Източното партньорство, чието начало беше поставено в Прага на 7 май 2009 г.,
– като взе предвид съвместната декларация, приета на срещата на високо равнище ЕС-Украйна, проведена в Киев на 4 декември 2009 г.,
– като взе предвид Споразумението за партньорство и сътрудничество (СПС) между Европейския съюз и Украйна, влязло в сила на 1 март 1998 г., и продължаващите преговори по споразумението за асоцииране, което трябва да замести СПС,
– като взе предвид Националната индикативна програма за 2011-2013 г. за Украйна,
– като взе предвид член 110, параграф 2 от своя правилник,
A. като има предвид, че Украйна е съседна държава със стратегическо значение за ЕС; като има предвид, че големината, ресурсите, населението и географското разположение придават на Украйна особено положение в Европа и я превръщат в ключово действащо лице в региона,
Б. като има предвид, че на 1 октомври 2010 г. Конституционният съд на Украйна отмени изменението на Конституцията от 8 декември 2004 г.; като има предвид, че секретарят на Венецианската комисия на Съвета на Европа заяви, че Конституционният съд на Украйна е надхвърлил правата си като е прекратил политическите реформи от 2004 г.; като има предвид, че решението на Конституционния съд беше произнесено веднага, след като четирима нови конституционни съдии положиха клетва пред Украинския парламент на 21 септември, дни, след като техните предшественици, назначени от бившия президент Виктор Юшченко, бяха освободени от длъжност при спорни обстоятелства,
В. като има предвид, че новоизбраният президент на Украйна Виктор Янукович, както и украинският парламент (Върховната рада на Украйна) потвърдиха решимостта на Украйна да се присъедини към Европейския съюз,
Г. като има предвид, че опозицията среща сериозни пречки преди произвеждането на местните избори на 31 октомври 2010 г., въпреки че бяха налице обещания за равнопоставено отношение от страна на държавните органи,
Д. като има предвид, че на 13 октомври 2010 г. представителят на ОССЕ по въпросите на свободата на медиите заяви, че Украйна е постигнала висока степен на медийна свобода, но трябва да предприеме спешни мерки за нейното запазване, и призова правителството да се въздържа от всякакви опити за влияние или цензура на медийното съдържание и да се съобразява с международните стандарти за свобода на медиите и своите ангажименти пред ОССЕ по отношение на свободата на медиите,
Е. като има предвид, че решения на украинското правителство доведоха до противоречиви мнения, като например назначаването на основен медиен магнат за ръководител на държавните служби за сигурност и за член на Върховния съдебен съвет, водещи до продължаване на поляризираната политическа обстановка в страната; като има предвид, че беше потвърдено от множество заявления, че новата администрация се изкушава да ограничи демократичните свободи; като има предвид, че превъзмогването на поляризирания политически климат е едно от основните предизвикателства пред държавните органи, както и за всички други политически сили в Украйна,
Ж. като има предвид, че на настоящите дейности на службите за държавна сигурност в Украйна се гледа с голяма доза подозрение, особено като се има предвид историята на страната,
1. изразява загриженост във връзка с увеличаването на опитите за сплашване и със засилващите се недемократични и авторитарни тенденции в Украйна;
2. отбелязва своята загриженост във връзка с концентрацията на правомощия на новите държавни органи в Украйна; счита, че консолидирането на властта от новосъздадена администрация е разбираемо, когато това се постига съобразно демократичните принципи, като в много случаи това дори е желателно, но предупреждава, че такова консолидиране не следва да води до монополизиране на властта от една единствена политическа сила, тъй като това би подкопало демократичното развитие на страната;
3. изразява своята загриженост във връзка с все по-големия брой достоверни доклади, съобщаващи за неправомерна намеса на Украинската служба за сигурност във вътрешните политически въпроси, включително оказване на натиск на журналисти и партийни активисти, както и активисти на гражданското общество и техните близки; счита такива дейности да неприемливи в едно демократично общество и поради това призовава държавните органи да реформират службите за сигурност и техните функции съобразно европейските стандарти;
4. подчертава, че сътрудничеството с Европейската комисия за демокрация чрез право (Венецианската комисия) е изключително важно за гарантиране на това пакетите за законодателни реформи да се разработват при пълно съответствие с европейските стандарти и ценности; призовава украинските държавни органи да се допитат до Венецианската комисия за становище относно окончателните текстове на проектозаконите;
5. подчертава, като същевременно подкрепя улесняването на визовия режим ЕС-Украйна, както и факта, че ЕС се стреми към задълбочено и цялостно споразумение за свободна търговия с Украйна, че изискванията за такива споразумения трябва да бъдат изпълнени и спазвани;
6. подчертава нуждата от засилване на доверието и стабилността, както и на независимостта и ефективността на институциите в страната, като се гарантират демокрацията и върховенството на закона и като се насърчава консенсуса при процеса на конституционни реформи, насочен към допълнително укрепване на основите на конституционната система посредством ясно разделение на властите и ефективна система на взаимен контрол между държавните институции в светлината на съответните препоръки на Венецианската комисия;
7. изразява своята загриженост във връзка с тенденцията за монополизиране на властта от една от политическите сили в Украйна, тъй като така де подкопава демократичното развитие на страната;
8. призовава за цялостна и последователна правна реформа, която ще гарантира независимостта на съдебните органи от изпълнителната власт и ще гарантира тяхната неподатливост на корупция, а също така и, заедно с независимите медии, ще предотврати монополизирането на властта, от която и да е от политическите сили в Украйна;
9. подчертава нуждата от гарантиране на ефективността на изборната рамка и среда, така че президентските и парламентарните избори да продължат да се произвеждат съгласно международните стандарти за демократични избори и препоръките на ОССЕ/СДИПЧ;
10. изразява своята загриженост във връзка с твърденията за възможни изборни измами, които показват липсата на доверие на участниците в изборния процес в честността на произвеждането и администрирането на предстоящите избори; като има предвид, че доверието в администрирането на изборния процес е от изключителна важност за тяхното демократично естество, призовава държавните органи да гарантират балансиран състав на изборната администрация на всички равнища, включително ръководните длъжности; препоръчва държавните органи да обмислят приемането на допълнителни мерки за засилване на доверието на кандидатите и избирателите в изборния процес, като например допускане в изборния процес на установени политически движения с избраните от тях имена и създаването на ясно разграничение между списъците с кандидати;
11. изразява загриженост относно нарастващия брой твърдения и достоверни сведения, че демократичните свободи и права, като свободата на събранията, свободата на изразяване и свободата на медиите, са били поставени под натиск през последните месеци; счита, че намесата на държавните органи, като например службите за правоприлагане и службите за сигурност, в работата на журналистите и медиите е несъвместима с демократичното общество; призовава държавните органи да разследват изцяло всички твърдения за нарушения на права и свободи и да отстранят всички констатирани нарушения;
12. освен това, призовава държавните органи за гарантират, че съдебните производства не водят до избирателно отнемане на честоти за радио- и телевизионно разпространение и да преразгледат всяко решение или назначение, което би могло да доведе до конфликт на интереси, особено в съдебната област и правоприлагането; тази връзка изразява своята загриженост относно последните процеси, които биха могли да докопаят свободата на медиите и плурализма, които са крайъгълен камък за демокрацията; призовава държавните органи да предприемат всички необходими мерки за опазването на свободата на медиите и плурализма в Украйна и да се въздържат от всякакви опити за контрол, пряк или косвен, върху съдържанието на репортажите в националните медии;
13. изразява загриженост във връзка със случаите на насилие и сплашване на журналисти и във връзка с изчезването на репортера на в. Novy Styl Васил Климентиев на 11 август 2010 г.; призовава украинските държавни органи да предприемат всички необходими мерки за опазване на свободата и плурализма в Украйна и да се въздържат от всякакви опити за контролиране, пряко или косвено, на съдържанието на репортажите в националните медии, както и да направят всичко по силите си, за да се хвърли светлина по случая Васил Климентиев; призовава украинското правителство да приведе законодателството относно свободата на медиите в съответствие със стандартите на ОССЕ;
14. отбелязва, че няколко украински НПО са се оплакали срещу насилственото прекратяване на протестни акции, в които са взели участие, и срещу упражняването на насилие спрямо активистите от страна на полицията и други държавни агенции за правоприлагане;
15. подчертава важността на използването на възможностите, предоставени от Източното партньорство, за укрепване на връзките между ЕС и Украйна и другите държави от Източното партньорство;
16. настоява Съветът и Комисията да изкажат своята загриженост относно върховенството на закона и равните възможности за опозицията в Украйна;
17. подчертава, че на предстоящата среща на върха ЕС-Украйна на 22 ноември 2010 г. следва да се отдаде важно място в дневния ред на въпроси от общ интерес като общите ценности, демокрацията и правата на човека, доброто управление, борбата с корупцията, както и споразумението за асоцииране;
18. призовава на срещата на върха да се посочат някои от краткосрочните приоритети за прилагане, съпътствани от междинни поощрения, основаващи се на строги условия, както и да се създаде контролен механизъм, чрез който внимателно да се проследи прилагането на програмата, както и развитието на преговорите по споразумението за асоцииране;
19. възлага на своя председател да предаде настоящата резолюция на Съвета, Комисията, правителствата на държавите-членки, правителството и парламента на Украйна, както и на парламентарните асамблеи на Съвета на Европа и на ОССЕ.
