14.2.2012 B7-0096/2012 ПРЕДЛОЖЕНИЕ ЗА РЕЗОЛЮЦИЯ внесено съгласно член 120 от Правилника за дейността
относно търговското споразумение за борба с фалшифицирането
Rolandas Paksas
,
Juozas Imbrasas
PE483.155v01-00 B7‑0096/2012 Предложение за резолюция на Европейския парламент относно търговското споразумение за борба с фалшифицирането
Европейският парламент ,
– като взе предвид член 120 от своя правилник,
A. като има предвид, че Европейският съюз подписа търговското споразумение за борба с фалшифицирането (ACTA) на 26 януари 2012 г., след тайни преговори;
Б. като има предвид, че всяко споразумение, подписано от Европейския съюз трябва да зачита изцяло достиженията на правото на Съюза;
1. подчертава необходимостта да се води борба срещу фалшифицирането и защитават авторските права, които обаче не трябва да имат предимство пред правата на човека и основните свободи, които са основата на демокрацията в Европа;
2. настоява мерките за защита на правата на интелектуална собственост да не възпрепятстват иновациите и конкуренцията, да не ограничават нито защитата на данните от личен характер, нито свободното разпространение на информацията, и да не затрудняват неоправдано законната търговия;
3. припомня, че неутралният характер на интернет трябва да бъде зачитан и гарантиран; противопоставя се на всякакви мерки за широкомащабен надзор на ползващите интернет и на комуникациите онлайн;
4. счита, че Комисията трябва да пристъпи към извършването на задълбочена оценка на отражението на прилагането на споразумението върху основните права, защитата на данните и електронната търговия и изразява съжаление, че тя не го е направила преди подписването на споразумението;
5. споделя становището, че Европейският парламент трябва да се възползва от правото си да сезира Съда на ЕС с искане той да се произнесе относно съответствието на споразумението с достиженията на правото на Съюза;
6. възлага на своя председател да предаде настоящата резолюция на Комисията, Съвета и на парламентите на държавите членки.
