ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0051/10
съгласно член 115 от Правилника за дейността на ЕП
от
Nikolaos Chountis
и
Jürgen Klute
, от името на групата GUE/NGL
към Комисията
Относно: Агенции за кредитен рейтинг
Въпреки факта, че всички институции на ЕС признават отрицателната роля, която агенциите за кредитен рейтинг изиграха в настоящата криза (COM(2008)0704), ЕС им предостави правото да оценяват не само предприятията, но и икономиките на държавите-членки. Регламент (ЕО) № 1060/2009 , вместо да ограничи дейностите на агенциите за кредитен рейтинг, по същество формализира и разширява техните функции.
Същевременно агенциите за кредитен рейтинг не успяха не само да прогнозират кризата с ипотечните кредити, но и обективно да оценят кредитния риск при редица финансови скандали. Освен това, многобройните жалби от предприятия по цял свят относно изнудване от страна на агенции за кредитен рейтинг по отношение на плащанията на такси сочат, че агенциите за кредитен рейтинг се характеризират със значителна степен на непрозрачност.
Предвид това, че е политически неприемливо и икономически рисковано ЕС и неговите държави-членки да вземат предвид кредитни оценки, изготвени от частни дружества, и също така да възлагат на агенции за кредитен рейтинг изпълнението на икономически функции, които при никакви обстоятелства не следва да бъдат в ръцете на частни дружества, какви незабавни действия възнамерява да предприеме Комисията, за да премахне правото на агенциите за кредитен рейтинг да оценяват икономиките на държавите-членки?
Необходимо е агенциите за кредитен рейтинг да бъдат изцяло преструктурирани; поради това частните агенции за кредитен рейтинг трябва да бъдат лицензирани и контролирани от публични органи. Каква е позицията на Комисията по този въпрос?
Понастоящем най-големите агенции за кредитен рейтинг са установени в САЩ. Каква е позицията на Комисията във връзка с публична Европейска агенция за кредитен рейтинг, с цел да се преодолеят конфликтите на интереси, които вредят на определянето на кредитния рейтинг?
ОВ L 302, 17.11.2009, стр. 1.