Посещение на Комисията по петиции в България, екологичните въпроси в центъра
Петиции
България
2008-11-04 - 15:53
Делегация на Комисията по петиции на Европейския парламент бе на проучвателно посещение в България от 27 до 30 октомври 2008 г. Целта на визитата бе депутатите да се запознаят на място с проблемите, по повод на които български граждани са подали петиции до ЕП. По-голямата част от тях засягат екологични въпроси, свързани с опазването на българската природа - нарушаването на зоните на Натура 2000 в Рила, златодобивната мина в Челопеч, както и преминаването на ТИРове през град Габрово.
Делегацията на Европейския парламент бе ръководена от Marcin Libicki (СЕН, Полша), председател на Комисията по петиции на ЕП. Тя включваше още Kathy Sinnott (Независимост/Демокрация, Ирландия), заместник-председател на Комисията по петиции, както и депутатите Душана Здравкова (ЕНП-ЕД, България) и David Hammerstein (Зелени/Европейски свободен алианс, Испания).
Екологичните въпроси в центъра на посещението
На 28 октомври 2008 г. делегацията на ЕП посети Боровец, Говедарци, Паничище и коритото на река Джерман - райони в Рила, във връзка с които са постъпили петиции за нарушаване на нормите в защитените зони на екологичната мрежа Натура 2000. Депутатите посетиха също дом за деца с увреждания в София.
На следващия ден европейските депутати разгледаха хвостохранилището на златодобивната мина в Челопеч, прохода Шипка и квартал Бичкиня на град Габрово, през които от няколко години преминава международният трафик на ТИРове. В Габрово те се срещнаха с местни хора и с кмета на града, с когото посетиха модерен дневен център за деца с увреждания. В София с тях разговаряха представители на C в. C инод на Инокентий и близки на изчезналите моряци от кораба "Хера".
На 30 октомври 2008 г. делегацията проведе срещи с министъра на транспорта Петър Мутафчиев и със заместник-министрите на околната среда и водите и на труда и социалните въпроси. Депутатите обсъдиха с тях внесените в ЕП петиции и предложиха представители на тези ведомства да присъстват на заседанията на Комисията по петиции, когато се обсъждат касаещи ги жалби.
В края на посещението на делегацията се състоя среща с част от хората, отправили петиции към ЕП. На нея членовете на ЕП споделиха своите впечатления от видяното из страната и от разговорите си с представители на българското правителство. Делегацията ще изготви доклад за посещението си в България, който ще бъде разгледан на заседание на Комисията по петиции на ЕП.
Всеки гражданин може да отправи петиция към ЕП
Посещението на делегацията бе съгласно член 192, алинея 3 от Правилника за дейността на Европейския парламент, според който при разглеждане на петиции Комисията може да организира изслушвания на вносителите и да командирова членове да установят фактите на място.
Комисията по петиции на Европейския парламент отговаря за отправените към ЕП петиции, както и за отношенията с Европейския омбудсман. Тя има право да изготвя доклади или по друг начин да изразява становището си по петициите, които е обявила за допустими. Комисията по петиции на ЕП може да поиска от Европейската комисия да й предостави допълнителни документи и информация. Когато прецени за необходимо, тя внася в ЕП предложения за резолюции по разгледаните от нея петиции.
Всеки гражданин на Европейския съюз, както и всяко физическо или юридическо лице, което пребивава или има седалище в държава-членка, има право да отправи петиция до ЕП по въпрос от сферите на дейност на Европейския съюз, който пряко го засяга. Информация за процедурата и формуляр на български език за подаване на петиция до ЕП по електронен път могат да бъдат намерени на интернет страницата на ЕП.
Българският евродепутат Душана Здравкова (Група на ЕНП-ЕД, България) бе член на делегацията ex-officio (служебно), тъй като правилата на Комисията по петиции на ЕП не позволяват в официалния състав на делегациите й да бъдат включвани депутати, които са от посещаваната държава-членка.
За контакт:
Информационен Офис на ЕП в София
Ул. "Московска" 9
Тел. 02 985 35 45
е-мейл: EPsofia@europarl.europa.eu
20081103IPR41271
BG
1
A
mailto:EPsofia@europarl.europa.eu
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
