Въпрос с искане за писмен отговор E-009999/2011
до Комисията
Член 117 от Правилника за дейността
Pino Arlacchi (S&D) , Dimitar Stoyanov (NI) , Michail Tremopoulos (Verts/ALE) , Robert Rochefort (ALDE) , Wolfgang Kreissl-Dörfler (S&D) , Frieda Brepoels (Verts/ALE) , Boris Zala (S&D) , Liisa Jaakonsaari (S&D) , Ivo Vajgl (ALDE) , Mariya Nedelcheva (PPE) , Sabine Lösing (GUE/NGL) , Pavel Poc (S&D) , Roberto Gualtieri (S&D) , Kyriakos Mavronikolas (S&D) , Keith Taylor (Verts/ALE) , Nikolaos Chountis (GUE/NGL) , Guido Milana (S&D) и Ana Gomes (S&D)
(27 октомври 2011 г.)
Относно: VP/HR — продажба на оръжия на стойност 53 милиона щатски долара от САЩ на Бахрейн
Повече от десет американски и европейски групи за защита на правата на човека и за контрол на разпространението на оръжия настойчиво приканват Конгреса на САЩ да спре предложението за продажба на Бахрейн на оръжия на стойност 53 милиона щатски долара, предимно бронирани високопроходими многоцелеви колесни машини, които се предполага, че могат да бъдат използвани от силите за сигурност на кралството срещу протестиращи.
Това е първото предложение за продажба от страна на американското правителство, откакто правителството на Бахрейн предприе силови мерки срещу стотици хиляди мирно протестиращи с искания за по-голяма политическа свобода през февруари. Оттогава силите за сигурност на Бахрейн продължиха жестоко да потушават протестите и предприеха безмилостни действия за възмездие. В средата на март правителството обяви „положение на национална безопасност“, с което силите за отбрана на Бахрейн, които са получателят на предложените доставки на оръжие, бяха упълномощени да потушат мирните в голямата си част протести.
При последвалото жестоко потушаване на протестите повече от 40 души бяха убити от силите за сигурност и повече от 1600 души бяха задържани. От страна на органите последва широкомащабна кампания за възмездие на всички, които подкрепят или участват в протести, включително активисти за защита на правата на човека, журналисти и медицински специалисти.
Въпреки тази действителност, в съобщението на американския департамент за отбрана продажбата е обоснована с това, че правителството на Бахрейн е „важен фактор за политическа стабилност и икономически напредък в Близкия изток“.
1. Наясно ли е заместник-председателят на Комисията/върховният представител на Съюза по въпросите на външните работи с тези факти, които са в противоречие американското и европейското право, забраняващо прехвърлянето на военни съоръжения на военни звена или звена за сигурност, за които има достоверни данни, че потъпкват правата на човека?
2. Разполага ли заместник-председателят на Комисията/върховният представител на Съюза по въпросите на външните работи с информация относно осъществени неотдавна или планирани европейски продажби на оръжие на Бахрейн?
3. Изпитва ли заместник-председателят на Комисията/върховният представител на Съюза по въпросите на външните работи безпокойство от факта, че хората в Близкия изток няма да приемат сериозно изявленията на Запада относно демокрация и права на човека в региона, при положение че, вместо да изиска обяснение от своя съюзник Бахрейн за случващото се, той изглежда поощрява репресиите с предоставянето на още оръжия?