A6-0354/2008
17.9.2008
ДОКЛАД
относно стратегия за бъдещото регламентиране на институционалните аспекти на регулаторните агенции
(2008/2103(INI))
Комисия по конституционни въпроси
Докладчик:
Georgios Papastamkos
Докладчик по становище (*):
Jutta Haug , комисия по бюджети
(*) Асоциирана комисия - член 47 от правилника
PE 407.635v02-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ..........................3
ИЗЛОЖЕНИЕ НА МОТИВИТЕ.............................................................................................12
ПРИЛОЖЕНИЕ - СПИСЪК С АГЕНЦИИТЕ НА ЕВРОПЕЙСКИЯ СЪЮЗ И КРАТКО ИЗЛОЖЕНИЕ НА ОТГОВОРНОСТИТЕ НА ЕВРОПЕЙСКИЯ ПАРЛАМЕНТ 16
СТАНОВИЩЕ на комисията по бюджети .............................................................19
СТАНОВИЩЕ на комисията по бюджетЕН КОНТРОЛ .......................................25
СТАНОВИЩЕ на комисията по икономически и парични въпроси ....29
СТАНОВИЩЕ на комисията по промишленост, изследвания и енергетика 33
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................39
(*) Асоциирана комисия – член 47 от правилника
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно стратегия за бъдещото регламентиране на институционалните аспекти на регулаторните агенции
( 2008/2103(INI) )
Европейският парламент ,
– като взе предвид съобщението на Комисията от 11 март 2008 г., озаглавено - „Европейските агенции – Пътят напред”( COM(2008)0135 ),
– като взе предвид своя резолюция от 13 януари 2004 г. относно съобщението на Комисията: „Действащата рамка на европейските регулаторни агенции”
ОВ C 92 Ε, 16.04.04, стр. 119.
– като взе предвид проекта за междуинституционално споразумение от 25 февруари 2005 г. за рамка на европейските регулаторни агенции ( COM(2005)0059 ),
– като взе предвид въпроса с искане за устен отговор, внесен в Съвета съвместно от комисията по конституционни въпроси и комисията по бюджети, както и отговора, даден от Съвета на неговото заседание от 15 ноември 2005 г. ( O-0093/05 ),
– като взе предвид своята резолюция от 1 декември 2005 г. относно проекта на Комисията за сключването на междуинституционално споразумение за оперативна рамка на европейските регулаторни агенции
ОВ C 285 Ε, 22.11.2006 г., стр. 123.
– като взе предвид решението на Председателския съвет от 17 април 2008 г.
– като взе предвид писмото от председателя на Комисията до председателя на Европейския парламент и до действащия председател на Съвета от 7 май 2008 г. относно създаването на междуинституционална работна група на политическо равнище,
– като взе предвид член 45 от своя правилник,
– като взе предвид доклада на комисията по конституционни въпроси и становищата на комисията по бюджети, комисията по бюджетен контрол, комисията по икономически и парични въпроси и комисията по промишленост, изследвания и енергетика( A6-0354/2008 ),
Α. като има предвид, че усилията на Парламента и Комисията за едно правно обвързващо определяне на оперативната рамка на европейските регулаторни агенции се оказаха безрезултатни,
Б. като има предвид, че проектът за междуинституционално споразумение от 2005 г. не отбеляза никакъв съществен напредък, поради институционалния и политически отказ на Съвета, както и че Комисията взе решение да оттегли предложението за междуинституционално споразумение и да го замени с покана за участие в междуинституционален диалог, който да доведе до общ подход,
В. като има предвид, че регулаторните агенции, макар и да изглеждат на пръв поглед като "микро-институции", имат "макро-последици" за управлението на равнището на ЕС,
Г. като има предвид, че продължава да съществува необходимост от определянето най-малко на съществени структурни характеристики на регулаторните агенции, доколкото те са се превърнали в параинституционален компонент на Европейския съюз,
Д. като има предвид предложението на Комисията да се създаде междуинституционална работна група, която да установи обща рамка за регулаторните агенции и да определи правомощията на всяка една от институциите на Европейския съюз спрямо агенциите,
Е. като има предвид, че Комисията трябва да изготви хоризонтална оценка на регулаторните агенции до 2009-2010 г. и във възможно най-кратки срокове ще представи доклад относно резултатите пред Европейския парламент и Съвета,
Ж.. като има предвид, че решението на Комисията да не предлага създаването на нови агенции докато междуинституционалната работна група не завърши работата си, заслужава да бъде приветствано,
З. като има предвид, че Комисията следва да се придържа към ръководните насоки на предложеното през 2005 г. междуинституционално споразумение за изменение на основните актове, които регламентират дейността на съществуващите регулаторни агенции, така че да са в съответствие с новия подход,
И. като има предвид, че вече съществува единна регулаторна рамка
Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (ОВ L 11, 16.1.2003 г., стр. 1) за изпълнителните агенции, на които е възложена задачата да управляват програмите на Общността за определен период от време,
Общи съображения
1. оценява предложението на Комисията като похвална инициатива и е готов да вземе участие в работата на междуинституционалната работна група посредством свои представители, като при все това счита, че „общият подход” не оправдава очакванията му за сключването на междуинституционално споразумение; отбелязва, че това не изключва развиването на други форми на разбирателство като резултат от работата на работната група;
2. призовава Съвета, в качеството му на едно от направленията на бюджетния орган, да съдейства конструктивно на работата на тази група;
3. призовава Съвета и Комисията и да подготвят, заедно с Европейския парламент, работната програма на междуинституционалната група във възможно най-кратки срокове, за да може тя да започне работа през есента на 2008 г.;
4. счита, че работната програма на междуинституционалната група ще трябва, наред с другото, да включва следните точки:
– конкретизиране на областите, към които трябва да се насочи хоризонталната оценка, която Комисията ще извърши до края на 2009 г.,
– определяне на обективни критерии за оценка на необходимостта от съществуването на агенции, като се вземат предвид възможностите за алтернативни решения,
– редовна, съгласувана и последователна оценка на дейността и на постигнатото от агенциите, включително и външна оценка, най-вече посредством анализи на съотношението между разходите и ползите,
– оценка дали вариантът „агенция” е икономически по-ефективен от варианта съответните задачи да се изпълняват от самите отдели на Комисията.
– оценка на евентуални нереализирани ползи, дължащи се на извършването на определени дейности от отделни регулаторни агенции, вместо от службите на Комисията,
– предприемането на мерки за повишаване на прозрачността на агенциите, по-специално посредством сближаване на основните им структурни характеристики,
– определяне на границите на независимостта на агенциите и на упражнявания върху тях контрол, най-вече характера и мащаба на отговорностите на Комисията по отношение на тяхната дейност, като се вземе предвид, че степента на отчетност на Комисията, не може да превишава степента на действителното й влияние върху дейностите на самите агенции,
– назначаване на представители на Съвета и Комисията в надзорните органи за агенциите, и изслушване на кандидатите от компетентната комисия на Европейския парламент,
– назначаване на изпълнителните органи на агенциите, и по-специално на директора, както и определяне на ролята на Европейския парламент в това отношение;
– необходимостта от стандартен подход между агенциите по отношение на представяне на техните дейности през въпросната финансова година и на техните отчети и доклади относно бюджетното и финансово управление;
– стандартно изискване към директорите на всички агенции за изготвяне и подписване на декларация за достоверността и точността на отчетите, включително, при необходимост, и изразените резерви;
– хармонизиран модел, приложим за всички агенции и децентрализирани органи на Общността, който прави ясни разграничения между
- годишен доклад, предназначен за широка публика, относно операциите, дейността и постиженията на органа;
- финансови отчети и доклад за изпълнението на бюджета;
- доклад за дейността, който следва модела на докладите за дейността, изготвяни от генералните директори на Комисията;
- подписана от директора на органа декларация за достоверността и точността на отчетите, придружена от изразени резерви или забележки, които според него е уместно да бъдат представени на вниманието на органа, отговарящ за освобождаване от отговорност във връзка с изпълнението на бюджета;
– определяне на принципите за решаване дали и до каква степен таксите или плащанията следва да бъдат източник за финансиране на агенциите;
– предвиждане на текущ преглед на нуждата от съществуващи агенции и определяне на критерии за решаване кога една агенция е постигнала своите цели и може да бъде закрита.
5. изразява съжаление за липсата на генерална стратегия относно създаването на агенции на ЕС; отбелязва, че нови агенции се създават в отговор на конкретни потребности, което води до непрозрачна смесица от регулаторни агенции, изпълнителни агенции и други органи на Общността, като всяка агенция и всеки орган представлява едно творение sui generis ;
6. отбелязва позицията на Комисията, според която създаването на регулаторните агенции, което в някои случаи става и със съдействието на Европейския парламент, представлява израз на сътрудничеството между държавите-членки, и функционирането на тези агенции се изразява в обединяване и упражняване на отговорности, възлагането на които единствено на европейските институции би предизвикало възражения за прекомерна централизация;
7. призовава Съвета и Комисията да си сътрудничат с Европейския парламент с цел създаването на ясна, единна и последователна рамка относно бъдещото място на агенциите в системата на европейското управление;
8. счита, че прозрачността на регулаторните агенции трябва да се гарантира, по-специално по отношение на тяхната работа, разкриването на информация и достъпността до нея, както и планирането и отчетността на техните действия;
9. счита, че приоритетът на желаната "обща рамка" за междуинституционално разбирателство следва да има за цел рационализирането на начина на работа и увеличаването на добавената стойност на регулаторните агенции, при условия на по-голяма прозрачност, явен демократичен контрол и повишена ефективност;
10. счита за необходимо установяването на минимални общи принципи и правила по отношение на структурата, функционирането и контрола на всички регулаторни агенции, независимо от тяхното естество;
11. счита, че участието в дейността на регулаторните агенции трябва да се гарантира посредством формално структуриране на процесите на консултация и диалог със заинтересованите страни;
12. счита, че структурното и функционално разнообразие на агенциите повдига сериозни въпроси по отношение на регулаторните параметри, правилното управление и сближаването на институциите по отношение на принципите на централизация и децентрализация;
13. пледира за това принципите на добра администрация да се гарантират от общ подход по отношение на процесите на подбор на служители, съставянето на бюджета и администрирането на ресурсите, ефикасното управление и оценката на изпълнението на задачите;
14. ще прецени дали ангажиментът на Комисията за преустановяване на предложенията са създаването на нови регулаторни агенции следва да се отнася и за двете висящи предложения в областта на енергетиката и телекомуникациите;
15. подчертава необходимостта от установяване на парламентарен контрол по отношение на създаването и функционирането на регулаторните агенции, който да се изразява главно във:
– представяне на годишния доклад на отделните агенции пред Европейския парламент,
– възможност за изслушване на директора на агенцията при неговото назначаване от компетентната комисия на Европейския парламент и,
– правото на Европейския парламент да освобождава от отговорност във връзка с изпълнението на бюджетите на агенциите, които получават финансиране от Общността;
16. приканва Комисията да представи своевременно заключенията от хоризонталната оценка на регулаторните агенции, преди изтичане на периода 2009-2010 г., така че те да могат да бъдат взети предвид от междуинституционалната работна група;
17. изисква от Комисията да създаде критерии за сравняване и оценка на тези резултати и да утвърди ясни правила за прекратяване на мандата на агенции в случай на слаби резултати;
18. призовава председателя и Председателския съвет да дадат приоритет на въпроса за състава на работната група, предложена от Комисията, и счита за уместно Парламентът да бъде представен в тази група от председателите или докладчиците на комисията по конституционни въпроси, комисията по бюджети и още две комисии с практически опит в контрола на дейността на регулаторните агенции;
19. повтаря призива както на Парламента и на Комисията в проекта за междуинституционално споразумение от 2005 г., в основния акт да се включи решение относно седалището на всяка агенция.
Бюджетни съображения
20. желае отново да заяви, че е важно да се осигури, на системна основа и на междуинституционално равнище, прилагането на процедурата, предвидена в точка 47 от Междуинституционалното споразумение от 17 май 2006 г. за бюджетната дисциплина и доброто финансово управление
ОВ C 139, 14.6.2006 г., стр. 1. , (Междуинституционално споразумение от 17 май 2006 г.), и подчертава необходимостта от осигуряване на подходящи последващи действия на съвместната декларация от 13 юли 2007 г. на Европейския парламент, Съвета и Комисията относно децентрализираните агенции;
21. изразява убеждение, че е абсолютно необходима подробна процедура относно прилагането на тази разпоредба; счита, че подобна процедура би могла да предостави възможност за включване на някои от важните аспекти от блокирания проект за междуинституционално споразумение от 2005 г., може би в съчетание с известна адаптация на Рамковия финансов регламент за агенциите
Регламент (ЕО, Евратом) № 2343/2002 на Комисията от 23 декември 2002 година относно рамковия финансов регламент за органите, посочени в член 185 от Регламент (ЕО, Евратом) № 1605/2002 на Съвета относно финансовия регламент, приложим за общия бюджет на Европейските общности (ОВ L 357, 31.12.2002 г., стр. 72) . ;
22. заключава, че ако оценката сочи, че икономическата целесъобразност и ефективността на децентрализираната администрация не са гарантирани, Европейският съюз не следва да отбягва обръщането на настоящата тенденция към изнасяне на задачите на Комисията и следва да установи ясни правила за прекратяване на мандата на децентрализираните агенции;
23. подкрепя намерението на Комисията да не предлага нови децентрализирани агенции, докато не бъде приключена оценката, по-специално предвид това, че границите на настоящата многогодишна финансова рамка биха затруднили изключително много финансирането, към момента, на нов общностен орган без съществено препрограмиране;
24. счита, че от гледна точка на бюджета, следните точки са ключови въпроси от дневния ред на междуинституционалната работна група върху бъдещето на агенциите на ЕС;
Създаване на определение за агенция
25. припомня в това отношение определението за „агенция“, установено на тристранната среща на 7 март 2007 г., по време на която беше постигнато съгласие, че за целите на прилагане на точка 47 от Междуинституционалното споразумение от 17 май 2006 г. определението за „агенция“ се формира в зависимост от това, дали въпросният орган е бил създаден съгласно член 185 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности
ОВ C 248, 16.9.2002 г., стр. 1. (Финансов регламент);
26. би желал да подчертае значението, което придава на ясната и последователна обща терминология по отношение на агенциите, която следва да бъде установена за обща употреба; припомня, че „регулаторните агенции“ са само подгрупа на децентрализираните агенции;
Нови агенции - връзка между законодателните процедури и бюджетните прерогативи
27. счита, че е от значение да се обсъдят проблемите, свързани с времевия график, както и с правните и процедурни аспекти, които биха могли да възникнат в случай, че не се постигне навременно споразумение относно финансирането на нови агенции съгласно точка 47 от Междуинституционалното споразумение от 17 май 2006 г. паралелно с решенията, взети от законодателя; счита, че е също толкова съществено да се обмислят някои процедурни гаранции, за да се осигури пълното участие на бюджетния орган във всички въпроси, които имат отражение върху бюджета, като например разширяване на обхвата от задачи на агенциите;
28. припомня, че още през 2005 г. Парламентът призова за задължителни оценки на разходите и ползите преди да се предлага нова агенция, която оценка следва по-специално да се концентрира върху въпроса дали „вариантът „агенция“ (включително вероятните разходи за надзор и координация) е икономически по-ефективен, отколкото съответните задачи да се изпълняват от самите отдели на Комисията“, но също така и върху въпроси като мандат и методи на работа на агенцията или степента ѝ на зависимост от Комисията, тъй като това често е от особен интерес за законодателя;
Съществуващи агенции - надзор
29. подчертава необходимостта от редовна и координирана оценка и контрол - като се избягват повторенията и препокриването - за да се прецени добавената стойност на вече съществуващите децентрализирани агенции, които вече не попадат в обхвата на точка 47 от Междуинституционалното споразумение от 17 май 2006 г.; счита това за последващи действия по отношение на извършената преди това работа, която доведе до съвместната декларация относно агенциите на Общността, приета на тристранната среща на 18 април 2007 г., „да се извършва редовна оценка на съществуващите агенции на Общността, като се отделя специално внимание на тяхното съотношение между разходи и ползи и се предоставя подробно обяснение на критериите, използвани при подбора на агенции за оценка“;
30. отбелязва, че осъщественият анализ следва да отговаря на някои основни въпроси, свързани със съотношението между разходите и ползите, и би могъл да се провежда, наред с друго, в съответствие със следните критерии:
– Съответствие: до каква степен целите, предвидени от учредителния регламент на агенцията, са съответствали на нивото на разрешените в бюджета публични разходи?
– Ефективност: какви резултати (въздействие) са били постигнати от дейността на агенцията?
– Ефикасност (икономическа целесъобразност): колко икономично различните вложени ресурси са били превърнати в резултати? Били ли са (очакваните) резултати(те) постигнати на разумна цена, по-специално по отношение на назначените служители и вътрешната организация?
31. посочва, че предвид цялостното бюджетно отражение на агенциите Комисията трябва убедително да покаже, че европейското управление посредством агенции е икономически най-ефективната, ефикасна и подходяща възможност за прилагане на европейските политики в момента и в близко бъдеще;
Обща рамка
32. настоява, че е необходимо да се създадат минимални общи стандарти по отношение на, наред с друго, ролята и политическата отговорност на Комисията във връзка с агенциите, подкрепата, която следва да се предостави от приемащите държави и навременното и прозрачно решение относно седалището на агенцията, което би могло да се посочи в учредителния регламент на агенцията;
33. припомня, че е необходимо действията на агенциите да се ръководят от ясни граници на отчетност, в съответствие с разпоредбите на Финансовия регламент; подчертава задълженията на агенциите по отношение на процедурата за освобождаване от отговорност във връзка с изпълнението на бюджета;
34. счита освен това, че е изключително важно да се направи опит за определяне на някои общи правила за представянето на бюджетите на агенциите с цел бюджетните показатели, като например степен на изпълнение на агенциите или индивидуални дялове на техните приходи и разходи, да бъдат по-прозрачни и сравними; счита, че общото представяне на субсидиите за агенциите в бюджета на ЕС може да има нужда от адаптиране към задачите и ролята на новото поколение от агенции;
35. изтъква, че съгласно данните, предоставени от Комисията в нейното съобщение, понастоящем съществуват 29 агенции, които наемат около 3800 души персонал, с годишен бюджет от приблизително 1,1 млрд. евро, включително принос на Общността от около 559 млн. евро;
36. изразява настоятелно възгледа, че процедурата по одит/освобождаване от отговорност трябва да бъде пропорционална на общия бюджет на агенциите; по-специално отбелязва, че ресурсите, с които разполага Сметната палата, не са нараснали в съответствие с броя на агенциите през последните години;
37. повтаря изразеното желание в параграф 7 от своите резолюции от 22 април 2008 г. относно освобождаване от отговорност за изпълнението на бюджета на агенциите, Сметната палата или друг независим одитор да подлага агенциите на редовни (и ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;
38. изразява становището, че всички агенции следва да предоставят, заедно с тяхното щатно разписание, преглед на техния постоянен и временен персонал и на националните експерти, и промените спрямо предходните две години;
39. обръща внимание на предстоящия специален доклад на Европейската сметна палата № 5/2008 относно правилното финансово управление на агенциите, особено във връзка с одитите на изпълнението;
40. призовава Комисията да обедини административните функции на по-малките агенции с цел създаване на критична маса, необходима за задоволителното спазване от страна на агенциите на текущите правила относно обществените поръчки, на Финансовия регламент и на Правилника за служителите
Регламент (ЕИО, Евратом, ЕОВС) № 259/68 на Съвета от 29 февруари 1968 г., установяващ Правилника за длъжностните лица на Европейските общности и условията за работа на други служители на тези общности и въвеждащ специални мерки, временно приложими за длъжностните лица на Комисията (ОВ L 56, 4.3.1968 г., стр. 1) ;
41. настоятелно призовава Комисията да предприеме критична проверка на бюджетните искания на агенциите, тъй като повечето агенции не оползотворяват изисканите фондове;
42. възлага на своя председател да предаде настоящата резолюция на Съвета и на Комисията, както и на правителствата на държавите-членки.
ИЗЛОЖЕНИЕ НА МОТИВИТЕ
Уводни бележки
Напоследък сме свидетели на значително увеличение на броя на регулаторните агенции, както на европейско, така и на национално ниво. Между двете нива има прилики, но също така и разлики. Разнородната структура и организация на дейността на тези агенции, както на европейско, така и на национално ниво, повдига сериозни въпроси, свързани с регулаторните параметри, доброто управление и институционалните отношения от гледна точка на централизацията и децентрализацията. Една от основните разлики между националните и европейските регулаторни агенции е степента на парламентарна легитимация, която е засилена при първите и недостатъчна при вторите.
Европейският парламент неведнъж е разглеждал институционалните, финансовите и процедурни въпроси, свързани с дейността на европейските агенции (виж становищата по този въпрос на асоциираните комисии по бюджети и бюджетен контрол). След отказа на Съвета да приеме правнообвързващ документ и отхвърлянето на предложението за сключване на междуинституционално споразумение (писмо от 22 юни 2007 г. от действащия председател на Съвета до председателя на Европейския парламент), Комисията използва правото си на инициатива за да представи алтернативно предложение. По-конкретно, Комисията реши да оттегли проекта си за междуинституционално споразумение и вместо това да предложи създаването на междуинституционална работна група за разработване на обща рамка за регулаторните агенции и за определяне на правомощията а всяка от европейските институции по отношение на тези агенции.
Категоризиране на европейските регулаторни агенции
Европейският институционален пейзаж включва голям брой децентрализирани или полу-автономни органи, групирани под заглавието „регулаторни агенции”. Двадесет и деветте европейски агенции (виж приложения подробен списък на европейските регулаторни агенции) на пръв поглед приличат на „микро-институции”, които обаче имат явно „макро-последици”.
Европейските агенции са разделени на две категории: „регулаторни” и „изпълнителни”. Задачата на първите се определя за всеки един конкретен случай, според собственото им правно основание, т.е. собствения им регулаторен регламент. (Трябва да отбележим, че 12 от 23-те агенции, чиито компетенции се определят от Договора за Европейската общност, сочат член 308 за свое правно основание.) На изпълнителните агенции се възлагат конкретни задачи, които по принцип се изразяват в подпомагане на управлението на програмите на Общността в съответствие с Регламент № 58/2003 на Съвета от 19 декември 2002 г., т.е в съответствие с единното правно основание.
И за двете категории агенции стои въпросът за необходимостта от междинен преглед и оценка на тяхната дейност. Целесъобразността от създаване и поддържане на регулаторна агенция може да бъде преценена за всеки отделен случай. Видът отговорности, възложени на тези агенции, нуждите им от човешки ресурси и степента до която е желателно да им бъдат предоставяни правомощия за вземане на решения трябва да бъдат подложени на анализ на съотношението между разходите и ползите, както и на външна оценка.
Всякакви разисквания за създаване на нови агенции, включително двете предложения, които за момента остават висящи, предполагат наличието на положителна, измерима и прозрачна оценка на вече съществуващите агенции от гледна точка на административното и финансовото им управление. Във всеки случай, създаването на нови агенции следва да бъде планирано за след изтичането на настоящия финансов период, т.е. за след 2013, отчитайки заключенията на хоризонталната оценка за 2009-2010.
Мястото на европейските регулаторни агенции в европейския институционален пейзаж
Дейността на европейските регулаторни агенции е тясно свързана с различните равнища на европейско управление, а също така и с европейската стратегия за подобряване на законодателството
.
Концепцията и начинът на действие на регулаторните агенции в ЕС са разнородни по своя характер. Прекомерното нарастване на броя на регулаторните агенции несъмнено доведе до прекалена европейска регулаторна намеса, раздробяване и липса на прозрачност на европейските политики и, като послеслов, затрудни оперативната координация. Самата Комисия в свое съобщение до Европейския парламент и до Съвета, озаглавено „Европейските агенции – Пътят напред” (COM(2008)135 признава необходимостта от „изясняването на ролята им и механизмите, които гарантират отчетността на тези публични органи” стр. 2.
Това, което е необходимо е минимален брой общи принципи и правила, относно структурата, дейността и контрола на регулаторните агенции, за да могат те да се интегрират хармонично в рамката от основни принципи, произтичащи от Договорите.
Всъщност съществува многообразие от структури. Докато управителния съвет обикновено се състои от поне по един представител на всяка държава–членка, в болшинството от случаите изпълнителният директор се назначава от управителния съвет по предложение на Комисията или от Комисията, по предложение на управителния съвет или се избира от Съвета от списък от кандидати, съставен или от управителния съвет или от Комисията. В това отношение би било от полза начертаването на междуинституционални насоки, които да дадат възможност на институциите на ЕС да си сътрудничат при строго взаимно зачитане на задачите и правомощията си.
Също така би било полезно не само да се приеме рамка за хармонизиране на дейността на европейските регулаторни агенции, но също така това да се основава на демократични принципи. Това е причината поради която Парламентът на няколко пъти вече призовава Съвета да допринесе конструктивно към разработването на единно разбиране и съвместен подход към политиката относно европейските регулаторни агенции, които заемат важно място във веригата от институционални механизми на ЕС.
Своеобразния правен характер на европейските регулаторни агенции
Особеността на правния статут на регулаторните агенции се крие във факта, че на тях се възлагат правомощия, които наподобяват не само регулаторната роля на администрацията (особено в случая с правнообвързващите решения по отношение на трети страни ), но също така и ролята на съдебните органи при налагането на санкции. Всъщност се прави разграничение между агенциите, които вземат самостоятелни решения, които са правнообвързващи за трети страни, агенциите, които подпомагат Комисията директно, и при необходимост - държавите-членки, под формата на технически или научни съвети и/или доклади за инспекции и агенции, натоварени с оперативни дейности (COM (2008) 135, стр. 8.). Освен това агенциите притежават организационна и финансова автономност и на техните членове често биват предоставяни гаранции за лична и/или оперативна самостоятелност. Споменатите по-горе факти правят невъзможно класифицирането на агенциите според традиционните правни категории, въпреки факта, че те вече представляват общоприета пара-институционална съставна част на ЕС. Така, както стоят нещата сега, европейските регулаторни агенции и особено тези, които се управляват от Договора за ЕС, са „изпълнителни органи”. Тук следва да бъде разяснено, че понятието „регулаторен” не означава, че агенциите имат право да предприемат регулаторни мерки с общ ефект; те имат правото единствено да издават валидни за един конкретен случай решения в рамките на ясно определеното общностно право с оглед на защита на принципа на институционалния баланс, установен в член 7 от Договора за ЕО. Съдът е излязъл с решение по този въпрос (The Мeroni doctrine, Case 98/80, Romano). Освен това законодателят на Общността си е запазил правото, по инициатива на Комисията, да решава във всеки отделен случай, в рамките на нормалната законодателна процедура по съвместно вземане на решения, дали е целесъобразно създаването на конкретна регулаторна агенция чрез публикуването на специален регулаторен акт за управлението, дейността и отношенията на тази агенция с институциите и другите заинтересовани органи. Законодателят на Общността също така си запазва правото да решава дали е целесъобразно запазването на конкретна агенция.
Въпрос а за прозрачността и демократичния контрол
Като се има предвид, че европейските регулаторни агенции са до голяма степен децентрализирани или независими служби, е необходимо отделянето на специално внимание на прозрачността и демократичния контрол при тяхното създаване и при упражняването на тяхната дейност. В противен случай разпространението на регулаторни и изпълнителни формации, които претендират , че притежават изключителни права да регулират ключови области от социалните дейности крие риск от подкопаване на ролята и подмяна на функциите на представителните институции на ЕС и от огромно разрастване на бюрокрацията. Предложеният подход – единен подход, доколкото това е възможно – към структурата и дейността на агенциите се опитва да ограничи бюрократичната скованост, за да могат агенциите да изпълняват своята регулаторна функция правилно и ефективно и над тях да може да бъде упражняван надзор за да се удовлетворят поне частично съвременните изисквания за одит и отчетност.
Установяването на парламентарен контрол върху структурата и дейността на регулаторните агенции съответства на класическия демократичен принцип, който изисква носенето на политическа отговорност от всеки орган с изпълнителна власт. Възможността Европейският парламент да предостави политическа отговорност на агенциите засяга основен принцип на представителната демокрация, който изисква установяване на законността и целесъобразността на всеки избор, направен от изпълнителната власт. Една обща рамка за междуинституционален подход следва да предвижда институционална комуникация между Европейския парламент и регулаторните агенции, която следва да се изразява в представянето на годишен доклад от всяка агенция пред Европейския парламент, възможността директорът на всяка агенция да бъде изслушан от компетентната комисия по време на процедурата на назначаване и накрая освобождаването от отговорност от Парламента за изпълнението на бюджета на онези агенции, които получават финансиране от Общността. Областите, обект на парламентарен контрол, могат да бъдат определени по-ясно и по-ефективно. Могат да се предвидят, например, задължителни разисквания на годишните доклади на европейските регулаторни агенции в пленарна зала, като по този начин информацията става достъпна за обществеността.
Към обща рамка за междуинституционален контрол
Вашият докладчик счита, че предложението на Комисията за междуинституционален диалог, който да доведе до „общ подход” не отговаря на очакванията на Европейския парламент за постигане на междуинституционално споразумение. Освен това Парламентът гледа на общия подход като на междинна стъпка към приемането на правнообвързващ текст. Въпреки това той оценява желанието на Комисията да намери изход от положение, характеризиращо се с проточила се във времето институционална инертност. Оперативната рамка на европейските регулаторни агенции, представена от Комисията ( COM(2008)0135 ) безспорно би могла да има по-завършен вид. Въпреки това на нея може да се гледа като на конструктивно начало за диалог. Освен това вашият докладчик приветства създаването на междуинституционална работна група, която да направи колективен политически преглед на опита събран от дейността на регулаторните органи и да изясни мястото на тези агенции в многопластовата система на европейското управление. Освен това вашият докладчик счита, че приоритетът в стремежа към обща рамка за междуинституционално разбиране и подход следва да бъде максимализирането на добавената стойност на регулаторните агенции в европейските структури на управление като цяло чрез осигуряване на по-голяма прозрачност, явен демократичен контрол и повишена ефективност.
ПРИЛОЖЕНИЕ - СПИСЪК С АГЕНЦИИТЕ НА ЕВРОПЕЙСКИЯ СЪЮЗ И КРАТКО ИЗЛОЖЕНИЕ НА ОТГОВОРНОСТИТЕ НА ЕВРОПЕЙСКИЯ ПАРЛАМЕНТ
(източник: Генерална дирекция вътрешни политики, Звено за координиране на законодателството)
Регулаторна агенция
Година на създаване
Съвместно вземане на решения към датата на създаване/преразглеждане
Седалище
Отговорна специализирана комисия
Брой на кандидати в съвета
Изслушване преди номиниране на изпълнителния директор
Европейски център за развитие и професионално обучение (Cedefop).
1975
не/не
Солун
EMPL*
-
не
Европейска фондация за подобряване на условията на живот и труд (EUROFOUND)
1975
не/не
Дъблин
EMPL*
-
не
Европейска агенция за околната среда (ЕАОС)
1990
не/да
Копенхаген
ENVI*
2
не
Европейска фондация за обучение (ЕФО)
1990
не/да ( текущо )
Торино
EMPL*
-
не
Европейски център за мониторинг на наркотиците и наркоманиите (ЕЦМНН)
1993
не/да
Лисабон
LIBE*
2
да
Европейска агенция по лекарствата (EMEA)
1993
не/да
Лондон
ENVI*
2
да
Службата за хармонизация на вътрешния пазар (търговски марки, дизайни и модели)(OHMI)
1993
не/не
Аликанте
JURI*
-
не
Европейска агенция за безопасност и здраве при работа (EU-OSHA)
1994
не/не
Билбао
EMPL*
-
не
Служба на Общността за сортовете растения (СОСР)
1994
не/не
Анже
AGRI*
-
не
Център за преводи за органите на Европейския съюз (ЦзП)
1994
не/не
Люксембург
-
-
не
Европейска агенция за възстановяване (ЕАВ)
2000
не/не
Солун
AFET
-
не
Европейски орган за безопасност на храните (EFSA)
2002
да
Парма
ENVI*
Проведени консултации с Парламента за 14-те члена назначени от Съвета
да
Европейска агенция за морска безопасност (EMSA)
2002
да
Лисабон
TRAN
-
не
Европейска Агенция за въздушна безопасност (EASA)
2002
да
Кьолн
TRAN
-
не
Европейска агенция за сигурност на мрежите и информацията (ENISA)
2004
да
Хераклион
ITRE
-
да
Европейски център за профилактика и контрол на заболяванията (ECDPC)
2004
да
Стокхолм
ENVI*
2
да
Европейска железопътна агенция (ERA)
2004
да
Лил-Валенсиен
TRAN
-
да
Европейска надзорна агенция за ГНСС (НАГ)
2004
не/не
Брюксел
(временно)
ITRE
-
не
Европейска агенция за управление на оперативното сътрудничество по външните граници (Frontex)
2004
не/да
Варшава
LIBE
-
не
Агенция на Общността за контрол на рибарството (CFCA)
2005
не
Виго
PECH
-
не
Европейски институт за равенство между мъжете и жените
2006
да
Вилнюс
FEMM
-
да
Европейска агенция по химикалите (ECHA)
2006
да
Хелзинки
ENVI
2
да
Европейска агенция за основните права, заменила EUMC
2007
не
Виена
LIBE
-
да
Общи агенции в областта на външната политика и сигурността (втори стълб) :
Децентрализирана агенция
Година на създ аване
Седалище
Отговорнакомисия
Институт на Европейския съюз за изследвания в областта на сигурността (ISS)
2001
Париж
AFET/SEDE
Сателитен център на Европейския съюз (EUCS)
2002
Мадрид
AFET/SEDE
Европейска агенция за отбрана (EDA)
2004
Брюксел
AFET/SEDE
Агенции за полицейско и съдебно сътрудничество по наказателно правни дела ( т рети стълб):
Децентрализирана агенция
Година на създаване
Седалище
Отговорна комисия
Европейската полицейска служба (Европол)
1992
Хага
LIBE*
Европейския полицейски колеж (CEPOL)
2000
Брамшил
LIBE*
Звено за съдебно сътрудничество на Европейския съюз (Eurojust)
2002
Хага
LIBE*
* Отговорна комисия съгласно приложение VI на Правилника.
16.7.2008
СТАНОВИЩЕ на комисията по бюджети
на вниманието на комисията по конституционни въпроси
относно стратегия за бъдещото регламентиране на институционалните аспекти на регулаторните агенции
( 2008/2103(INI) )
Докладчик по становище:
Jutta Haug
(*) Асоциирана комисия - член 47 от правилника
ПРЕДЛОЖЕНИЯ
Комисията по бюджети приканва водещата комисия по конституционни въпроси да включи в предложението за резолюция, което ще приеме, следните предложения:
Въведение
1. приветства намерението на Комисията да насърчи междуинституционалния диалог относно бъдещето на агенциите на Европейския съюз и тяхното място в европейското управление; изразява убеждение, че е настъпил моментът да се вземе решение относно общата насока, която следва да поеме европейското управление, и счита, че междуинституционалната работна група е перспективна структура за необходимите за тази цел конструктивни и насочени към постигане на резултати разисквания; подчертава, че в тази работна група трябва да вземат участие всички основни заинтересовани страни от институционалната и законодателната области, както и представители на бюджетния орган, за да се гарантират задоволителни резултати;
2. приветства намерението на Комисията да започне задълбочена хоризонтална оценка на регулаторните агенции, като извърши проучване на действителното въздействие от тяхното създаване и дейност в Съюза; счита, че в тази рамка е необходимо установяването на последователни правила за оценка;
3. припомня, че агенциите на ЕС са установявани на последователни вълни в отговор на конкретни потребности във всеки отделен случай и по този начин са създавани без координация и обща рамка; отбелязва, че въпреки положените през последните няколко години усилия за създаване на някои общи правила и принципи, които да се прилагат към всички агенции, не е постигнат особен успех; изразява съжаление относно загубеното време и призовава Съвета да се присъедини към останалите институции при полагането на всички възможни усилия за постигане на напредък в тази област;
4. изразява готовност да вземе предвид загрижеността на държавите-членки относно проекта за междуинституционално споразумение за действаща рамка на европейските регулаторни агенции, представен от Комисията през 2005 г., който цели изграждането на хоризонтална рамка за създаването, структурата, дейността, оценката и контрола на европейските децентрализирани агенции, с оглед създаване на подходящ инструмент, който би могъл да се приложи успешно към всички подобни агенции;
5. счита следователно, че решението на Комисията за оттегляне на предложението за междуинституционално споразумение е прагматична стъпка, която същевременно би могла да създаде възможности за търсене на други решения, които спешно трябва да бъдат намерени; убеден е, че в интерес на прозрачността е необходима хоризонтална рамка за агенциите, въпреки разликите в техния характер;
6. би могъл също така да предвиди разработването на инструменти, различни от междуинституционално споразумение, с оглед на по-добро определяне на ролите на европейските институции и необходимите процедури за създаване на нови децентрализирани агенции или уреждане на вече съществуващите агенции;
7. желае отново да заяви, че е важно да се осигури системна основа на междуинституционално равнище на прилагането на процедурата, предвидена в точка 47 от Междуинституционалното споразумение от 17 май 2006 г. за бюджетната дисциплина и доброто финансово управление
ОВ C 139 Ε, 14.6.2006 г., стр. 1. , (Междуинституционално споразумение от 17 май 2006 г.), и подчертава необходимостта от осигуряване на подходящи последващи действия на съвместната декларация от 13 юли 2007 г. на Европейския парламент, Съвета и Комисията относно децентрализираните агенции;
8. изразява убеждение, че е абсолютно необходима подробна процедура относно прилагането на тази разпоредба; счита, че подобна процедура би могла да предостави осъществима възможност за включване на някои от важните аспекти от блокирания проект за междуинституционално споразумение, може би в съчетание с известна адаптация към Рамковия финансов регламент за агенциите;
9. настоява, че освен това, по отношение на агенциите, които вече съществуват, трябва редовно да се извършва оценка по координиран и съгласуван начин относно това, дали вариантът „агенция“ е икономически по-ефективен, отколкото съответните задачи да се изпълняват от самите отдели на Комисията;
10. заключава, че ако оценката сочи, че икономическата целесъобразност и ефективността на децентрализираната администрация не са гарантирани, Европейският съюз не следва да избягва обръщането на настоящата тенденция към изнасяне на задачите на Комисията и следва да установи ясни правила за прекратяване на мандата на децентрализираните агенции;
11. подкрепя намерението на Комисията да не предлага нови децентрализирани агенции, докато не бъде приключена оценката, по-специално предвид това, че границите на настоящата многогодишна финансова рамка биха затруднили изключително много финансирането, към момента, на нов общностен орган без съществено препрограмиране;
12. счита, че от гледна точка на бюджета, следните точки са ключови въпроси от дневния ред на междуинституционалната работна група върху бъдещето на агенциите на ЕС:
Създаване на определение за агенция
13. припомня в това отношение определението за „агенция“, установено на тристранната среща на 7 март 2007 г., по време на която беше постигнато съгласие, че за целите на прилагане на точка 47 от Междуинституционалното споразумение от 17 май 2006 г. определението за „агенция“ се формира в зависимост от това, дали въпросният орган е бил създаден съгласно член 185 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности
ОВ C 248, 16.9.2002 г., стр. 1. (Финансов регламент);
14. би желал да подчертае значението, което придава на ясната и последователна обща терминология по отношение на агенциите, която следва да бъде установена за обща употреба; припомня, че „регулаторните агенции“ са само подгрупа на децентрализираните агенции;
Нови агенции - връзка между законодателните процедури и бюджетните прерогативи
15. счита, че е от значение да се обсъдят проблемите, свързани с времевия график, както и с правните и процедурни аспекти, които биха могли да възникнат в случай, че не се постигне навременно споразумение относно финансирането на нови агенции съгласно точка 47 от Междуинституционалното споразумение от 17 май 2006 г. паралелно с решенията, взети от законодателя; счита, че е също толкова съществено да се обмислят някои процедурни гаранции, за да се осигури пълното участие на бюджетния орган във всички въпроси, които имат отражение върху бюджета, като например разширяване на обхвата от задачи на агенциите;
16. припомня, че още през 2005 г. Парламентът призова за задължителни оценки на разходите и ползите преди да се предлага нова агенция, която оценка следва по-специално да се концентрира върху въпроса дали „вариантът „агенция“ (включително вероятните разходи за надзор и координация) е икономически по-ефективен, отколкото съответните задачи да се изпълняват от самите отдели на Комисията“, но също така и върху въпроси като мандат и методи на работа на агенцията или степента ѝ на зависимост от Комисията, тъй като това често е от особен интерес за законодателя;
Съществуващи агенции - надзор
17. подчертава необходимостта от редовна и координирана оценка и контрол - като се избягват повторенията и препокриването - за да се прецени добавената стойност на вече съществуващите децентрализирани агенции, които вече не попадат в обхвата на точка 47 от Междуинституционалното споразумение от 17 май 2006 г.; счита това за последващи действия по отношение на извършената преди това работа, която доведе до съвместната декларация относно агенциите на Общността, приета на тристранната среща на 18 април 2007 г., „да се извършва редовна оценка на съществуващите агенции на Общността, като се отделя специално внимание на тяхното съотношение между разходи и ползи и се предоставя подробно обяснение на критериите, използвани при подбора на агенции за оценка“;
18. отбелязва, че осъщественият анализ следва да отговаря на някои основни въпроси, свързани с разходите и ползите, и би могъл да се провежда, наред с друго, в съответствие със следните критерии:
- Съответствие: до каква степен целите, предвидени в учредителния регламент на агенцията, са съответствали на нивото на разрешените в бюджета публични разходи?
- Ефективност: какви резултати (въздействие) са били постигнати от дейността на агенцията?
- Ефикасност (икономическа целесъобразност): доколко икономично различните вложени ресурси са били превърнати в резултати? Били ли са (очакваните) резултати(те) постигнати на разумна цена, по-специално по отношение на назначените служители и вътрешната организация?
19. посочва, че предвид цялостното бюджетно отражение на агенциите Комисията трябва убедително да покаже, че европейското управление посредством агенции е икономически най-ефективната, ефикасна и подходяща възможност за прилагане на европейските политики в момента и в близко бъдеще;
Обща рамка
20. настоява, че е необходимо да се създадат минимални общи стандарти по отношение на, наред с друго, ролята и политическата отговорност на Комисията във връзка с агенциите, подкрепата, която следва да се предостави от приемащите държави и навременното и прозрачно решение относно седалището на агенцията, което би могло да се посочи в учредителния регламент на агенцията;
21. припомня, че е необходимо действията на агенциите да се ръководят от ясни граници на отчетност, в съответствие с разпоредбите на Финансовия регламент; подчертава задълженията на агенциите по отношение на процедурата за освобождаване от отговорност във връзка с изпълнението на бюджета;
22. счита освен това, че е изключително важно да се направи опит за определяне на някои общи правила за представянето на бюджетите на агенциите с цел бюджетните показатели, като например степен на изпълнение на агенциите или индивидуални дялове на техните приходи и разходи, да бъдат по-прозрачни и сравними; счита, че би могло да е необходимо общото представяне на субсидиите за агенциите в бюджета на ЕС да бъде адаптирано спрямо задачите и ролята на новото поколение от агенции;
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
16.7.2008 г.
Резултат от окончателното гласуване
+:
–:
0:
36
0
0
Членове, присъствали на окончателното гласуване
Laima Liucija Andrikienė, Richard James Ashworth, Reimer Böge, Simon Busuttil, Valdis Dombrovskis, James Elles, Hynek Fajmon, Salvador Garriga Polledo, Ingeborg Gräßle, Ville Itälä, Alain Lamassoure, Margaritis Schinas, László Surján, Herbert Bösch, Brigitte Douay, Vicente Miguel Garcés Ramón, Louis Grech, Catherine Guy-Quint, Jutta Haug, Vladimír Maňka, Cătălin-Ioan Nechifor, Gary Titley, Ralf Walter, Daniel Dăianu, Nathalie Griesbeck, Anne E. Jensen, Jan Mulder, Kyösti Virrankoski, Helga Trüpel, José Albino Silva Peneda,Esko Seppänen, Sergej Kozlík
Заместник(ци), присъствал(и) на окончателното гласуване
Michael Gahler, Juan Andrés Naranjo Escobar, Bárbara Dührkop Dührkop, Thijs Berman
Заместник(ци) (чл. 178, пар. 2), присъствал(и) на окончателното гласуване
16.7.2008
СТАНОВИЩЕ на комисията по бюджет ЕН КОНТРОЛ
на вниманието на комисията по конституционни въпроси
относно стратегията за бъдещото определяне на институционалните аспекти на регулаторните агенции
(008/2103(INI))
Докладчик по становище:
Edit Herczog
ПРЕДЛОЖЕНИЯ
Комисията по бюджети приканва водещата комисия по бюджетен контрол да включи в предложението за резолюция, което ще приеме, следните предложения:
1. припомня, че през 2005 г. Комисията предложи междуинституционално споразумение с цел създаване на хоризонтална рамка за създаване, структура, начин на функциониране, оценка и контрол на европейските регулаторни агенции;
2. отбелязва, че въпреки общата подкрепа от страна на Парламента преговорите със Съвета относно този проект за споразумение влязоха в период на застой през 2006 г., тъй като бяха изразени съмнения относно юридическата целесъобразност на едно междуинституционално споразумение;
3. изразява съгласие, че създаването на агенции не е било съпровождано от едно общо виждане относно ролята на агенциите в ЕС и че отсъствието на такова виждане е затруднило ефективната дейност на агенциите;
4. Подчертава, че значението на агенциите в административната рамка на ЕС изисква разбирателство между институциите на ЕС по отношение на целта и ролята на агенциите – нещо, което понастоящем отсъства;
5. отбелязва намерението на Комисията, в очакване на решение относно нейното предложение за създаване на междуинституционална работна група по въпросите на бъдещото управление на агенциите, да:
· оттегли своето предложение за междуинституционално споразумение;
· извърши хоризонтална оценка на регулаторните агенции до края на 2009 г. и да оповести резултатите на Парламента и Съвета във възможно най-кратък срок;
· не предлага нови регулаторни агенции преди завършването на тази оценка;
· да извърши преглед на собствените си вътрешни системи, които уреждат отношенията с агенциите, както и на методологията за извършване на оценки на въздействието на агенциите;
6. изтъква, че съгласно данните, предоставени от Комисията в нейното съобщение, понастоящем съществуват 29 агенции, които наемат около 3800 души персонал, с годишен бюджет от приблизително 1,1 млрд. евро, включително принос на Общността от около 559 млн. евро;
7. изразява настоятелно възгледа, че процедурата по одит/освобождаване от отговорност трябва да бъде пропорционална на общия бюджет на агенциите; по-специално отбелязва, че ресурсите, с които разполага Сметната палата, не са нараснали в съответствие с броя на агенциите през последните години;
8. повтаря изразеното в параграф 7 от своите резолюции от 22 април 2008 г. относно освобождаване от отговорност желание Сметната палата или друг независим одитор да подлага агенциите на редовни (и ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;
9. изразява становището, че всички агенции следва да предоставят, съвместно с тяхното щатно разписание, преглед на техния постоянен и временен персонал и на националните експерти, съвместно с промените спрямо предходните две години;
10. обръща внимание на предстоящия специален доклад на Европейската сметна палата № 5/2008 относно правилното финансово управление на агенциите, особено във връзка с одитите на изпълнението;
11. призовава Комисията да обедини административните функции на по-малките агенции с цел създаване на критична маса, необходима за задоволителното спазване от страна на агенциите на текущите правила относно обществените поръчки, на Финансовия регламент и на Правилника за служителите;
12. настоятелно призовава Комисията да предприеме критична проверка на бюджетните искания на агенциите, тъй като повечето агенции не оползотворяват изисканите фондове;
13. изисква от водещата комисия да вземе предвид гореспоменатия специален доклад на Сметната палата, преди да представи своя доклад в пленарно заседание;
14. предлага въпросите, които ще се обсъждат от предложената междуинституционална група за бъдещето управление на агенциите, да включват следното:
· необходимостта от стандартен подход между агенциите по отношение на представяне на техните дейности през въпросната финансова година и на техните отчети и доклади относно бюджетното и финансово управление;
· стандартно изискване към всички директори на агенции за изготвяне и подписване на декларация за достоверността и точността на отчетите, включително изразените, при необходимост, резерви;
· хармонизиран модел, приложим за всички агенции и децентрализирани органи на Общността, който прави ясни разграничения между
- годишен доклад, предназначен за широка публика, относно операциите, дейността и постиженията на органа;
- финансови отчети и доклад за изпълнението на бюджета;
- доклад за дейността, който следва модела на докладите за дейността, изготвяни от генералните директори на Комисията;
- подписана от директора на органа декларация за достоверността и точността на отчетите, придружена от резерви или забележки, които според него е удачно да бъдат представени на вниманието на органа, отговарящ за освобождаване от отговорност във връзка с изпълнението на бюджета;
· необходимостта от определяне на принципите за решаване дали и до каква степен таксите или плащанията следва да бъдат източник за финансиране на агенциите;
· необходимостта от извършване на непрекъснат преглед на потребностите на съществуващите агенции и от определяне на критерии, за да може да се решава кога една агенция е постигнала своите цели и може да бъде закрита.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
15.7.2008 г.
Резултат от окончателното гласуване
+:
–:
0:
17
0
1
Членове, присъствали на окончателното гласуване
Jean-Pierre Audy, Herbert Bösch, Paulo Casaca, Jorgo Chatzimarkakis, Antonio De Blasio, Esther De Lange, Petr Duchoň, James Elles, Szabolcs Fazakas, Christofer Fjellner, Ingeborg Gräßle, Ashley Mote, Bart Staes
Заместник(ци), присъствал(и) на окончателното гласуване
Edit Herczog, Pierre Pribetich, Paul Rübig, Margarita Starkevičiūtė, Петя Ставрева
23.7.2008
СТАНОВИЩЕ на комисията по икономически и парични въпроси
на вниманието на комисията по конституционни въпроси
относно стратегията за бъдещото уреждане на институционалните аспекти на регулаторните агенции
( 2008/2103(INI) )
Докладчик по становище:
Eoin Ryan
ПРЕДЛОЖЕНИЯ
Комисията по икономически и парични въпроси приканва водещата комисия по бюджетен контрол да включи в предложението за резолюция, което ще приеме, следните предложения:
1. изразява съжаление, че на равнище Съвет проектът за междуинституционално споразумение от 2005 г. относно оперативната рамка на европейските регулаторни агенции влезе в период на застой; приветства инициативата на Комисията да започне повторно обсъждане относно ролята на агенциите в управленската структура на Европейския съюз;
2. подчертава важната роля, която регулаторните агенции могат да играят в качеството им на специални и помощни органи на институциите на Общността и на държавите-членки със собствена правосубектност, за непрекъснато изпълнение на специални задачи в областите от компетентността на ЕС, както и в сътрудничеството в рамките на ЕС;
3. подчертава, че регулаторните агенции трябва да се създават съобразно единни критерии и техните структура и начин на работа трябва да съответстват на общите принципи на институционален баланс, добро управление и добра администрация;
4. изтъква, че създаването на регулаторна агенция трябва да е въз основа на законодателен акт и да е обосновано от съображения за необходимост, ефикасност и пропорционалност; изтъква, че по отношение на области със споделена компетентност между Европейския съюз и държавите-членки създаването трябва да е обосновано в съответствие с принципа за субсидиарност;
5. счита, че регулаторните агенции трябва да се придържат към обща рамка, въвеждаща ясен мандат и ефикасна административна и изпълнителна структура, за да имат законна роля в Европейския съюз; счита, че силата на актовете на регулаторните агенции произтича от основния законодателен акт, с който са създадени, и че тези актове нямат законодателен характер, докато не се приемат впоследствие от институциите на ЕС в съответствие с подходящата законодателна процедура;
6. споделя загрижеността на Комисията, че при липса на ясна обща рамка и ясно определен мандат регулаторните агенции могат да навлязат в области извън тяхната компетентност;
7. подчертава, че принципите на добро управление изискват пълна гаранция на независимостта, демократичния контрол, прозрачността и участието на заинтересовани страни в работата на регулаторните агенции;
8. припомня, че независимостта на работата на регулаторните агенции трябва да се основава на следните условия: пригодност и компетентност на техните членове, обективност и безпристрастност на дейността на членовете им, забрана за всякакви външни указания или препоръки, наличие на строги правила за избягване на пристрастност и конфликти на интереси, необходимост от много високо равнище на лоялност и прозрачност, периодична ротация на членовете им и възможност за тяхното отстраняване, установяване на правила и кодекси съвместно със заинтересованите страни, преследване на незаконно поведение или на друга намеса, както и установяване на други подходящи механизми;
9. заявява, че е необходим ефективен правен, икономически, политически и граждански контрол, за да се гарантира демократичният контрол върху регулаторните агенции;
10. заявява повторно, че всички агенции трябва да имат съответна демократична отчетност към институциите на ЕС, да се създават съгласно решението Meroni
Дело 9/56 Meroni срещу Висшия орган [1957/58] ECR 133. и по всяко време да извършват дейността си при спазване на принципа на пропорционалност и, в случай че се занимават с въпроси от областта на споделената компетентност, при спазване на принципа на субсидиарност;
11. счита, че е от изключително значение да се укрепи ролята на Парламента в работата на агенциите, да се гарантира неговото участие в процесите на назначаване и отстраняване на отговорните членове, както и осъществяването на редовен и систематичен контрол върху упражняването на правомощията на тези членове;
12. поставя под въпрос необходимостта от създаване на регулаторни агенции, когато те не допринасят допълнително в области, в които вече действат национални или други независими регулаторни агенции; счита, че в такъв случай средствата следва по-скоро да се използват за засилване на националните органи и че консултациите и обменът на добри практики следва да се провеждат в рамките на мрежови структури или на форумите на Общността; подчертава значението на извършването на оценка на въздействието преди създаване на регулаторни агенции, с цел да се избегне препокриването на функции и сфери на компетентност;
13. призовава за приемане на ясни правила за оценка на работата на регулаторните агенции; счита, че анализите на съотношението между разходите и ползите са полезен инструмент за оценка на работата и изпълнението на задачите на агенциите;
14. счита, че прозрачността на регулаторните агенции трябва да се гарантира, по-специално по отношение на тяхната работа, разкриването на информация и достъпността до нея, както и планирането и отчетността на техните действия;
15. счита, че участието в дейността на регулаторните агенции трябва да се гарантира посредством формално структуриране на процесите на консултация и диалог със заинтересованите страни;
16. застъпва се за това, че принципите на добра администрация трябва да се гарантират от общ подход по отношение на процесите на подбор на служителите, съставянето на бюджета и администрирането на ресурсите, ефикасното управление и оценката на изпълнението на задачите;
17. подкрепя решението на Комисията да не предлага създаване на нови агенции до приключване на своята оценка в края на 2009 г.; подкрепя решението на Комисията да пристъпи към предложението за създаване на нови регулаторни агенции в областта на енергетиката и далекосъобщенията; изтъква обаче, че тези две нови агенции и съществуващите агенции ще трябва да спазват бъдещата обща рамка, която ще установява ролята, структурата, мандата, отчетността, законността и прозрачността на регулаторните агенции; призовава за извършване на оценка на съществуващите агенции след постигане на споразумение относно обща рамка; насърчава изменението на основни актове, които уреждат съществуващите регулаторни агенции, с цел да ги приведат в съответствие със съгласуваната обща рамка;
18. призовава за сътрудничество между регулаторните агенции в Европейския съюз и за разглеждане, в рамките на годишния хоризонтален доклад относно агенциите, на възможността за консолидиране на тези агенции, които имат подобни правомощия, така че да осъществяват съвместна дейност, както и възможността за закриване на агенциите, за които вече няма основание да съществуват.
19. припомня призива както на Парламента, така и на Комисията, изразен в проекта за междуинституционално споразумение от 2005 г., в основния акт да се включи решение относно седалището на всяка агенция.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
16.7.2008 г.
Резултат от окончателното гласуване
+:
–:
0:
33
0
0
Членове, присъствали на окончателното гласуване
Mariela Velichkova Baeva, Zsolt László Becsey, Pervenche Berès, Slavi Binev, Sebastian Valentin Bodu, Sharon Bowles, David Casa, Manuel António dos Santos, Elisa Ferreira, Jean-Paul Gauzès, Donata Gottardi, Benoît Hamon, Gunnar Hökmark, Sophia in ‘t Veld, Othmar Karas, Wolf Klinz, Andrea Losco, Astrid Lulling, Gay Mitchell, Joseph Muscat, John Purvis, Heide Rühle, Eoin Ryan, Antolín Sánchez Presedo, Salvador Domingo Sanz Palacio, Ivo Strejček, Ieke van den Burg, Sahra Wagenknecht
Заместник(ци), присъствал(и) на окончателното гласуване
Dragoş Florin David, Thomas Mann, Gianni Pittella, Bilyana Ilieva Raeva, Theodor Dumitru Stolojan
17.7.2008
СТАНОВИЩЕ на комисията по промишленост, изследвания и енергетика
на вниманието на комисията по конституционни въпроси
относно стратегията за бъдещото уреждане на институционалните аспекти на регулаторните агенции
( 2008/2103(INI) )
Докладчик по становище:
Paul Rübig
ПРЕДЛОЖЕНИЯ
Комисията по промишленост, изследвания и енергетика приканва водещата комисия по конституционни въпроси да включи в предложението за резолюция, което ще приеме, следните предложения:
1. приветства съобщението на Комисията, озаглавено „Европейските агенции – Пътят напред”( COM(2008)0135 ) относно стратегия за бъдещото уреждане на институционалните аспекти на регулаторните агенции, като цяло, и нейното намерение да започне отново междуинституционален диалог относно бъдещето на агенциите на ЕС и тяхната роля в европейското управление; въпреки това счита, че този принос е плах и е възможно да се окаже неефективен по отношение на постигането на ясен и реален резултат от обсъждането;
2. изразява съжаление относно липсата на обща стратегия относно създаването на агенции на ЕС, в частност изброените в Приложение І, които попадат в компетенциите на комисията по промишленост, изследвания и енергетика; отбелязва, че нови агенции се създават за всеки отделен случай, което води до непрозрачна разнородна мозайка от регулаторни агенции, изпълнителни агенции и други органи на Общността, като всяка агенция и всеки орган са изградени по свой собствен модел;
3. подчертава необходимостта от хармонизиране на всичките съществуващи 29 агенции, както и от изготвяне на ясна стратегия за нови агенции или други органи на Общността; призовава Комисията да представи предложение за рамков регламент, който установява ясни хоризонтални правила за тяхното създаване, структура, дейност, оценка и контрол;
4. настоява, преди създаването на нова агенция или друг орган на Общността систематично да се извършва задължителна оценка на въздействието, включваща оценка на уместността, ефективността от гледна точка на разходите и ефикасността, и създаването на нова агенция или друг орган на Общността да се постави в зависимост от ясно и недвусмислено заключение, че делегирането на определени задачи на Комисията на такава нова агенция или друг орган на Общността ще създаде добавена стойност;
5. предлага преструктуриране на всички бюджетни редове, касаещи агенции и други органи на Общността, с цел повишаване на прозрачността и контрола; предлага да се разгледа идеята за обединяване на всичките въпросни бюджетни редове в една бюджетна функция;
6. призовава Комисията да представи резултатите от своята хоризонтална оценка на агенциите най-късно до края на лятото на 2009 г.; изисква от Комисията да създаде показатели за сравняване на тези резултати и да утвърди ясни правила за прекратяване на мандата на агенции в случай на слаби резултати.
6.
ПРИЛОЖЕНИЕ
Регулаторни агенции
АГЕНЦИЯ
СЕДАЛИЩЕ
МАНДАТ НА АГЕНЦИЯТА
БЮДЖЕТ
Източник: COM(2007)300в милиони евро
ПЕРСОНАЛ
Източник: COM(2007)300
ОСНОВНИ ЗАДАЧИ
ОЦЕНКА
ENISAЕвропейска агенция за мрежова и информационна сигурност
ХераклионГърция
14. 03. 2004 г. - 14. 03. 2009 г.
ППБ 2008: 8.1
2008: 44
- Увеличава възможностите на ЕС и държавите-членки за предотвратяване, разглеждане и разрешаване на проблемите на мрежовата и информационната сигурност
Ретроспективна оценка: 2007 Главен отговарящ за оценката: Комисията
Европейски надзорен орган на глобалната навигационна спътникова система "Галилео"
предстои да бъде определено
предстои да бъде определен
ППБ 2008: 10.5
2008: 50
Лицензиращ орган за схемата за концесия на програма "Галилео"- Развива европейската система ГНСС
- осигурява безопасност и сертифициране
- управлява споразумението EGNOS
Главен отговарящ за оценката: Органът
EECMAЕвропейски орган за пазара на електронни съобщения
(подложен на обсъждане)
предстои да бъде определено
2009 г. - предстои да бъде определен
предстои да бъде определен
предстои да бъде определен
Предложение на ЕК:- Подобряване на съответствието на регулирането в ЕС
- Укрепване на сътрудничеството между националните регулаторни органи и Комисията
- A14 Създаване на център на експертно мнение за регулаторни въпроси, свързани с анализа на пазара и предоставянето на презгранични общностни услуги
предстои да бъде взето решение
ACERАгенция за сътрудничество между енергийните регулатори
(подложена на обсъждане)
предстои да бъде определено
2009 г. - предстои да бъде определен
предстои да бъде определен
предстои да бъде определен
Предложение на ЕК:- Преразглежда, отделно за всеки случай, решения, взети от националните регулаторни органи по трансгранични въпроси и гарантира, че между мрежовите оператори е налице сътрудничество в достатъчна степен
предстои да бъде взето решение
Изпълнителни агенции
АГЕНЦИЯ
СЕДАЛИЩЕ
МАНДАТ НА АГЕНЦИЯТА
БЮДЖЕТ
Източник: COM(2007)300в милиони евро
ПЕРСОНАЛ
Източник: COM(2007)300
ОСНОВНИ ЗАДАЧИ
ОЦЕНКА
EACIИзпълнителна агенция за конкурентоспособност и иновации
БрюкселБелгия
01. 01. 2003 г. - 31. 12. 2015 г.
В рамките на общия бюджет: 9.9 В рамките на програмата "Марко Поло": 0.8
Длъжности, одобрени съгласно бюджета на Общността: 36
- Управлява Програма ИЕЕ (Интелигентна енергия - Европа)- Също така управлява инициативата в областта на екологичните иновации и мрежата Enterprise Europe, както и програмата "Марко Поло"
--
ERCИзпълнителна агенция на Европейския съвет за научни изследвания
БрюкселБелгия
01. 01. 2008 г. - 31. 12. 2017 г.
2008: 19.9 2009: 35.6
Общо 7ма PП:
231,3
2008 г.: 2202013 г.: 389
- Европейски финансиращ орган, създаден с цел подкрепа на управлявани от инвеститори гранични изследвания
--
REAИзпълнителна агенция за научни изследвания на Европейската комисия
БрюкселБелгия
01. 01. 2008 г. - 31. 12. 2017 г.
2008: 14.62009: 35.2
Общо 7ма PП:
251,8
2008 г.: 2742013 г.: 558
- Управлява значителна част от Седмата рамкова програма за научни изследвания, технологично развитие и демонстрационни дейности (РП7)
--
Други органи на Общността
АГЕНЦИЯ
СЕДАЛИЩЕ
МАНДАТ НА АГЕНЦИЯТА
БЮДЖЕТ
в милиони евро
ПЕРСОНАЛ
Източник: COM(2007)300
ОСНОВНИ ЗАДАЧИ
ОЦЕНКА
ЕИТЕвропейски институт за иновации и технологии
предстои да бъде взето решение за избор между Австрия, Унгария и Полша
началото на дейността е предвидено за втората половина на 2008 г.
Финансиране от Общността: 308.7
Ще се състои от няколко общности на познания и новаторство (ОПН) и централно управление от около 60 човека
- ускоряване на трансфера на знания с цел подпомагане на иновациите- насърчаване на създаването на отделни изследователски предприятия и нови предприятия
--
СТИСъвместни технологични инициативи
- ГКВ- "Чисто небе"
- ИИЛ
- ENIAC
- ARTEMIS
- ГМОСС
В зависимост от СТИ
В зависимост от СТИ
В зависимост от СТИ
В зависимост от СТИ
- дългосрочни публично-частни партньорства- подкрепа за широкомащабни международни изследователски дейности в области от значителен интерес за европейската индустриална конкурентоспособност и въпроси от важно обществено значение
--
СИ ITERЕвропейско съвместно предприятие за „ITER“ и развитие на термоядрената енергия
БарселонаИспания
начало на дейността: 19. 04. 2007 г.
9 653 с участие на Евратом в размер на 7 649
2008 г.: 145 длъжности (60 постоянни и 85 временни)
- подкрепя проекти за ускоряване на разработването на термоядрения синтез като чиста и устойчива енергия
--
СИ SESAR Управление на въздушното движение
БрюкселБелгия
Участие на ЕС: 700
2008 г.: предвидени са 23 длъжности
- разработва системата за управление на въздушното движение от ново поколение, способна да гарантира безопасността и гладкото осъществяване на въздушния транспорт в световен мащаб в следващите 30 години
--
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
16.7.2008 г.
Резултат от окончателното гласуване
+:
–:
0:
46
0
0
Членове, присъствали на окончателното гласуване
John Attard-Montalto, Šarūnas Birutis, Jan Březina, Jerzy Buzek, Jorgo Chatzimarkakis, Dragoş Florin David, Pilar del Castillo Vera, Adam Gierek, Norbert Glante, András Gyürk, Fiona Hall, David Hammerstein, Rebecca Harms, Erna Hennicot-Schoepges, Ján Hudacký, Romana Jordan Cizelj, Werner Langen, Anne Laperrouze, Angelika Niebler, Reino Paasilinna, Atanas Paparizov, Francisca Pleguezuelos Aguilar, Anni Podimata, Miloslav Ransdorf, Vladimír Remek, Herbert Reul, Teresa Riera Madurell, Paul Rübig, Andres Tarand, Britta Thomsen, Patrizia Toia, Claude Turmes, Nikolaos Vakalis, Alejo Vidal-Quadras
Заместник(ци), присъствал(и) на окончателното гласуване
Danutė Budreikaitė, Zdzisław Kazimierz Chmielewski, Dorette Corbey, Avril Doyle, Juan Fraile Cantón, Françoise Grossetête, Satu Hassi, Toine Manders, Pierre Pribetich, Esko Seppänen, Silvia-Adriana Ţicău, Vladimir Urutchev
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
11.9.2008 г.
Резултат от окончателното гласуване
+:
–:
0:
19
2
1
Членове, присъствали на окончателното гласуване
Jim Allister, Richard Corbett, Jean-Luc Dehaene, Andrew Duff, Maria da Assunção Esteves, Ingo Friedrich, Sylvia-Yvonne Kaufmann, Timothy Kirkhope, Jo Leinen, Íñigo Méndez de Vigo, Ashley Mote, József Szájer, Riccardo Ventre, Andrzej Wielowieyski
Заместник(ци), присъствал(и) на окончателното гласуване
Costas Botopoulos, Catherine Boursier, Klaus Hänsch, Urszula Krupa, Gérard Onesta, Georgios Papastamkos, Sirpa Pietikäinen, Reinhard Rack, Luis Yañez-Barnuevo García, Mauro Zani
