Въпрос с искане за устен отговор O-000186/2011
до Комисията
Член 115 от Правилника за дейността
Marisa Matias
,
Sabine Wils
,
Nikolaos Chountis
от името на групата GUE/NGL Относно: Позицията на ЕС преди срещата на високо равнище на Общото събрание на ООН относно незаразните заболявания
Четирите основни незаразни заболявания (НЗЗ) – сърдечно-съдовите заболявания, ракът, хроничните белодробни заболявания и диабетът – са причина за смъртта на трима от всеки петима души по света и предизвикват голяма социално-икономическа вреда. Хората над 60 години представляваха 75% от 35-те милиона починали от НЗЗ по света през 2004 г., като мнозинството от тях са в страните с ниски и средни доходи. Сърдечно-съдовите заболявания, болестите на дихателната система и ракът са най-често срещаните причини за смъртта в ЕС. Днес в Европа от хроничната обструктивна белодробна болест са засегнати 30 милиона души. Всяка година в ЕС се диагностицират приблизително 3,4 милиона нови случая на рак, а според прогнозите до 2025 г. 29 милиона души в Европа ще бъдат засегнати от диабет.
НЗЗ представляват глобална заплаха и за тях е необходимо глобално решение. Поради това Общото събрание на ООН реши през май 2010 г. да свика среща на високо равнище относно предотвратяването и контрола на НЗЗ на 19-20 септември 2011 г. с участието на държавни и правителствени глави. Изключително важно е ЕС да даде своя принос за успешния изход от срещата на високо равнище, за да бъде спряна глобалната епидемия на НЗЗ.
Като се има предвид, че на Европа се пада най-големият дял от НЗЗ, какви действия възнамерява да предприеме Комисията, за да гарантира водещата роля на ЕС в разработването на подходяща стратегия на срещата на върха на ООН относно незаразните заболявания през септември 2011 г.?
Освен това какви стъпки ще предприеме Комисията, за да гарантира достатъчно добро прилагане на резултатите от срещата на върха в Европейския съюз?
