17.11.2008
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Jürgen Schröder
от името на групата PPE-DE
относно действията на ЕС в отговор на влошаващото се положение в източната част на Демократична република Конго
Резолюция на Европейския парламент относно действията на ЕС в отговор на влошаващото се положение в източната част на Демократична република Конго
Европейският парламент ,
–
като взе предвид своята резолюция от 23 октомври 2008 г. относно Демократична република Конго: сблъсъци в източните гранични райони на ДРК,
–
като взе предвид своята резолюция от 21 февруари 2008 г. относно Северно Киву,
–
като взе предвид своята резолюция от 17 януари 2008 г. относно положението в Демократична република Конго и изнасилването като военно престъпление и предишните си резолюции относно нарушаването на правата на човека в Демократична република Конго (ДРК),
като взе предвид резолюцията на Съвместната парламентарна асамблея АКТБ-ЕС от 22 ноември 2007 г. относно положението в Демократична република Конго, и по-специално в източната част на страната, и отражението върху региона,
–
като взе предвид своята резолюция от 15 ноември 2007 г. относно действията на ЕС в отговор на ситуации на нестабилност в развиващите се страни,
–
като взе предвид съобщението на Комисията от 25 октомври 2007 г., озаглавено „ЕС в търсене на отговор за справяне със ситуации на несигурност – намеса в трудна среда с цел устойчиво развитие, стабилност и мир“ (COM(2007)0643) и приложения към него работен документ на службите на Комисията (SEC(2007)1417),
–
като взе предвид Резолюция 60/1 на Общото събрание на Обединените нации от 24 октомври 2005 г. относно резултатите от Световната среща на върха през 2005 г., и по-специално параграфи 138-140 относно отговорността за защита на населението,
–
като взе предвид декларацията на Съвета от 10 октомври 2008 г. относно положението в източната част на ДРК,
–
като взе предвид изявлението на Съвета от 10 и 11 ноември 2008 г.,
–
като взе предвид член 103, параграф 2 от своя правилник,
А.
като има предвид, че сраженията между конгоанската армия, бунтовническите войски на Лорен Нкунда, бойците на Демократичните сили за освобождение на Руанда (FDLR) и на Май-Май се разрастват и подлагат на огромни изпитания цивилното население на Северно Киву,
Б.
като има предвид, че конфликтът в ДРК е отнел живота на повече от 5 милиона души от 1998 г. насам и все още причинява, пряко или косвено, смъртта на приблизително 1500 души на ден,
В.
като има предвид, че на 11 ноември 2008 г. Съветът за сигурност на ООН още веднъж обсъди положението в източната част на ДРК, без да се стигне до споразумение за подсилване на Мисията на ООН в ДРК (MONUC) с войска от още 3000 души, както беше поискано от MONUC,
Г.
като има предвид, че Съветът призовава за засилване на сътрудничество между ЕС, неговите държавите-членки и MONUC, без обаче да се осигуряват войски,
Д.
като има предвид, че според докладите на ООН подновените сражения в Северно Киву са довели до голям брой жертви и до изселване на повече от 250 000 души,
Е.
като има предвид, че след подписването на мирното споразумение от Гома на 23 януари 2008 г. в източните части на ДРК се извършвани масови убийства, изнасилвания на млади момичета, майки и баби, насилствено набиране като войници на цивилни и деца, както и многобройни други прояви на насилие и сериозни нарушения на правата на човека от бунтовническите сили на Лорен Нкунда, от бойците на FDLR и Май-Май и от самата конгоанска армия,
Ж.
като има предвид, че Мисията на ООН в ДРК (MONUC), съгласно глава VII от Хартата на ООН, има мандат, който й дава право да използва всички необходими средства, за да предотврати всеки опит за прибягване до сила от страна на която и да е въоръжена групировка, чуждестранна или конгоанска, и да гарантира защитата на цивилното население при непосредствена заплаха от физическо насилие, но се нуждае от средства и качествени войски, необходими за изпълнение на този мандат,
З.
като има предвид, че на своята среща на върха в Найроби на 7 ноември 2008 г. Африканският съюз призова за незабавно прекратяване на огъня и откриване на хуманитарни коридори и разгледа възможността за изпращане на войски в региона,
И.
като има предвид, че конгоанската армия не разполага с необходимите човешки, технически и финансови ресурси, за да изпълнява задачите си в източните провинции на ДРК, което накърнява нейната роля за защита на населението и повторно установяване на мир,
Й.
като има предвид, че е жизненоважно да се намери политическо решение на конфликта в източните провинции на ДРК, за да се консолидират мирът и демокрацията и да се насърчат стабилността и развитието в района за благоденствието на всички народи в региона на Големите езера,
К.
като има предвид, че гражданската война в региона, която продължава вече четири години, се придружава от системно ограбване на богатствата на страната, извършвано от съюзниците и противниците на конгоанското правителство,
Л.
като има предвид, че служителите в сферата на хуманитарната помощ докладват, че в източните провинции на ДРК местното и напусналото домовете си население се изтощава все повече и повече и че продължаващите сражения не позволяват на тези служители да достигнат до някои области, които спешно се нуждаят от храна и медицинска помощ,
М
като има предвид, че недохранването е допълнителен аспект от изключителната уязвимост на населението, живеещо понастоящем в източните провинции на ДРК, и като има предвид, че данните от програмите за медицинска помощ на Médecins sans Frontières (MSF- „Лекари без граници“) съдържат тревожни показатели за мащаба на недохранването в източните провинции на ДРК,
Н.
като има предвид, че ЕС недвусмислено осъжда неотдавнашните изявления на Лорен Нкунда, призоваващи към сваляне на избраното и легитимно правителство на ДРК,
1.
изразява крайната си загриженост относно възобновените сражения между конгоанската армия и възраждащите се милиции в Северно Киву;
2.
изразява гневното си възмущение от масовите убийства, престъпленията срещу човечеството и проявите на сексуално насилие срещу жени и момичета в източните провинции на ДРК и призовава всички съответни национални и международни органи системно да предават извършителите на съд; призовава Съвета за сигурност на ООН спешно да вземе всички мерки, които могат реално да предотвратят нови атаки срещу цивилното население на източните провинции на ДРК;
3.
приветства споразумението между ДРК и Руанда, обявено от двамата министри на външните работи, позволяващо на разузнавателни групи на Руанда да влизат в ДРК и да си сътрудничат в конгоанската армия с цел преустановяване на присъствието на милицията на Хуту в региона;
4.
призовава Congrès National pour la Défense du Peuple (CNDP – Национален конгрес за народна защита) да се завърне незабавно и безусловно към мирния процес, с който се е ангажирал в Гома през януари 2008 г.;
5.
призовава Африканския съюз, Съвета за сигурност на ООН и ключови международни участници като ЕС, САЩ и Китай да увеличат натиска върху всички страни, за да насърчат мирния процес с оглед на намиране на решение на проблема с контрола на минералните ресурси и със стремеж по-скоро към постигане на широко мирно споразумение, отколкото само към прекратяване на огъня, и освен това призовава тези участници да упражнят натиск върху Руанда и Уганда, за да поемат задължение за прекратяване на свободното движение и операции на войските на Нкунда на тяхна територия;
6.
настоятелно призовава всички участници да възстановят правовата държава и да се борят срещу безнаказаността, особено по отношение на масовите изнасилвания на жени и момичета и набирането на деца войници;
7.
призовава правителството на ДРК, заедно с Руанда и MONUC, да разработи план за изолиране и залавяне на лидерите на геноцида в редиците на FDLR и да предложи повторно заселване в ДРК или реинтеграция в Руанда на тези, които не са участвали в геноцида и са склонни да се демобилизират;
8.
призовава международната общност и Съвета за сигурност на ООН да подсилят MONUC, като предоставят подходящи материали и персонал, за да може тя да изпълнява мандата си, както многократно беше искано от MONUC;
9.
приветства участието на президентите на ДРК и Руанда в срещата на върха в Найроби относно кризата в източната част на ДРК, състояла се на 7 ноември 2008 г., и приветства заключителната декларация на държавните ръководители, изготвена след тази среща;
10.
призовава MONUC да разследва обвиненията, че конгоанската армия заговорничи с FDLR за упражняване на контрол върху доходната търговия с минерали в Северно Киву, и да сложи край на тази практика;
11.
призовава конгоанските органи незабавно да прекратят плячкосването и насилието от страна на правителствените войници, на което са станали свидетели представители на неправителствени организации като Службата на ООН за координация по хуманитарни въпроси (OCHA);
12.
подчертава, че групирането на хора по етнически признак по време на процеса на изселване е потенциално опасно в настоящите обстоятелства;
13.
призовава за нулева толерантност към сексуалното насилие над момичета и жени, което се използва като оръжие, и за налагане на най-строги наказателни санкции на извършителите на такива престъпления; обръща внимание на значението на достъпа до здравни услуги в ситуации на конфликт и в бежански лагери, по-специално предвид скорошните епидемии от холера, коклюш и морбили;
14.
призовава всички заинтересовани страни да се придържат към ангажиментите си да защитават цивилното население и да зачитат правата на човека, както е посочено в мирното споразумение от Гома и комюникето от Найроби, и да ги изпълнят бързо, и освен това призовава всички страни да гарантират, че хуманитарните организации имат безусловен достъп до уязвимите групи от населението в бежанските лагери и извън тях;
15.
насърчава всички правителства от региона на Големите езера да сложат начало на диалог за координиране на усилията си за намаляване на напреженията и прекратяване на насилието в източните части на ДРК, преди този конфликт да се разпространи в целия регион;
16.
призовава Съвета и Комисията да започнат да прилагат от настоящия момент мащабни програми за хуманитарна и медицинска помощ и за реинтеграция, насочени към цивилното население в източните части на ДРК, с особено внимание към подпомагането на жени и момичета, засегнати от престъпления на сексуално насилие, както за да се отговори на непосредствените потребности, така и с оглед на необходимото бъдещо възстановяване; отбелязва ключовата роля на жените във възстановяването на разрушени общности;
17.
призовава за ефективно създаване на механизми за наблюдение, подобни на Кимбърлийския процес, за сертифициране на произхода на природните ресурси, внасяни на пазара на ЕС;
18.
призовава Съвета и всяка държава-членка да предоставят специална помощ на населението на източните части на ДРК;
19.
възлага на своя председател да предаде настоящата резолюция на Съвета, Комисията, върховния представител за ОВППС, правителствата и парламентите на държавите-членки, институциите на Африканския съюз, генералния секретар на ООН, Съвета за сигурност на ООН, Съвета на ООН по правата на човека, както и на правителствата и парламентите от региона на Големите езера.
