16.5.2007
ПРЕДЛОЖЕНИЕ ЗА РЕЗОЛЮЦИЯ
внесено съгласно член 113 от правилника
от Cristiana Muscardini
за наблюдението на джамиите и благонадеждността на имамите
Предложение за резолюция на Европейския парламент за наблюдението на джамиите и благонадеждността на имамите
Европейският парламент ,
–
като взе предвид член 113 от своя правилник,
A.
като има предвид, че средствата за масово осведомяване често съобщават за ситуации, в които множество имами, вместо да проповядват правилата на Корана, подбуждат към омраза, насочена срещу „неверниците”, и подтикват младежите към участие в организации за терористични действия и акции от тип „камикадзе”,
Б.
като има предвид, че такова проповядване не осъжда инфибулацията, многобрачието и насилието над жените - деяния, считани за противозаконни в ЕС, където се закриля човешкото достойнство и се защитават правата на човека,
В.
като има предвид, че джамиите следва свободно да осъществяват правилното протичане на религиозното поклонение, а не да пропагандират тероризъм и омраза или да подбуждат към дейности, които са в противоречие със законите на приемащите държави,
Г.
като изразява желание за това имамите да бъдат подбирани между лицата, оправомощени да проповядват религиозен култ, с оглед истински диалог между културите,
Д.
като настоява джамиите да бъдат наистина само места за молитва,
отправя питане към Комисията
1.
дали не счита за необходимо да наблюдава съществуващите джамии на територията на Съюза, разпределени по държави-членки,
2.
дали не счита за целесъобразно да поиска затварянето на местата, които не притежават характерните белези на място за религиозно поклонение;
3.
дали не счита за целесъобразно да поиска от ислямските страни да определят характеристиките за акредитация на имами на европейска територия.
