P6_TA(2007)0384
Бирма
B6-0330 , 0331 , 0337 , 0339 , 0343 и 0347/2007
Резолюция на Европейския парламент от 6 септември 2007 г. за Бирма
Европейският парламент
, –
като взе предвид първото официално заседание на Съвета за сигурност на Организацията на обединените нации (ООН) за Бирма, проведено на 29 септември 2006 г.,
–
като взе предвид изявлението на Генералния секретар на ООН Ban Ki-moon от 18 юли 2007 г. и адресираното до него писмо от 1 август 2007 г., подписано от 92 бирмански депутата, което включва предложение за национално помирение и демократизация на Бирма,
–
като взе предвид, че на 28 юни 2007 г. председателят на Международния комитет на Червения кръст Jakob Kellenberger безпрецедентно осъди нарушенията на международното хуманитарно право, извършени срещу цивилни граждани и задържани лица от правителството на Бирма, и отправи искане към правителството на Бирма за предприемане на спешни действия за преустановяване на тези нарушения и предотвратяване на извършването им в бъдеще,
–
като взе предвид Регламент (ЕО) № 481/2007 на Комисията от 27 април 2007 г. ОВ L 111, 28.4.2007 г., стр. 50.
за подновяване на ограничителните мерки по отношение на Бирма,
–
като взе предвид решението на правителството на САЩ от 1 август 2007 г. за възобновяване на ограниченията за внос, съдържащи се в Закона за свобода и демокрация в Бирма от 2003 г.,
–
като взе предвид публично отправеното на 23 август 2007 г. от ръководителя на междупарламентарното събрание на Асоциацията на страните от Югоизточна Азия (АСЕАН), Zaid Ibrahim, искане Китай да използва влиянието си за разрешаване на кризата в Бирма,
–
като взе предвид осмата среща Азия-Европа (ASEM) на министрите на външните работи, състояла се на 28 и 29 май 2007 г. в Германия,
–
като взе предвид съобщението на "Студенти от поколение 88" от 8 август 2007 г. за отбелязване на 17-та годишнина от победата на Националната лига за демокрация (НЛД) в парламентарните избори на 27 май 1990 г., в което се осъжда отправянето на конституционни предложения от Националния конгрес, който на 18 юли 2007 г. влезе в своя последен етап,
–
като взе предвид по-ранния доклад от 18 юли 2007 г. на международната правозащитна организация Human Rights Watch, че предложената нова конституция на Бирма ще запази репресивна система на военно управление,
–
като взе предвид своите резолюции за Бирма от 12 май 2005 г. ОВ C 92 E, 20.4.2006 г., стр. 410.
, 17 ноември 2005 г. ОВ C 280 E, 18.11.2006 г., стр. 473.
и 14 декември 2006 г.
Приети текстове
, P6_TA(2006)0607 .
и 21 юни 2007 г.
Приети текстове,
P6_TA(2007)0290 .
,
–
като взе предвид декларацията на председателството от името на Европейския Съюз от 28 август 2007 г. относно арестите на демократични активисти в Бирма,
–
като взе предвид срещата на върха на организацията за Азиатско-тихоокеанско икономическо сътрудничество (APEC) на 8 и 9 септември 2007 г.,
–
като взе предвид член 115, параграф 5 от своя правилник,
А.
като има предвид, че лидерът на НЛД, носителката на Нобелова награда за мир и наградата Сахаров, Aung San Suu Kyi, прекара 11 от последните 17 години под домашен арест,
Б.
като има предвид, че на 15 август 2007 г. правителството на Бирма оттегли без предупреждение субсидиите за горива, което доведе до повишение на цените на горивата, оценено на 500 %, удвояване на транспортните разходи и увеличение на цените на основни стоки и услуги,
В.
като има предвид, че по данни на бирманската Асоциация за подпомагане на политическите затворници, непосредствено след протестите по повод на повишаването на цените на горивата на 15 август 2007 г., са били задържани над 100 активисти за правата на човека и мирно протестиращи граждани,
Г.
като има предвид, че т. нар. Национален конгрес на Бирма е приключил съставянето на основните принципи за нова конституция, която е лишена от легитимност и международно доверие поради отсъствието на демократично избрани представители,
Д.
като има предвид, че Държавният съвет за мир и развитие (ДСМР) продължава да подлага народа на Бирма на ужасяващи нарушения на правата на човека като принудителен труд, преследване на дисиденти, набиране на деца за военна служба и принудително изселване,
Е.
като има предвид, че около 90 % от населението на Бирма живее под или близо до границата на бедността от 1 USD на ден, повече от 30 % от децата под пет годишна възраст страдат от недохранване, смъртността вследствие на малария и туберкулоза остава много висока, епидемията от ХИВ/СПИН се разпространява между основното население и почти половината от децата в училищна възраст никога не се записват в училище,
Ж.
като има предвид, че АСЕАН започна да заема по-строга позиция спрямо злоупотребите на военния режим в Бирма и настоява Бирма да подобри репутацията си в областта на правата на човека и да възприеме демокрацията,
З.
като има предвид, че за първи път от 1988 г. насам будистки монаси участваха в демонстрации срещу режима, въпреки наложения от 19 август 2007 г. полицейски час в Тянлин,
1.
Изразява съжаление за предприетите от ДСМР репресивни мерки по отношение на граждани, протестиращи мирно срещу повишението на цените на горивата на 15 август 2007 г., за задържането на над 100 души и нападенията с упражняване на насилие срещу цивилни граждани, извършвани с особена жестокост срещу жени;
2.
Изисква незабавното и безусловно освобождаване на всички лица, задържани от започването на протестите на 19 август 2007 г., включително ръководителите на "Студенти от поколение 88" като Min Ko Naing, който вече е прекарал 16 години в затвора, и Ko Ko Gyi, който е прекарал 15 години в затвора;
3.
Изразява дълбоката си загриженост заради неблагоприятните последици от извънредното повишение на цените на основни стоки за широко потребление за населението на Бирма и заради обстоятелството, че бирманската хунта е явно неспособна да използва изключителните природни ресурси на страната за благото на народа на Бирма;
4.
Изразява дълбоката си загриженост по повод съсредоточаването на военни сили в Рангун и ожесточените нападения от страна на силите за сигурност и приближените им цивилни организации;
5.
Строго осъжда използването от страна на ДСМР на тълпи от цивилни лица като Обединената асоциация за солидарност и развитие (USDA) и Swan Ahr Shin (SAS) за арестуване, нападение, сплашване и заплашване на протестиращите и активистите, и призовава за незабавно разформироване на тези групи, както и на подобни на тях;
6.
Настоява за незабавното и безусловно освобождаване на Aung San Suu Kyi;
7.
Осъжда непрестанното потискане на народа на Бирма от ДСМР и постоянното преследване и задържане на активисти в борбата за демокрация; обръща особено внимание на случая с U Win Tin, 77-годишен журналист, който е задържан като политически затворник вече близо две десетилетия заради писмото си до ООН относно малтретирането на политическите затворници и лошите условия на задържане;
8.
Изразява съжаление от факта, че въпреки състоянието на страната, регионалните и международни критики и 45-годишното си управление, ДСМР не успя да зачете дори най-основните човешки права или да отбележи значим напредък към демокрация;
9.
Настоятелно приканва за преустановяване на настоящия нелегитимен конституционен процес и за неговото заместване от напълно представителен Национален конгрес, включващ НЛД и други политически партии и групи, като се отчетат препоръките от страна на генералния секретар на ООН този конгрес да бъде преобразуван във всеобхватен и демократичен процес за изработване на конституция;
10.
Приветства безпрецедентната намеса на ръководителя на междупарламентарното събрание на АСЕАН, който прикани настоятелно Китай да вземе дейно участие в осъществяването на реформа за подобряване на положението в Бирма;
11.
Отново изразява съжаление, че министърът на външните работи на Бирма, Nyan Win, на когото бе наложена забрана да пътува в ЕС, получи позволение да присъства на осмата среща ASEM на министрите на външните работи в Германия тази година, само няколко дни след като военната хунта в Бирма удължи незаконния домашен арест на Aung San Suu Kyi с още една година;
12.
Настоява за премахването на вечерния час, наложен на монасите от Тянлин, и на други ограничения за свободно изразяване на противопоставянето на режима и на неговите методи;
13.
Настоятелно призовава Китай и Индия, както и Русия, да използват своето значително икономическо и политическо влияние върху режима в Бирма за постигането на значителен напредък в страната и във всеки случай, да прекратят доставката на оръжия и други стратегически ресурси;
14.
Отново призовава предприятията, които инвестират в Бирма, да гарантират, че проектите им се осъществяват при действително зачитане на правата на човека, и да спрат дейността си в Бирма в случай на нарушение на правата на човека; изразява разочарование, че някои страни сметнаха за уместно да увеличат значително инвестициите си в Бирма, независимо от крайно тежкото положение на правата на човека там;
15.
Приветства възобновяването на целеви санкции от страна на ЕС, но признава, че те не са оказали желаното въздействие върху тези, които са пряко отговорни за страданията на населението на Бирма, следователно призовава Съвета да анализира слабостите на настоящата система от санкции и да въведе допълнителни мерки според нуждите, за да гарантира по-голяма степен на ефективност;
16.
В тази връзка настоява всички държави-членки да приложат вече съгласуваните ограничителни мерки;
17.
Отбелязва, че, в съответствие с ограничителните мерки срещу Бирма, подкрепата се ограничава до предоставянето на хуманитарна помощ и подкрепа за най-нуждаещите се;
18.
Призовава министрите на външните работи на държавите-членки да обсъдят мерки за заздравяване на общата позиция на Съвета за подновяване на ограничителните мерки по отношение на Бирма по време на следващия Съвет по общи въпроси и външни отношения на ЕС (GAERC), който ще се проведе на 7 и 8 септември 2007 г.;
19.
Настоятелно приканва правителствата на Обединеното кралство, Франция, Белгия, Италия и Словакия, които са членки в Съвета за сигурност на ООН, да предприемат съгласувани усилия за внасянето и получаването на единодушна подкрепа за задължаваща резолюция по отношение на Бирма, в това число освобождаването на Aung San Suu Kyi; отбелязва, че подобна резолюция беше приета през януари 2007 г., но Китай и Русия упражниха правото си на вето, а Южна Африка се противопостави; призовава за спешно свикване на заседание на Съвета за сигурност на ООН за разглеждане на настоящото положение в Бирма;
20.
Настоятелно приканва правителствата на всички държави-членки, които членуват в Съвета на ООН по правата на човека, да предприемат съгласувани усилия за внасянето и получаването на подкрепа за резолюция относно Бирма на следващото заседание на Съвета през септември 2007 г.;
21.
Настоятелно приканва лидерите, по време на срещата на върха на организацията APEC на 8 и 9 септември 2007 г. в Сидни, да разгледат наскоро извършените нарушения на правата на човека в Бирма и да постигнат споразумение относно действия, които могат да доведат до промени в тази държава;
22.
Призовава Ibrahim Gambari, назначен през май за специален съветник на генералния секретар на ООН по въпросите за Бирма, да извърши спешно посещение в Рангун и други части от Бирма, като се увери, че ще има възможност за среща с Aung San Suu Kyi и други водещи членове на опозицията, както и с представители на действащия режим;
23.
Възлага на своя председател да предаде настоящата резолюция на Съвета, Комисията, правителствата на държавите-членки, правителствата на държавите от АСЕАН, Националната лига за демокрация, Държавния съвет за мир и развитие, правителството на Китайската Народна Република (КНР), правителството на Индия, правителството на Русия, правителството на САЩ, както и на генералния директор на Международната агенция за атомна енергия (МААЕ) и на генералния секретар на ООН.
