4.4.2011 B7-0258/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника на дейността
относно Кот д’Ивоар
Judith Sargentini
,
Raül Romeva i Rueda
от името на групата Verts/ALE
PE459.795v01-00 B7‑0258/2011 Резолюция на Европейския парламент относно Кот д’Ивоар
Европейският парламент,
– като взе предвид предходната си резолюция,
– като взе предвид член 122 от своя правилник,
А. като изразява загриженост във връзка с избухването на гражданска война в Кот д’Ивоар между г-н Уатара, победител в президентските избори от ноември 2010 г., и г-н Гбагбо,
Б. като има предвид, че бойци, подкрепящи г-н Уатара, навлязоха в Абиджан, където между предани на досегашния президент войници и армията на Аласан Уатара се проведоха ожесточени боеве,
В. като има предвид, че според организации по правата на човека силите на г-н Уатара са извършвали извънсъдебни екзекуции на задържани на негова територия предполагаеми привърженици на г-н Гбагбо и подкрепящи го бойци,
Г. като има предвид, че нарушения на правата на човека са извършвани и срещу поддръжници на Уатара от предани на Гбагбо войници,
Д. като изразява изключителна загриженост във връзка с последващи зверства над правата на човека и репресии срещу враждебни лагери, които ще задълбочат още повече страданията на цивилното население,
Е. като има предвид, че дипломатическите усилия за постигането на мирно решение на политическата безизходица след изборите, в които и двамата кандидати Уатара и Гбагбо, претендират за победа, не постигнаха успех,
Ж. като има предвид, че международната общност, в това число Организацията на обединените нации (ООН), Африканския съюз и Икономическата общност на западноафриканските държави (ECOWAS), признаха Уатара за победител в президентските избори в Кот д’Ивоар,
З. като има предвид, че бунтовническите сили, които се борят за официалното встъпване в длъжност на г-н Уатара като демократично избран президент, придобиха контрол над няколко града, включително Ямусукро, политическата столица на Кот д’Ивоар,
И. като има предвид, че според оценките на ООН около 500 души, по-голямата част от които цивилни лица, са загубили живота си, а около 1 милион души, повечето от които бягат от Абиджан, са разселени,
Й. като изразява своята загриженост във връзка с набирането на деца войници и от двете страни,
К. като има предвид, че вълненията ще имат непредвидими последици за живота на населението и за икономическото положение на страната и че в резултат от това населението ще страда поради обстановката в страната,
Л. като има предвид, че периодичното провеждане на избори е едно от демократичните средства за изразяване на политическия плурализъм и че то трябва да бъде организирано в съответствие с международно признати правила, а резултатът да бъде зачитан от всички партии,
М. като припомня, че изборите имаха за цел да се сложи край на продължаващата десет години политическа криза, довела до разделението на страната,
1. изразява съжаление във връзка с това, че политическата безизходица след изборите не беше решена по мирен път и че дипломатическите усилия за тази цел не постигнаха успех;
2. осъжда трагичната загуба на живот и имущество в резултат на насилието след изборите и призовава г-н Гбагбо и г-н Уатара да осигурят спазването на правата на човека и принципите на правовата държава;
3. призовава г-н Уатара и г-н Гбагбо да поемат своята отговорност и да не допуснат насилие и следвоенни репресии в страната, както и да докажат своята решимост за мирен преход към демокрация;
4. призовава представителите на гражданското общество в Кот д’Ивоар, традиционните водачи и международната общност да увеличат своите усилия за преустановяване на политическата поляризация в страната;
5. призовава ООН да назначи специален докладчик за разследване на нарушения на правата на човека и настоява отговорните лица да бъдат предадени на компетентен и безпристрастен съд;
6. убеден е, че възстановяването на мира, справедливостта и доверието в демократичната система са абсолютно необходими, за да се постигне помирение и стабилност на страната, и поради това призовава да се създаде Комисия за истина и помирение, подобна на тази в Южна Африка, която да разглежда нарушенията на правата на човека и правата на жертвите;
7. призовава ЕС да увеличи усилията си за предоставяне на хуманитарна помощ за вътрешно разселените лица и бежанците от Кот д’Ивоар в съседните страни;
8. възлага на своя председател да предаде настоящата резолюция на Съвета, на Комисията, на ООН, на Африканския съюз и на Съвместната парламентарна асамблея АКТБ–ЕС.
