ВЪПРОС С ИСКАНЕ ЗА УСТЕН ОТГОВОР H-0122/10
за времето за въпроси на месечната сесия през Април 2010
съгласно член 116 от Правилника за дейността на ЕП
от
Pavel Poc
към Комисията
Относно: нарушаване на правилата на Шенгенския граничен кодекс - гранични и еквивалентни на тях проверки в германската погранична зона край вътрешната германско-чешка граница
На 21.12.2207 г. Чешката република стана част от шенгенското пространство, което се основава на идеята за свободно преминаване на вътрешните граници без проверки и спиране. Федерална република Германия обаче продължава да извършва в пограничната зона безпричинни произволни или систематични мобилни гранично-полицейски проверки. От опита на пътуващите граждани се стига до извода, че Германия нарушава правилата на Шенгенския граничен кодекс, в това число правилата на член 21, тъй като проверките се основават на охраната на границите и са много по-обстойни от проверките, извършвани спрямо гражданите на трети страни по външните шенгенски граници; преминаването на границата е достатъчен повод за извършването на проверка и гражданите не знаят, какво може да включват тези проверки. През октомври 2009 г. Комисията трябваше да представи на Европейския парламент съобщение за оценка на прилагането на разпоредбите на Глава III от Кодекса, засягащи вътрешните граници.
Кога Комисията ще представи това съобщение, как оценява неговите резултати и дали резултатите подкрепят евентуалното коригиране на член 21 от Кодекса в смисъл на по-изчерпателно уточняване на условията, при които са допустими полицейски проверки в пограничните райони?
