4.7.2011 B7-0400/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на Комисията
съгласно член 110, параграф 2 от Правилника за дейността
относно промените в достиженията на правото от Шенген
Martin Schulz
,
Juan Fernando López Aguilar
,
Claude Moraes
,
Monika Flašíková Beňová
,
Ioan Enciu
от името на групата S&D
PE465.728v01-00 B7‑0400/2011 Резолюция на Европейския парламент относно промените в достиженията на правото от Шенген
Европейският парламент,
– като взе предвид заключенията на Европейския съвет от 24 юни 2011 г.,
– като взе предвид съобщението на Европейската комисия относно миграцията от 5 май 2011 г. ( COM(2011)0248 , окончателен),
– като взе предвид Директива 2004/38/EО относно правото на граждани на Съюза и на членове на техните семейства да се движат и да пребивават свободно на територията на държавите-членки,
– като взе предвид Регламент (EО) № 562/2006 на Европейския парламент и на Съвета от 15 март 2006 година за създаване на Кодекс на Общността за режима на движение на лица през границите (Кодекс на шенгенските граници),
– като взе предвид предложението за регламент на Европейския парламент и на Съвета относно създаването на механизъм за оценка с цел проверка на прилагането на достиженията на правото от Шенген ( COM(2010)0624 – C7-0370/2010 – 2010/0312(COD) ),
– като взе предвид своята резолюция от 2 април 2009 г. относно прилагането на Директива 2004/38/ЕО относно правото на граждани на Съюза и на членове на техните семейства да се движат и да пребивават свободно на територията на държавите-членки ( 2008/2184(INI) ),
– като взе предвид проектодоклада относно предложението за регламент на Европейския парламент и на Съвета относно създаването на механизъм за оценка с цел проверка на прилагането на достиженията на правото от Шенген ( COM(2010)0624 ),
– като взе предвид член 2 от ДЕС и членове 18, 20, 21, 67, 77 и 80 от ДФЕС,
– като взе предвид член 45 от Хартата на основните права на Европейския съюз,
– като взе предвид член 110, параграф 2 от своя правилник,
А. като има предвид, че създаването на Шенгенското пространство и интеграцията на достиженията на правото от Шенген в уредбата на ЕС представляват едно от най-големите постижения на европейския интеграционен процес, характеризиращ се с премахване на граничния контрол на лица на вътрешните граници и с безпрецедентна свобода на движение в рамките на ЕС,
Б. като има предвид, че свободата на движение се превърна в един от стълбовете на гражданството на Европейския съюз и една от основите на Европейския съюз като пространство на сигурност, свобода и правосъдие, въплъщаваща правото на свободно движение и пребиваване във всички държави-членки, при ползване на еднакви права, закрила и гаранции, включително забраната на всички форми на дискриминация въз основа на националността,
В. като има предвид, че правилата от Шенген, уреждащи режима за движение на лица през вътрешните граници, са определени в Кодекса на шенгенските граници, в който членове от 23 до 26 вече определят точни мерки и процедури за временното въвеждане на граничния контрол на вътрешните граници,
Г. като има предвид, че съгласно Кодекса на шенгенските граници и член 45 от Хартата на ЕС за основните права, свободата на движение в ЕС може да бъде разширена при точно определени условия и да обхване и гражданите на трети държави, които законно пребивават в ЕС,
Д. като има предвид, че създаването на Шенгенското пространство определи едновременно с това обща външна граница, за чието управление ЕС носи съвместна отговорност по силата на член 80 от ДФЕС; като има предвид, че ЕС все още не е изпълнил изцяло тази задача, въпреки че се опита да установи ефективни механизми за контрол и сътрудничество между органите на митниците, полицията и правосъдието за създаването на обща политика в областта на миграцията и убежището и обща визова политика, както и да създаде Шенгенска информационна система от второ поколение (ШИС ІІ) и Визова информационна система,
Е. като има предвид, че е изключително важно да се оценява спазването на достиженията на правото от Шенген от страна на държавите-членки, с цел осигуряване на гладко функциониране на Шенгенското пространство, и като има предвид, че механизмът за оценка, основан на Работната група за оценка на Шенген (SCH-EVAL), един изцяло междуправителствен орган, не се оказва достатъчно ефективен,
Ж. като има предвид, че в предложението за регламент, установяващ механизъм за оценка с цел проверка на прилагането на достиженията на правото от Шенген, се посочва нов механизъм за оценка, включващ както Комисията, така и национални експерти, който в момента се разглежда от Европейския парламент съгласно обикновената законодателна процедура и определя процедурите, принципите и инструментите за оказване на подкрепа и извършване на оценка на спазването на достиженията на правото от Шенген от страна на държавите-членки, включително в случай на непредвидени събития,
З. като има предвид, че съгласно член 77 от ДФЕС Европейският парламент и Съветът приемат, в съответствие с обикновената законодателна процедура, мерки в областта на, наред с другото, контрола, на който подлежат лицата, преминаващи външните граници, и отсъствието на всякакъв контрол на лицата, без оглед на тяхното гражданство, при преминаване на вътрешните граници,
1. потвърждава, че създаването на Шенгенското пространство и произтичащото от него право на свободно движение през отворените граници са исторически постижения в процеса на европейска интеграция;
2. припомня, че свободата на движение в европейското пространство на свобода, сигурност и правосъдие е основно право и представлява един от стълбовете на гражданството на ЕС, като условията за упражняването й са посочени в Договорите и в Директива 2004/38/ЕО, и обхватът й може да бъде само разширяван и подсилван с цел запазване на принципите и ценностите на Европейския съюз;
3. счита, че условията за движение на лица през вътрешните граници и за временното и извънредно въвеждане на контрол на вътрешните граници са посочени много ясно и ефективно в Кодекса на шенгенските граници и се нуждаят единствено от пълно прилагане;
4. счита със същата убеденост, че ефективната подкрепа на държавите-членки, с цел гарантиране на спазването на достиженията на правото от Шенген в случай на натиск по външните граници, може да бъде оказана изцяло посредством новата система на Шенген за оценка, която понастоящем е подложена на преоценка в обикновена законодателна процедура;
5. припомня, че големият приток на мигранти и на лица, търсещи убежище, в никакъв случай не може да бъде считан сам по себе си за допълнителна причина за повторно въвеждане на граничен контрол, и счита, че правилната реакция на Европейския съюз не може да бъде затварянето на вътрешните граници, а съвместното управление на външните граници въз основа на строги механизми за солидарност, финансирани съгласно член 80 от ДФЕС;
6. отново заявява своята категорична съпротива срещу всеки нов механизъм на Шенген, който си поставя цели, различни от укрепване на свободата на движение и засилване на управлението на ЕС на Шенгенското пространство;
7. подчертава, че всеки опит за отдалечаване от член 77 от ДФЕС, като правилно правно основание за всички мерки в тази област, ще бъде считан за отклонение от Договорите на ЕС, и си запазва правото да използва при необходимост всички налични правни средства за защита;
8. възлага на своя председател да предаде настоящата резолюция на Съвета, Комисията, Съвета на Европа и правителствата и парламентите на държавите-членки.
