A6-0001/2009
16.1.2009
ДОКЛАД
относно засилването на ролята на европейските малки и средни предприятия в рамките на международната търговия
(2008/2205(INI))
Комисия по международна търговия
Докладчик:
Cristiana Muscardini
PE 412.125v02-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ..........................3
ИЗЛОЖЕНИЕ НА МОТИВИТЕ.............................................................................................17
СТАНОВИЩЕ на комисията по промишленост, изследвания и енергетика 22
СТАНОВИЩЕ на комисията по вътрешния пазар и защита на потребителите 26
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................29
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно засилването на ролята на европейските малки и средни предприятия в рамките на международната търговия ( 2008/2205(INI) )
Европейският парламент ,
– като взе предвид Хартата за малките и средни предприятия, приета на Съвета на Европейския съюз във Фейра на 19 и 20 юни 2000 г.,
– като взе предвид заключенията на председателството на Съвета на Европейския съюз относно Лисабонската стратегия, приети в Лисабон на 24 март 2000 г.,
– като взе предвид Препоръка 2003/361/ЕО на Комисията от 6 май 2003 г. относно определението за микропредприятия, малки и средни предприятия
ОВ L 124 от 20.5.2003 г., стр. 36. ,
– като взе предвид съобщението на Комисията от 21 януари 2003 г., озаглавено „С мисъл за малките предприятия в една разширяваща се Европа“ ( COM(2003)0026 ),
– като взе предвид съобщението на Комисията от 10 ноември 2005 г., озаглавено „Изпълнение на Лисабонската програма на Общността – Съвременна политика за МСП за растеж и заетост“ ( COM(2005)0551 ),
– като взе предвид съобщението на Комисията от 4 октомври 2006 г., озаглавено „Глобална Европа: конкуренция на световно ниво – Принос към стратегията за растеж и заетост на ЕС“ ( COM(2006)0567 ),
– като взе предвид своята резолюция от 22 май 2007 г. относно „Глобална Европа – външни аспекти на конкурентоспособността“
ОВ C 102 E, 24.4.2008 г., стр. 128. ,
– като взе предвид съобщението на Комисията от 4 октомври 2007 г., озаглавено „Малките и средните предприятия – ключ към засилен растеж и заетост. Средносрочен преглед на модерната политика по отношение на МСП“ ( COM(2007)0592 ),
– като взе предвид съобщението на Комисията от 18 април 2007 г., озаглавено „Глобална Европа: тясно сътрудничество за осигуряване на достъп до пазари за европейските износители“ ( COM(2007)0183 ),
– като взе предвид доклада относно общественото допитване относно стратегията на ЕС за достъп до пазарите, представен от Комисията (ГД „Търговия“) на 28 февруари 2007 г.,
– като взе предвид окончателния доклад на експертната група относно подпомагането на интернационализацията на МСП, публикуван от Комисията (ГД „Предприятия и промишленост“, Насърчаване на конкурентоспособността на МСП) през декември 2007 г.
http://ec.europa.eu/enterprise/entrepreneurship/support_measures/internationalisation/report_internat.pdf ,
– като взе предвид съобщението на Комисията от 25 юни 2008 г., озаглавено „Мисли първо за малките!“ — „Small Business Act“ за Европа“ ( COM(2008)0394 ),
– като взе предвид съобщението на Комисията от 6 декември 2006 г., озаглавено „Глобална Европа: Инструменти за търговска защита на ЕО в променящата се световна икономика - Зелена книга за допитване до обществеността“ ( COM(2006)0763 ),
– като взе предвид резолюцията си от 28 септември 2006 г. относно икономическите и търговски отношения на ЕС с Индия
ОВ C 306 E, 15.12.2006 г., стр. 400. ,
– като взе предвид своята резолюция от 25 октомври 2006 г. относно годишния доклад на Комисията до Европейския парламент относно мерките срещу дъмпинга, срещу субсидиите и за защита, прилагани от трети страни спрямо Общността (2004 г.)
ОВ C 313 E, 20.12.2006, стр. 276. ,
– като взе предвид своята резолюция от 4 април 2006 г. относно оценката на преговорите от Доха след министерската конференцията на СTO, проведена в Хонг Конг
ОВ C 293 E, 2.12.2006, стр. 155. ,
– като взе предвид своята резолюция от 12 октомври 2006 г. относно икономическите и търговските отношения между ЕС и Меркосур с оглед на сключването на междурегионално споразумение за асоцииране
ОВ C 308 E, 16.12.2006, стр. 182. ,
– като взе предвид своята резолюция от 1 юни 2006 г. относно трансатлантическите икономически отношения между ЕС и САЩ
ОВ C 298 E, 8.12.2006 г., стр. 235. ,
– като взе предвид своята резолюция от 13 октомври 2005 г. относно перспективите за търговските отношения между ЕС и Китай
ОВ C 233 E, 28.9.2006, стр. 103. ,
– като взе предвид своята резолюция от 6 септември 2005 г. относно текстилните изделия и конфекцията след 2005 г.
ОВ C 193 E, 17.8.2006 г., стр. 110. ,
– като взе предвид работния документ на службите на Комисията от 14 ноември 2006 г., придружаващ съобщението на Комисията, озаглавено „Икономически реформи и конкурентоспособност: ключови послания от Доклада за европейската конкурентоспособност за 2006 г. ( SEC(2006)1467 ),
– като взе предвид заключенията на председателството, приети от Европейския съвет в Брюксел, състоял се на 23 и 24 март 2006 г.
Документ на Съвета 7775/1/06. ,
– като взе предвид своята резолюция от 15 март 2006 г. относно приноса на Европейския съвет, състоял се през пролетта на 2006 г., във връзка с Лисабонската стратегия
ОВ C 291 E, 30.11.2006, стр. 321. ,
– като взе предвид декларацията, приета с единодушие на 2 декември 2006 г. в рамките на годишната сесия на Парламентарната конференция за СTO,
– като взе предвид своята резолюция от 24 април 2008 г. със заглавие „ Към реформа на Световната търговска организация“
Приети текстове, P6_TA(2008)0180 . ,
– като взе предвид своята резолюция от 6 юли 2006 г. относно обозначаване на страната на произход
ОВ C 303 E, 13.12.2006 г., стр. 881. ,
– като взе предвид заключенията на Съвета по общи въпроси и външни отношения от 12 февруари 2007 г. относно Споразумението за държавни поръчки на СТО и малките и средните предприятия (МСП),
– като взе предвид член 45 от своя правилник,
– като взе предвид доклада на комисията по международна търговия и становищата на комисията по промишленост, изследвания и енергетика и на комисията по вътрешния пазар и защита на потребителите ( A6-0001/2009 ),
А. като има предвид, че малките и средните предприятия в Европейския съюз, дефинирани като предприятия, които имат по-малко от 250 работници или служители и чийто оборот не надвишава 50 млн. EUR, наброяват 23 милиона предприятия (99% от общия брой) и осигуряват 75 милиона работни места (70%) в ЕС,
Б. като има предвид, че над 96% от МСП в Европейския съюз имат по-малко от 50 служители и под 10 млн. EUR годишен оборот, което ограничава техните възможности за износ на стоки и услуги извън националните граници, поради високите постоянни разходи, свързани с международната търговия;
В. като има предвид, че поради това тяхната международна дейност е слабо развита, въпреки че 8% от МСП в ЕС-27 изнасят извън своите национални граници, а почти 3% от МСП считат износа на стоки извън ЕС за свой приоритет; като има предвид, че за разлика от тях десетте водещи европейски предприятия осъществяват сами 96% от износа и преките чуждестранни инвестиции на ЕС,
Г. като има предвид, че прогнозираният икономически растеж в трети страни се очаква да бъде по-висок, отколкото на вътрешния пазар, което ще доведе до нови възможности за МСП, които осъществяват износ,
Д. като има предвид, че малките и средните предприятия ще се сблъскват с все по-силна конкуренция в рамките на ЕС от страна на конкуренти от трети страни,
Е. като има предвид, че откритият пазар и лоялната конкуренция са най-добрите средства за осигуряване на възможности за МСП в глобализираната икономика,
Ж. като има предвид, че дружествата, чиято дейност има международен характер, са проявили по-голяма способност за въвеждане на иновации; като има предвид, че участието на международния пазар и иновациите са важни стимули за конкурентоспособност и растеж и че те са от решаващо значение за постигане на целите на Лисабонската стратегия по отношение на растежа и работните места,
З. като има предвид, че интернационализацията води до конкурентоспособност и растеж и допринася за разрастването на стопанските предприятия, и следователно повишава равнището на заетост, и като има предвид, че МСП създават 80% от новите работни места в Европейския съюз,
И. като има предвид, че МСП трябва да се справят с конкретни проблеми при започване на процеса на интернационализация като например тяхната липса на международен опит, трудното получаване на достъп до финансиране, недостига на опитни човешки ресурси и твърде сложната международна нормативна уредба, както и че тези трудности им пречат да извършат необходимите структурни промени с цел да могат да се възползват от интернационализацията,
Й. като има предвид, че на малките и средните предприятия, участващи в международната търговия, е отредена ролята да обновят европейската икономическа среда и да се превърнат в следващите големи предприятия, от които се нуждае Европейският съюз, за да достигне целта 3% от БВП да се отделят за научноизследователска и развойна дейност,
К. като има предвид, че пазарите, които са най-близки по отношение на географското си разположение и култура, т.е. в региони, граничещи със Съюза, като Средиземноморския регион и Западните Балкани, са от основен интерес за малките и средните предприятия в ЕС,
Л. като има предвид, че конкурентоспособността зависи също и от възможността за гарантиране на МСП на подходяща защита срещу нелоялни търговски практики; като има предвид, че промишленото производство в Европа е важен сектор за икономическия растеж и заетостта,
Многостранната рамка и СТО
1. подчертава необходимостта системата на СТО да отчита в по-голяма степен ролята и интересите на МСП; припомня, че МСП се нуждаят от ясна и функционална международна нормативна рамка;
2. призовава Комисията да предвиди в хода на преговорите в рамките на СТО опростени правила конкретно за МСП в зоните за свободна търговия, както и специални клаузи относно потребностите на МСП;
3. приканва Комисията и държавите-членки да преразгледат своите приоритети в рамките на многостранните отношения, като подкрепят премахването на тарифните и нетарифните бариери и насърчават международната търговия посредством подходящи мерки за опростяване и хармонизиране на нормативната уредба;
4. смята, че е необходимо системата на международния търговски обмен да бъде по-малко обременяваща за МСП и да се разгледа възможността за създаване на система от международни арбитражни съдилища с ускорени процедури и ниски разходи, с цел да се позволи на МСП да избегнат закъсненията и трудностите, свързани с уреждането на спорове с данъчните или търговските органи в някои трети страни;
5. призовава Комисията и държавите-членки да полагат активни усилия за постигането на многостранно глобално споразумение в областта на „улесняването на търговията“, което да позволява на европейските МСП, наред с другото, да се възползват пълноценно от глобализацията и от отварянето на пазарите на трети страни;
6. подкрепя по-специално заемането на твърда позиция в рамките на преговорите относно процедурите за улесняване на търговията, с цел понижаване на разходите, свързани с митническите процедури, които могат да достигнат до 15 % от стойността на търгуваните стоки, посредством прозрачност и опростяване на процедурите, хармонизиране на международните стандарти, ефикасност на регистрацията на произхода на стоките и модернизиране на митническите проверки;
7. подчертава значението за МСП на приключването на преговорите по всички глави от кръга от преговори за развитие от Доха;
Съобщението относно глобална Европа
8. подкрепя усилията на Комисията да предостави на Европейския съюз една глобална стратегия, която да обхваща всички външни аспекти на европейската конкурентоспособност и да допринесе за гарантиране на цялостното постигане на целите на Лисабонската стратегия, но изказва съжаление относно липсата на конкретни инициатива в полза на МСП, които осигуряват две трети от работните места в Европейския съюз; приканва Комисията и Съвета да предприемат незабавно мерки във връзка с този пропуск, като определят амбициозни, но реалистични цели за защита на интересите на МСП, и като предоставят необходимите средства и ресурси за тяхното постигане; отбелязва значението на приемането на ефективна нормативна уредба относно търговските бариери като допълнителен инструмент за тази цел;
9. счита, че реципрочната либерализация на търговията е необходима за МСП и с оглед на това счита, че Комисията следва да даде ясен отговор във връзка със затрудненията при износа, с които се сблъскват МСП в ЕС, като уточни чрез кои национални или европейски инструменти Европейският съюз би могъл да помогне на МСП да подобрят своята ефективност на световните пазари;
Реформа на инструментите за търговска защита
10. приветства решението на Комисията да оттегли предложенията за реформа на инструментите за търговска защита, изложени в горепосочената „Зелена книга за допитване до обществеността“;
11. споделя становището, че реформите, предложени от Комисията, не само не биха били благоприятни за външната конкурентоспособност на европейската промишленост, но биха нанесли допълнителна сериозна вреда на промишлените сектори на Общността, застрашени от незаконно субсидирани чуждестранни продукти или такива, ползващи се неправомерно с предимство поради дъмпингови практики; подчертава, че системата от инструменти за търговска защита трябва да запази характера си на процедура, наподобяваща съдебните процедури и основаваща се на обективни и реални оценки, за да осигури предвидимост и правна сигурност;
12. счита, че поради липсата на международно признати правила относно конкуренцията, европейската система от инструменти за търговска защита представлява най-добрият отговор за гарантиране на равни условия за всички участници и заема становището, че предприятията от ЕС, по-специално малките и средните предприятия, имат нужда от ефективен механизъм за борба с нелоялните търговски практики;
13. подчертава, че системата от инструменти за търговска защита служи за защита на интересите на производителите и служителите от накърняване, причинено от дъмпинг или незаконни субсидии; с оглед на значението на инструментите за търговска защита, призовава Комисията да подобри прозрачността и предсказуемостта на разследванията и достъпа до тях, по-специално за МСП, както и да ускори и опрости процедурите;
14. препоръчва Комисията и държавите-членки да развият информационни и образователни дейности за МСП с цел да ги насърчат да използват инструментите за търговска защита; счита, че Комисията, въпреки своята неутрална позиция, следва да предоставя целева помощ на малките и средните предприятия във всички етапи на разследванията за защита на търговията; в тази връзка счита, че е необходимо да се подобрят услугите за МСП, предлагани от информационното бюро в рамките на системата от инструменти за търговска защита;
15. изразява съжаление във връзка с това, че досега само ограничен брой разследвания се отнасят до промишлени сектори с висока концентрация на МСП; приканва Комисията да внесе незабавно всички необходими корекции в настоящата практика с цел да гарантира по-ефикасна защита на правата на МСП и техния улеснен достъп до защитните мерки, предлагани от инструментите за търговска защита;
16. в тази връзка смята, че понятието „част от общото производството в Общността“, включено в регламента за търговските бариери, вече предоставя възможности за внасянето на жалби от МСП, но въпреки това призовава Комисията да гарантира, че професионалните секторни сдружения, в които МСП са най-многобройни, могат да ги представляват пълноправно пред Комисията, без да се променя настоящият праг;
17. призовава Комисията да реагира по подходящ и бърз начин срещу трети страни, които използват произволно инструментите за търговска защита, по-специално що се отнася до мерки, които засягат МСП в Общността;
Права на интелектуална собственост и обозначения за произход
18. подчертава, че МСП се нуждаят от ефективна защита на правата на интелектуална собственост като предпоставка за разработването на нови технологии, за да могат да предприемат дейности в международен план; поради това изтъква, че установяването на опростена и ефикасна система за защита на правата на интелектуална собственост е ключов инструмент за насърчаване на интернационализацията на МСП;
19. припомня, че нарушенията на правата на интелектуална собственост, които засягат малки и средни предприятия в ЕС, са се увеличили значително през последните години и че фалшифицирането не засяга единствено големите промишлени предприятия, но също и МСП, които са успели да създадат качествени и конкурентоспособни продукти и за които фалшифицирането има тежки последици, които в някои случаи могат да застрашат самото им съществуване;
20. призовава Комисията и държавите-членки да се ангажират с подновена енергия за предотвратяването и борбата с фалшифицирането, както посредством подходящи вътрешни политики, така и посредством многостранни международни инициативи (например търговското споразумение за борба с фалшифицирането) и двустранни такива (нови споразумения за икономическо сътрудничество с трети страни), които да отчитат надлежно въздействието на фалшифицирането върху МСП; подчертава, че за МСП защитата на географските указания и на патентните права е равностойна на защитата на търговските марки и на авторските права, ако не и по-важна от нея; призовава Комисията и държавите-членки да гарантират, че високите норми за защита на данните в Европейския съюз не се нарушават от тези мерки;
21. призовава Комисията и държавите-членки да насърчават МСП да използват инструментите, например патентите, за да защитават своя ноу-хау и да се предпазват от имитации и фалшификации;
22. призовава Комисията и държавите-членки да упражняват контрол и да реагират в случаите на нарушаване на правата на интелектуална собственост, както и да приканят своите търговски партньори към по-строго спазване на Споразумението за свързаните с търговията аспекти на правата на интелектуална собственост и националните разпоредби, които защитават интелектуалната собственост;
23. призовава Комисията и държавите-членки да подобрят контрола върху вноса, упражняван от митническите органи, с цел осигуряване на по-ефективно равнище на защита срещу продукти, нарушаващи правата на интелектуална собственост на предприятията в ЕС;
24. изразява съжаление относно закъснялото въвеждане на общностната система за маркиране на произхода за някои стоки, произхождащи от страни извън Европа (например текстил и обувки)
Предложение за регламент на Съвета относно обозначаването на страната на произход за определени стоки, внасяни от трети страни ( COM(2005)0661 ). , и изразява загриженост във връзка с това явно нарушаване на правата на потребителите в ЕС; призовава държавите-членки и Комисията да премахнат незабавно всички пречки, които са възпрепятствали досега влизането в сила на тази разпоредба, и да изтъкват европейския произход на подобни продукти, който често се възприема от потребителите като гаранция за качество, безопасност и спазване на високи производствени стандарти;
Стратегия за достъп до пазарите на трети страни
25. изтъква, че улесняването на достъпа на МСП до международните пазари може да допринесе за създаването на нови и за защитата и добавянето на стойност към вече съществуващите работни места, за съхраняването и обмена на ноу-хау и на спецификата на ЕС и за предоставянето на държавите-членки на гаранция за стабилен и траен икономически растеж;
26. приветства усилията, полагани понастоящем от Комисията за осигуряване на достъпа на МСП до пазарите в трети страни; призовава Комисията и държавите-членки да гарантират успешната работа на екипите на ЕС за достъп до пазарите в трети държави, по-специално в страните с бързо развиващи се икономики, с участието на съответните професионални организации;
27. приканва Комисията и държавите-членки да подобрят разпространението на информация относно пазарите в трети страни, по-специално като създадат отдели в услуга на МСП, и да рационализират базата данни за достъп до пазара, като по този начин осигуряват улеснен достъп до нея, особено за МСП;
28. призовава Комисията да опрости базата данни за достъп до пазара, за да може извършването на справки в нея да бъде по-достъпно за МСП; освен това призовава Комисията да предприеме действия за популяризиране на подобни бази данни;
29. счита, че екипите за достъп до пазарите, създадени от делегациите на Комисията в трети страни, следва да бъдат укрепени, и че към тях следва да се създаде бюро, което е натоварено конкретно да следи въпросите, свързани с МСП, и чийто състав включва специалисти по въпроси, свързани с предприятията;
30. подкрепя създаването в рамките на ключови пазари, каквито са Индия и Китай, на европейски бизнес центрове, които да си сътрудничат с националните търговски палати и с представителите на предприятията, за да се даде възможност на МСП да намерят партньори със съответните умения, за да могат да навлязат на местните пазари;
31. счита, че за да постигне успех, стратегията за достъп до пазара се нуждае също от подкрепа под формата на предоставяне на информация и от по-голямото влияние на националните търговски палати извън Европейския съюз; подкрепя двустранните програми, които благоприятстват конкретно достъпа на МСП до пазарите в трети страни, като се има предвид успехът на Al Invest (Латинска Америка), Medinvest (Средиземноморски регион) и Proinvest (Африка);
32. подчертава, че стандартизацията може да способства за иновации и конкурентоспособност, като улеснява достъпа до пазари и създава условия за постигане на оперативна съвместимост; насърчава Комисията да активизира действията си за утвърждаване на европейските стандарти в международен план;
Европейският „Small Business Act“, конкурентоспособността и международната търговия
33. изразява задоволство относно инициативата на Комисията за приемането на „Small Business Act“ – важна възможност за ефективно адаптиране на всички политики на ЕС с оглед на потребностите на МСП; в тази връзка счита, че е необходимо пълното участие на държавите-членки и на институциите на ЕС, за да се гарантира прилагането на принципа „Мисли първо за малките“;
34. отбелязва, че съществуват силно конкурентоспособни европейски малки и средни предприятия, които са световни лидери във високоспециализирани пазарни ниши и следователно представляват движеща сила за прилагането на Лисабонската стратегия;
35. смята, че интернационализацията на МСП е първостепенна цел на търговската политика и следва да бъде крайъгълен камък на европейския „Small Business Act“, който ще представлява стабилна, единна, обвързваща и глобална рамка на политиките на Комисията за МСП,
36. счита, че, за да се насърчи участието на МСП на пазарите в трети страни, те следва да разполагат със служители, които конкретно се занимават с въпросите на интернационализацията, а това се наблюдава рядко; приканва Комисията и държавите-членки, с цел да преодолеят тази пречка, да насърчават създаването на консорциуми за услуги, предназначени да подпомагат МСП в процеса на интернационализация;
37. насърчава укрепването на всички политики в областта на иновациите и създаването на МСП; подкрепя създаването на европейски центрове за конкурентоспособност, които са достъпни за малките и средните предприятия и които могат да постигнат достатъчна критична маса, за да съществуват при условията на международната конкуренция; подкрепя също разширяването на обхвата и актуализирането на програмите, които предоставят на МСП достъп до средствата за международно развитие, както и всички мерки, предназначени да намалят техните фиксирани разходи за дейността; припомня, че единният европейски патент и уставът на европейското дружество следва да бъдат приети възможно най-скоро, за да се насърчи преминаването към търговска дейност извън пазара на Общността;
38. счита, че политическата и финансовата помощ за насърчаване на иновациите, свързани с продуктите и процесите, подобряването на достъпа до финансиране и на фискалните аспекти, както и сътрудничеството за осъществяване на изследвания и на трансфер на технологии са средства от ключово значение за увеличаване на производителността на МСП, която стои в основата на всяка успешна стратегия за интернационализация на МСП;
39. счита, че политиките по отношение на вътрешния пазар следва да са насочени към подобряване на положението на европейските малки и средни предприятия чрез създаване на благоприятна за тези предприятия стопанска среда и чрез гарантиране на способността им да се възползват изцяло от възможностите, предоставяни от вътрешния пазар; освен това счита, че в съответните случаи тези политики следва също да предоставят по-важна роля на малките и средните предприятия в международен мащаб;
40. призовава Комисията да разгледа начините, по които вътрешният пазар може допълнително да подпомогне предприятията в ЕС по отношение на международната конкуренция;
41. приветства възложения и подписан от Комисията договор за извършване на проучване относно интернационализацията на МСП; счита, че проучването ще предостави подробен обзор на състоянието на интернационализация на малките и средните предприятия в ЕС; призовава Комисията да предприеме ефективни мерки за улесняване на ефективността на МСП в глобализирания свят;
42. отбелязва колко е важно наличието на предприемачи със знания и умения за посрещане на предизвикателствата пред международната търговска дейност; следователно призовава Комисията и държавите-членки да увеличат предлагането на програми за обучение на предприемачи във връзка с глобализираната търговска среда (като например мрежата „Enterprise Europe“ или схемата „Gateway to China“); призовава за активизиране на сътрудничеството между МСП и университетите, с цел подобряване на изследванията и иновациите; призовава Комисията да разгледа възможността за създаване на специална програма на ЕС за обмен на млади предприемачи на основата на програмите „Еразъм“ и „Леонардо да Винчи“;
43. приветства организирането на „Европейска седмица на МСП“ през май 2009 г. и предлага това събитие да се използва за предоставяне на информация на МСП относно способите за развиване на техния износ извън ЕС;
Споразумения за свободна търговия
44. приканва Комисията да оценява все по-внимателно въздействието, което новото поколение споразумения за свободна търговия, договорени с трети страни, може да има върху европейските МСП и да го взема предвид при воденето на преговори;
45. споделя становището, че Комисията следва да се стреми към сключването на споразумения за свободна търговия или други търговски споразумения, които биха били благоприятни за европейската икономика като цяло и за МСП в частност, или които предвиждат равностойни търговски отстъпки, освен по отношение на най-слабо развитите страни;
46. подчертава значението на насърчаването на икономическите и търговските отношения между ЕС и трети страни, които са членове на ЦЕФТА, и призовава Комисията в търговските си отношения с тези страни да обръща специално внимание на МСП;
47. препоръчва на Комисията да гарантира постоянен контрол над тези споразумения и да се намесва незабавно в случай на незачитане на поетите от страните задължения;
48. подчертава значението, което имат за МСП най-близките по отношение на географското си разположение пазари, и призовава Комисията в рамките на търговските отношения с тези страни да обръща специално внимание на МСП; в тази връзка посреща със задоволство споменаването на Средиземноморската инициатива за развитие на предприятията, съдържащо се в декларацията от срещата на върха в Париж от 13 юли 2008 г. относно Съюза за Средиземноморието;
49. отбелязва важната роля на МСП по отношение на трансфера на технологии, свързани с изменението на климата, както и значението на активното участие на МСП в помощта за развитие;
Възлагане на обществени поръчки
50. припомня, че обществените поръчки са един от най-обещаващите сектори за европейската икономика, и в частност за МСП; изразява загриженост във връзка с постоянните ограничения в множество трети страни, които отказват да гарантират на предприятията в ЕС аналогичен достъп до техните процедури за възлагане на обществени поръчки или често прилагат норми, които са недостатъчно прозрачни и справедливи;
51. смята, че малките и средните предприятия в ЕС следва да имат същото равнище на предимства и възможности по отношение на възлагането на обществени поръчки в основните индустриализирани страни (сред които Съединените щати, Канада и Япония), като това в рамките на Европейския съюз; следователно призовава Комисията да предостави на малките и средните предприятия в ЕС по-добър достъп до пазари за обществени поръчки в трети държави и равни условия на конкуренция в секторите на обществените поръчки, включително чрез прилагане на принципа на реципрочност, ако това е необходимо;
52. счита, че е необходимо да се предприемат добре обмислени и ефикасни действия от страна на ЕС за осигуряване на равни права за предприятията в ЕС и по-специално за МСП;
53. изисква от Комисията да представи реалистични и конструктивни предложения с оглед на евентуалното бъдещо предоговаряне и на укрепването на споразумението на СТО за държавните поръчки;
54. счита, че обществените поръчки следва да представляват ключова глава във всички двустранни и регионални търговски преговори, водени от Европейския съюз, с цел да се постигне балансирано отваряне на пазарите за обществени поръчки;
55. приветства предложението на Комисията, съдържащо се в нейното съобщение относно глобална Европа, за прилагане на целенасочени ограничения по отношение на възлагането на европейски обществени поръчки спрямо тези страни, които не предоставят достъп до възлаганите от тях обществени поръчки; приканва Комисията да информира Парламента относно резултатите, които са постигнати до момента, и относно инициативите, които смята да предприеме, за да осигури по-добър достъп за европейските МСП до възлагането на обществени поръчки в трети страни;
Селскостопански продукти и географски указания
56. припомня значението на достъпа до селскостопанските пазари за малките и средните предприятия в Европа от този сектор и приканва Комисията, в рамките на бъдещите многостранни и двустранни търговски преговори, да не се отказва от тарифните защитни мерки, с които все още се ползва секторът, а да гарантира, че по-известните и по-конкурентни европейски селскостопански продукти не са неправомерно санкционирани от антиконкурентни практики, приведени в изпълнение от други членове на СТО; счита, че трябва да се постигне значителен напредък по отношение на географските указания, с оглед на постигането на балансирани резултати по отношение на селското стопанство в рамките на преговорите от Доха;
57. подкрепя инициативите на Комисията, целящи създаване на по-ясна и по-балансирана международна референтна рамка в областта на географските указания; счита, че честото използване на наименованията и географските указания на много селскостопански хранителни продукти в ущърб, по-специално, на малките и средните предприятия в ЕС е неприемливо; настоятелно призовава Комисията и държавите-членки решително да се намесят по отношение на страните, които използват нетарифни бариери, за да защитят неправомерно своите собствени пазари;
58. подкрепя създаването на многостранен международен регистър на географските указания, който да даде възможност на МСП да защитят своите географски указания по лесен и икономичен начин; счита, че е необходимо да се допълни и разшири списъкът със защитени географски указания с всички продукти на ЕС, които поради своето естество или местоположение или начин на производство гарантират на малките и средните предприятия в ЕС „сравнително предимство“ спрямо подобни продукти от трети страни;
59. настоятелно призовава другите членове на СТО да гарантират пълен достъп на продуктите на Общността, защитени с географски указания, като, при необходимост, изтеглят от търговската мрежа националните продукти, които неправомерно използват тези наименования, или като най-малкото предоставят пълен достъп на защитените географски указания и защитените наименования за произход, които вече са навлезли в употреба или са се превърнали в общи наименования;
Подкрепа за интернационализацията на МСП
60. счита, че националните или регионални програми за подпомагане на интернационализацията на МСП са много полезно средство за получаване на добри резултати; изисква те да продължават да бъдат съфинансирани чрез средства от Европейския фонд за регионално развитие и повече финансови средства да бъдат отделени за транснационалните проекти за сътрудничество, разработени от секторни сдружения, с цел да се подпомогне износът и възможността за интернационализация на МСП, съвместно да се отворят нови пазари и да се разработят общи пазарни стратегии в трети страни;
61. подчертава необходимостта от подобряване на достъпа до финансиране, и особено до микрокредитиране, за МСП; счита, че инструментите на Общността като Европейския инвестиционен фонд, Рамковата програма за конкурентоспособност и иновации и инициативата за съвместни европейски ресурси за финансиране на микро-, малки и средни предприятия („JEREMIE“) могат да спомогнат за разработването на по-добра рамка за достъп до финансиране за МСП, които планират своята интернационализация;
62. счита, че създаването на съвместни предприятия или други споразумения за партньорство между МСП следва да бъдат насърчени като стратегия за проникване на нови пазари, разработване на проекти за преки инвестиции в трети страни и участие в търгове; призовава Комисията да мобилизира средства, особено чрез целта за европейско териториално сътрудничество, и да насърчава транснационално сътрудничество между МСП в Европейския съюз;
Заключителни съображения
63. счита, че развитието и интернационализацията на европейските МСП изисква особено внимание и подкрепа в рамките на определянето на търговската политика на ЕС;
64. призовава Комисията и държавите-членки да оказват пълна подкрепа на МСП в условията на настоящата финансова криза, като гарантират непрекъсваемост на отпусканите за тях кредити с оглед подобряване на тяхното развитие;
65. приканва Комисията и държавите-членки да сътрудничат помежду си с оглед определяне на последователна и амбициозна политика, която да даде възможност на малките и средните предприятия в ЕС да се развиват по хармоничен начин и с по-висок темп на растеж, да завладяват нови пазари и, най-общо, да увеличат своите възможности за износ и присъствието си на международната сцена;
66. изисква от Комисията и от държавите-членки да гарантират посредством подходяща политическа и финансова подкрепа развитието на малките и средните предприятия в ЕС по отношение на тяхната модернизация и на обучаването на техния ръководен персонал и работници; в тази връзка силно подчертава значението на постоянното обучение на ръководителите на МСП, като се създадат благоприятни условия за осъществяването на подобни дейности; счита, че е наложително Европейският съюз да поеме изцяло защитата на наследените знания, традиции и професионални умения, които МСП са успели да съхранят и да обогатят;
67. счита, че трябва да се гарантира по-добра координация както в рамките на Комисията, така и между нея, държавите-членки и другите заинтересовани страни; изисква да бъде своевременно информиран относно всички бъдещи инициативи в областта на външната конкурентоспособност на МСП и да има тясно участие във всички бъдещи инициативи на Европейския съюз;
o
o o
68. възлага на своя председател да предаде настоящата резолюция на Съвета, на Комисията, на правителствата и парламентите на държавите-членки, на правителствата и парламентите на членовете на СТО, както и на СТО.
ИЗЛОЖЕНИЕ НА МОТИВИТЕ
Въведение
Малките и средни предприятия са основният ресурс, но също така и основната неизвестна величина на 21-ви век. Въпреки трудната икономическа обстановка и нарастващата конкуренция на страни извън Европа, МСП са гръбнакът на европейската икономика и наемат на работа около 70% от европейските работници.
Международното присъствие на МСП, въпреки подобрението в сравнение с миналите години, продължава да е недостатъчно. Само 8% от МСП имат международно измерение и по-голямата част от износа продължава да се осъществява в рамките на ЕС. Освен това малкият брой изнасящи извън ЕС МСП има тенденция да се концентрира към развитите и на практика пренаситени пазари, като САЩ, Канада и Швейцария, докато присъствието на МСП в страните с нововъзникващи икономики е слабо.
Въпреки това „тежестта“ на МСП, произтичаща от високия им брой, оскъдните им ресурси и сравнителната им фрагментация, е по-малка в сравнение с тежестта на големите предприятия, които отдавна се ползват със значително политическо внимание, както на национално равнище, така и на равнище на Общността. Въпреки че е вярно, че наскоро ЕС се опита да компенсира този тежък дисбаланс, като инициира политики, насочени към МСП, като амбициозния проект „Мисли първо за малките! „Small Business Act“ за Европа“, също така е вярно, че остава много да се направи, за да се даде възможност на всички европейски предприятия да придобият едно действително международно измерение.
Целесъобразно е да се припомни, че сериозните за големите предприятия пречки са често непреодолими бариери за МСП и имат разубеждаващ ефект върху предприемачите, които желаят да изнасят своите продукти.
Интернационализацията на МСП е вероятно едно от най-големите и най-деликатни предизвикателства на цялата Лисабонска стратегия. Да се отворят пазарите на трети страни за МСП означава да се създадат нови работни места и да се защитят вече съществуващите, да се запазят професионалното ноу-хау и спецификата на европейската промишленост и да се предостави на държавите от ЕС гаранция за солиден и устойчив икономически растеж.
Многостранната рамка и СТО
Въпреки че перспективите за постигане на амбициозни многостранни споразумения не са особена обнадеждаващи, е целесъобразно да се подчертае необходимостта от преразглеждане на системата на СТО, така че СТО да отчита по-добре ролята на МСП и техните интереси и потребности.
СТО се нуждае от подкрепата на МСП, както и МСП се нуждаят от ясна и функционална международна нормативна рамка. Да се премахнат нетарифните бариери и да се насърчи търговията с подходящи мерки за нормативно опростяване и хармонизация са без съмнение едни от ключовите приоритети за МСП.
Съобщението „Глобална Европа“
Комисията, след години на мълчание, си даде сметка, че Лисабонската стратегия не би могла да проработи, ако не е свързана със задълбочено осмисляне на външните аспекти на европейската конкурентоспособност. Съобщението „Глобална Европа“ без съмнение представлява важна крачка в тази насока, но продължава да бъде ориентирано към политическа линия, при която съществува твърде голям дисбаланс в полза на големите европейски икономически групи и следователно е целесъобразно да се преразгледа.
Реформа на инструментите за търговска защита
Докладчикът приветства решението на Комисията да оттегли предложението за едностранна реформа на антидъмпинговите мерки, представено в началото на 2007 г. Отказът от тази инициатива, явно вдъхновена от съображения, които не са свързани с конкурентоспособността на европейската промишленост, е основателен.
Въпреки това ситуацията във връзка с търговската защита на Общността се е влошила през последните години при настоящата Комисия, факт, който хвърля тревожна сянка върху бъдещето на този съществен инструмент на търговската политика на Общността. Следователно системата трябва да стане по-прозрачна и да отчита в по-голяма степен обоснованите потребности на европейската промишленост.
Сред мерките, които незабавно трябва да се предприемат, е укрепването на дейността на бюрата в услуга на МСП, които бяха създадени тържествено преди няколко години и след това почти забравени. Важно е Комисията да предостави своите собствени служби и експертни познания на разположение на МСП и техните сдружения, които внасят жалби срещу нелоялно търговско отношение към тях. Следователно е необходима квалифицирана помощ на етапа на подготовка и преразглеждане на жалби срещу дъмпинг и субсидиране.
Друг съществен въпрос в областта на търговската защита касае достъпа до самото разследване. Статистическите данни сочат, че по-голямата част от антидъмпинговите случаи засягат големи промишлени групи или сектори, които се характеризират с нисък брой предприятия.
Следователно промишлени сектори от първостепенно значение за европейската икономика остават извън закрилата, предоставена в рамките на споразуменията на СТО. Това положение трябва да се промени. Целесъобразно е на първо място да се преразгледа понятието за „дял от общата продукция на Общността“, като се понижи прагът за жалбите (към момента определен на 25% от продукцията на Общността), и да се даде възможност на професионалните секторни сдружения, в които МСП са най-многобройни, да ги представляват пълноправно пред Комисията.
Също така е наложително сведенията, изисквани от Комисията на подготвителния етап на жалбата, да бъдат значително намалени, и да се избягва да се изисква от промишлеността да замести разследващия орган при събирането на поверителни сведения, чието придобиване е изключително трудно поради тяхното естество.
По отношение на заведени от трети страни жалби в областта на търговската защита срещу европейски МСП докладчикът счита, че Комисията трябва да реагира с подновена енергия срещу тези практики, които нямат основание в действащите международни споразумения и които нанасят сериозни щети на МСП.
Право на интелектуална собственост и обозначение за произход
През последните години случаите на нарушения на правото на интелектуална собственост в ущърб на европейски предприятия се увеличиха значително както в рамките на ЕС, така и извън него. Фалшифицирането е явление, което засяга не само големите търговски марки, но също и много МСП, и ограничава възможностите им за развитие и износ. Въпреки, че някои фалшифицирани продукти имат общностен произход, по-голямата част произлиза от трети страни извън ЕС.
Фалшифицирането причинява вреди, които често са непоправими за предприятията, които не разполагат със същите средства като многонационалните предприятия за луксозни стоки, за да се защитят по подходящ начин. Следователно е целесъобразно да се засили закрилата на правата на малките предприятия не само в Европа, но също и най-вече в страни като Китай, в които явлението е най-дълбоко вкоренено. В този контекст на МСП следва да се гарантира по-добра политическа и дипломатическа помощ и, в някои случаи, също и правна и финансова помощ, за да се справят със значителните разходи, до които водят правните действия в трети страни. Освен това би било целесъобразно ЕС и неговите държави-членки незабавно да предприемат действия пред местните органи, за да ги убедят да зачитат в по-голяма степен Споразумението относно търговските аспекти на правата на интелектуална собственост (ТРИПС) и националните разпоредби, които защитават малките предприятия.
Също така, би било желателно въвеждането на система за обозначаване на произхода на продукти от страни извън ЕС, за да се позволи на заинтересованите сектори, като цяло съставени от МСП, да извлекат полза от европейския произход на своите продукти, който често се счита от европейските и международните потребители за гаранция за безопасността и за спазването на високи производствени стандарти.
Стратегия за достъп до пазарите на трети страни
Този аспект от съобщението „Глобална Европа“ вече е анализиран в доклада на комисията по международна търговия от миналата година, чиито заключения напълно се споделят.
По отношение на МСП би било целесъобразно, освен подобряване на разпространението на информация относно разубеждаващите нетарифни бариери по отношение на вноса, използвани от трети страни, да се пристъпи към усъвършенстване на Базата данни за достъп до пазари (MADB), за да се улесни достъпа до нея, най-вече за операторите на МСП. Създаването на раздели, предназначени за МСП, и цялостния превод на сайта на всички официални езици на ЕС е също така необходима, за да се гарантира равният достъп на всички европейки стопански субекти.
Накрая, би било желателно в състава на „екипите за достъп до пазара“, които Комисията пое ангажимент да създаде към главните си делегации , да има член, отговарящ конкретно за проследяването на проблемите на МСП.
Споразумения за свободна търговия
Трудностите, които през последните години забавиха сключването на многостранни споразумения, отвориха пътя за ново поколение двустранни споразумения за свободна търговия, които понастоящем са предмет на преговори.
В това отношение Комисията следва особено внимателно да извърши оценка на въздействието, които тези споразумения биха имали върху МСП както в ЕС, така и на пазарите на трети страни.
Следователно Комисията следва да се въздържа от сключване на споразумения, които не са благоприятни за европейската икономика като цяло и за МСП в частност и от които произтичат едностранни отстъпки, непропорционални спрямо аналогичното предлагане, с изключение на случаите на най-слабо развитите страни, за които се прилагат критерии, които не са строго икономически. Освен това е необходимо Комисията да гарантира постоянен контрол на тези споразумения и да се намесва незабавно в случай на незачитане на поетите от страните задължения.
Улесняване на търговията
Улесняването на търговията обхваща всички трудности, които срещат търговските стопански субекти при износа към конкретни пазари. Тези трудности (изисквания за твърде голям брой документи, необосновано тежки митнически процедури и други бюрократични затруднения) представляват действителен проблем за европейската промишленост и по-специално за МСП. Според изчисленията те съставляват до 15% от стойността на стоките, изнасяни от ЕС.
Инициативите на Комисията в тази област, въпреки че са обещаващи, все още не са довели до действително подобрение за МСП. Следователно би било целесъобразно Комисията да подходи незабавно към обсъждането на проблема със своите търговски партньори както на двустранно, така и на многостранно равнище, както и да предприеме подходящи мерки за противодействие в случаите, в които са установени повтарящи се и необосновани забавяния при изпълнението на договорените подобрения.
Възлагане на обществени поръчки
Обществените поръчки са един от най-обещаващите сектори на европейската икономика. Европейската промишленост има действителен потенциал за растеж в този сектор, но среща постоянни трудности в много трети страни, които отказват да гарантират на европейските предприятия сходен достъп до своите процедури за възлагане на обществени поръчки, които често пъти не са особено прозрачни и справедливи.
Предвид факта, че тази област е уредена от съответното споразумение в рамките на СТО, е ясно, че без решителни инициативи от страна на ЕС няма да бъде възможно да се гарантира, в настоящата търговска рамка, пълното равноправие на европейските предприятия.
Предложението на Комисията да се прилагат ограничения по отношение на европейските обществени поръчки спрямо страни, които не разрешават достъп до своите собствени обществени поръчки, е несъмнено навременно и положително за МСП. Комисията следва да представи доклад до ЕП относно резултатите, които са постигнати до момента в тази област, както и относно мерките, които смята да предприеме, за да постигне по-добър достъп на европейските МСП до възлагането на обществени поръчки от трети страни.
Наименование за произход и селско стопанство
Предвид перспективата на постепенна либерализация е целесъобразно да се засили конкурентоспособността на селскостопанските хранителни продукти и да се защити европейската селскостопанска производствена структура, която почти изцяло се състои от МСП. Освен това докладчикът счита, че евентуалното бъдещо премахване на оставащите европейски тарифни защитни мерки трябва да бъде обвързано с либерализацията на селскостопанските пазари на основните партньори на ЕС, с изключение, естествено, на развиващите се страни.
Следователно е целесъобразно да се гарантира по-добра защита на наименованията за европейски произход и да се предотврати невъзможността някои продукти, като Prosciutto di Parma , да бъдат пуснати на пазара в Канада или Мексико, поради това, че наименованието им вече е регистрирано от местни производители.
Предложенията на Комисията за създаване на регистър на географските указания напълно се споделят. Комисията и държавите членки следва освен това да предприемат действия както по дипломатически път, така и в рамките на СТО, за да постигнат прекратяване на неправомерното използване на наименованията за произход или, най-малкото, да осигурят свободен достъп на тези европейски географски наименования, които са навлезли в обща употреба или са били използвани преди това.
15.12.2008
СТАНОВИЩЕ на комисията по промишленост, изследвания и енергетика
на вниманието на комисията по международна търговия
относно укрепването на ролята на европейските малки и средни предприятия (МСП) в международната търговия
( 2008/2205(INI) )
Докладчик по становище:
Daniel Caspary
ПРЕДЛОЖЕНИЯ
Комисията по промишленост, изследвания и енергетика приканва водещата комисия по международна търговия да включи в предложението за резолюция, което ще приеме, следните предложения:
1. отбелязва, че съществуват силно конкурентоспособни европейски малки и средни предприятия (МСП), които са световни лидери във високоспециализирани пазарни ниши и следователно тласкат напред Лисабонската стратегия;
2. призовава Комисията и държавите-членки да засилят своите политики в подкрепа на международното развитие на своите МСП, както и да приемат инструменти за подобряване на финансирането, компетентността и информацията по отношение на достъпа до пазарите на трети страни;
3. подчертава, че едва 8% от всички МСП развиват трансгранична дейност, което намалява техния потенциал за растеж; счита, че държавите-членки следва да си сътрудничат в хармонизирането на административните изисквания, които засягат дейностите в рамките на Общността;
4. отбелязва колко е важно наличието на предприемачи със знания и умения за посрещане на предизвикателствата на бизнеса в международен план; следователно призовава Комисията и държавите-членки да увеличат предлагането на програми за обучение на предприемачи относно глобализираната бизнес среда (като например мрежата "Enterprise Europe" или схемата "Gateway to China"); призовава за нарастване на сътрудничеството между МСП и университетите, с цел подобряване на изследванията и иновациите; призовава Комисията да разгледа възможността за създаване на специална програма на ЕС за обмен на млади предприемачи на основата на програмите Еразъм и Леонардо да Винчи;
5. подчертава необходимостта МСП да получат достъп до финансови средства за международни дейности; следователно призовава Комисията и държавите-членки да насърчават предлагането от страна на Европейската инвестиционна банка и други финансови институции на специфични кредити и други продукти за международни дейности на МСП;
6. признава, че е необходимо съществуващите инструменти за търговска защита, като изравнителни и антидъмпингови мерки, да бъдат по-добре приспособени към МСП; счита, че при извънредни обстоятелства следва да е възможно приемането на временни мерки за "протекция";
7. отбелязва необходимостта да се разгледа по какъв начин могат да се съкратят сроковете за плащане по отношение на МСП, с цел да се гарантира платежния потенциал и капиталовото изискване; следователно призовава Комисията да предложи подходящи мерки в тази област;
8. посочва, че стандартизацията може да способства за иновации и конкурентоспособност, като улеснява достъпа до пазари и като позволява извършване на дейност; насърчава Комисията да засили действията си за утвърждаване на европейските стандарти в международен план;
9. отбелязва важната роля на МСП в трансфера на технологии, свързани с изменението на климата, както и значението на активното участие на МСП в помощта за развитие;
10. подчертава, че МСП се нуждаят от ефективни права на интелектуална собственост като предварително условие за разработване на нови технологии, за да могат да предприемат дейности в международен план; следователно посочва, че установяването на проста и ефикасна система на права на интелектуална собственост е ключов инструмент за насърчаване на международната дейност на МСП;
11. приветства предложението на Комисията в съобщението й от 25 юни 2008 г., озаглавено „'Мисли първо за малките!' 'Small Business Act' за Европа“ за насърчаване и подкрепа на МСП, така че те да извличат полза от разрастването на пазарите; счита създаването на европейски бизнес центрове в избрани пазари за полезен инструмент, стига да се избягва дублиране на съществуващи структури; подкрепя създаването на екипи за достъп до пазара в ключови експортни пазари, които следва по-конкретно да се съсредоточат върху пазарните бариери пред МСП; призовава Комисията да осъвременява редовно тези инструменти, като взема предвид нуждите на МСП, и да ги преразгледа през 2012 г.;
12. призовава Комисията да засили усилията си за насърчаване на борбата с фалшифицирането, с цел да защити европейските предприятия, като постави особен акцент върху МСП и защитата на интересите и здравето на гражданите;
13. призовава Комисията редовно да докладва на Парламента за текущото положение във връзка с развиването на международна дейност от европейските МСП;
14. приветства организирането на "Европейска седмица на МСП" през май 2009 г. и предлага това събитие да се използва за предоставяне на информация на МСП относно това, как да развиват износа си извън ЕС.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
11.12.2008 г.
Резултат от окончателното гласуване
+:
–:
0:
30
0
0
Членове, присъствали на окончателното гласуване
John Attard-Montalto, Jan Březina, Jorgo Chatzimarkakis, Dragoş Florin David, Den Dover, Nicole Fontaine, Adam Gierek, Norbert Glante, Fiona Hall, Erna Hennicot-Schoepges, Reino Paasilinna, Vladimír Remek, Teresa Riera Madurell, Britta Thomsen, Catherine Trautmann, Claude Turmes, Nikolaos Vakalis
Заместник(ци), присъствал(и) на окончателното гласуване
Etelka Barsi-Pataky, Ivo Belet, Manuel António dos Santos, Neena Gill, Edit Herczog, Vladimir Urutchev, Lambert van Nistelrooij
Заместник(ци) (чл. 178, пар. 2), присъствал(и) на окончателното гласуване
Louis Grech, Aurelio Juri, Sepp Kusstatscher, Eva Lichtenberger, Rosa Miguélez Ramos, María Sornosa Martínez
3.12.2008
СТАНОВИЩЕ на комисията по вътрешния пазар и защита на потребителите
на вниманието на комисията по международна търговия
относно засилването на ролята на европейските малки и средни предприятия в рамките на международната търговия
( 2008/2205(INI) )
Докладчик по становище:
Małgorzata Handzlik
ПРЕДЛОЖЕНИЯ
Комисията по вътрешния пазар и защита на потребителите приканва водещата комисия по международна търговия да включи в предложението за резолюция, което ще приеме, следните предложения:
А. като има предвид, че 99% от европейските предприятия са малки и средни предприятия (МСП), но че едва 8% от тях изнасят стоки извън своите национални граници и само 3% - извън Европейския съюз,
Б. като има предвид, че дружествата, чиято дейност има международен характер, са проявили по-голяма способност за новаторска дейност; като има предвид, че участието на международния пазар и иновациите са важни стимули за конкурентоспособност и растеж и че те са от решаващо значение за постигане на целите на Лисабонската стратегия по отношение на растежа и работните места,
1. счита, че политиките по отношение на единния пазар следва да са насочени към подобряване на положението на европейските малки и средни предприятия чрез създаване на благоприятна за тези предприятия стопанска среда и чрез гарантиране на способността им да се възползват изцяло от възможностите, предоставяни от единния пазар; освен това счита, че в съответните случаи тези политики следва също да предоставят по-важна роля на малките и средните предприятия в международен мащаб;
2. счита, че следва да се установят ясни връзки между предприетата работа съгласно Закона за малките предприятия и инициативите, водещи до по-голямо участие на малките и средните предприятия на международния пазар;
3. призовава Комисията да разгледа начините, по които вътрешният пазар може допълнително да подпомогне европейските предприятия по отношение на международната конкуренция;
4. счита, че държавите-членки следва да укрепят правителствените програми за оказване на подкрепа за участието на малките и средните предприятия на международния пазар, например чрез насърчаване на възможностите за износ или чрез оказване на съдействие на малките и средните предприятия за намиране на делови партньори в чужбина;
5. призовава Комисията да предоставя по-изчерпателна информация относно възможностите за износ в ЕС и за пазарите в трети страни, както и да разшири консултантските услуги на разположение на европейските малки и средни предприятия на национално и общностно равнище, като вниманието се насочва към възможностите за износ на нови технологии и на специализирани и водещи продукти и услуги;
6. счита, че Комисията следва допълнително да активизира сътрудничеството и диалога в областта на регулаторната дейност с органи от съответните пазари в трети страни, с цел да се постигне сближаване на регулаторните принципи, например по отношение на правото в областта на интелектуалната собственост и на обществените поръчки, като се вземат предвид вече предвидените разпоредби в общностното право и специфичните потребности на европейските малки и средни предприятия;;
7. приветства възложения и подписан от Комисията договор за извършване на проучване относно участието на МСП на международния пазар; счита, че проучването ще предостави подробен обзор на степента на участие на европейските МСП на международния пазар; призовава Комисията да предприеме ефективни мерки за улесняване на ефективността на МСП в глобализирания свят;
8. призовава Комисията да публикува доклад относно участието на европейските малки и средни предприятия в международната търговия и, по целесъобразност, да изготви предложения, които по подобие на Закона за малките предприятия да установяват рамка за общ политически подход спрямо МСП, по-специално по отношение на участието на европейските МСП в международната търговия;
9. призовава Комисията и държавите-членки да оказват пълна подкрепа на МСП в условията на настоящата финансова криза, като гарантират непрекъснатост на отпускането на кредити с оглед на подобряването на тяхното развитие.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
2.12.2008 г.
Резултат от окончателното гласуване
+:
–:
0:
27
1
0
Членове, присъствали на окончателното гласуване
Gabriela Creţu, Janelly Fourtou, Evelyne Gebhardt, Martí Grau i Segú, Małgorzata Handzlik, Malcolm Harbour, Christopher Heaton-Harris, Anna Hedh, Edit Herczog, Eija-Riitta Korhola, Lasse Lehtinen, Toine Manders, Catiuscia Marini, Arlene McCarthy, Catherine Neris, Bill Newton Dunn, Zita Pleštinská, Zuzana Roithová, Heide Rühle, Leopold Józef Rutowicz, Christel Schaldemose, Andreas Schwab, Marianne Thyssen, Barbara Weiler
Заместник(ци), присъствал(и) на окончателното гласуване
Emmanouil Angelakas, Joel Hasse Ferreira, Anja Weisgerber
Заместник(ци) (чл. 178, пар. 2), присъствал(и) на окончателното гласуване
Maddalena Calia
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
8.1.2009
Резултат от окончателното гласуване
+:
–:
0:
17
6
1
Членове, присъствали на окончателното гласуване
Carlos Carnero González, Daniel Caspary, Christofer Fjellner, Glyn Ford, Jacky Hénin, Caroline Lucas, Marusya Ivanova Lyubcheva, Erika Mann, David Martin, Vural Öger, Georgios Papastamkos, Tokia Saïfi, Peter Šťastný, Robert Sturdy, Daniel Varela Suanzes-Carpegna, Iuliu Winkler, Corien Wortmann-Kool
Заместник(ци), присъствал(и) на окончателното гласуване
Jean-Pierre Audy, Ole Christensen, Pia Elda Locatelli, Eugenijus Maldeikis, Jan Tadeusz Masiel, Javier Moreno Sánchez, Zbigniew Zaleski
