5.2.2008
ПРЕДЛОЖЕНИЕ ЗА РЕЗОЛЮЦИЯ
внесено съгласно член 113 от правилника
от Cristiana Muscardini
за установяването на нормативна уредба относно типичните нехранителни продукти
Предложение за резолюция на Европейския парламент за установяването на нормативна уредба относно типичните нехранителни продукти
Европейският парламент ,
като има предвид, че:
А. типичните продукти представляват основен инструмент за повишаване на конкурентоспособността на европейските предприятия,
Б. представата за качество, която често съпътства тяхното предлагане, потенциално е в състояние да намали отрицателните последици, произтичащи от различието в производствените разходи в полза на стоките с произход от извъневропейски пазари, по-специално азиатски пазари,
В. съществува тясна връзка с териториалния контекст, чийто носител те се явяват,
Г. типичните продукти съставляват ефикасно средство за свързване на социално-икономическото развитие със запазването на характерните особености на съответните региони,
Д. във всички държави-членки на ЕС се обръща внимание на типичните нехранителни продукти, но условията за тяхното признаване и защита не са еднакви,
Е. установяването на общностна нормативна уредба би позволило да се уеднакви обхвата на различните системи на защита, да се гарантира по-ефикасна защита срещу подправяне и незаконно присвояване, да се гарантира по-голям пазарен престиж на защитените продукти и изцяло да се прилагат разпоредбите на Договора от Лисабон и на споразумението ТРИПС,
Ж. след извършване на оценка на възможността за установяване на "типично географско наименование" (ТГН) за типични нехранителни продукти по аналогия на наименованието за произход на продукти и географските означения на продукти в хранително-вкусовия отрасъл,
приканва Комисията и Съвета
да проучат възможността за установяване на европейска нормативна уредба относно географските означения за типични нехранителни продукти.
